Kanbaaaisaarani hngumugai ves furathama indhee anbu gaheh | Mihaaru\nކަނބާއައިސާރަނި ހިނގުމުގައި ވެސް ފުރަތަމަ އިންދީ އަނބުގަހެއް!\nމާލޭ ސިޓީ ކައުންސިލުގެ މޭޔަރު ޑރ. މުހައްމަދު މުއިއްޒު އާއި ކައުންސިލް މެމްބަރުން ކަނބާ އައިސާ ރަނި ހިނގުމުގައި އަނބުގަސް އިންދަނީ -- ފޮޓޯ: މާލޭ ސިޓީ ކައުންސިލް\n18 މެއި 2022 - 21:36\nމާލޭގެ މަގުތަކާއި ޕާކުތަކުގައި 100،000 ގަސް އިންދުމުގެ ޕްރޮގްރާމް ފެށުމުގެ ގޮތުން މި އަހަރުގެ ފުރަތަމަ ދުވަހު އަމީނީމަގުގައި އަނބުގަހެއް އިންދި އެވެ. އޭގެ ތިން މަސް ފަހުން މިއަދު، އެ ޕްރޮގްރާމްގެ ދަށުން ކަނބާ އައިސާ ރަނި ހިނގުމުގައި ވެސް އެންމެ ފުރަތަމަ އިންދީ އަނބުގަހެކެވެ.\nމާލޭ ސިޓީ ކައުންސިލުން ބުނީ އިއްޔެ އިން ފެށިގެން ކަނބާއައިސާރަނި ހިނގުމުގައި 10 އަނބުގަސް އިންދާފައިވާ ކަމަށެވެ. އެ ކައުންސިލަށް އެއް އަހަރު ފުރުމުގެ މުނާސަބަތާ ގުޅުވައިގެން، އައިޖީއެމްއެޗް ހުންނަ އެ މަގުގައި ފުރަތަމަ އަނބުގަސް އިންދަވައި ދެއްވީ، މާލޭގެ މޭޔަރު ޑރ. މުހައްމަދު މުއިއްޒެވެ. އެހެން ގަސްތައް އިންދެވީ ކައުންސިލަރުންނެވެ.\nއެކަމާ ގުޅޭ ގޮތުން މުއިއްޒު ވިދާޅުވީ، 100،000 ގަސް އިންދުމުގެ ޕްރޮގްރާމްގެ ދަށުން އެ މަގުގައި ގަސް އިންދަން ފެށިއިރު، އަމާޒަކީ އަދިވެސް މާލޭގެ އެކި އެކި މަގުތަކާއި މައިދާންތަކުގައި ގަސް އިންދުން ކަމަށެވެ.\nމާލެ ފެހިކުރުމުގެ ގޮތުން މަގުތަކާއި ޕާކުތަކުގައި އަނބުގަހާއި ސައްކެޔޮގަހާއި ހިތިގަހާއި އަދި ދަނބުގަސް ފަދަ ގަސްތައް އިންދަން ސިޓީ ކައުންސިލުން ނިންމައިފައިވެ އެވެ.\nMale' ga 100,000 gass; Furathama indhee anbu gaheh\nކައުންސިލްގެ ސްޓްރެޓެޖިކް އެކްޝަން ޕްލޭންގައި ހިމަނާފައިވާ އެ ޕްރޮގްރާމުގެ ދަށުން މަގުތަކާއި ޕާކުތަކުގައި މުޅި އަހަރަށް ބަލާއިގެން އެކި ދުވަސްތަކުގެ މަތިން ގަސްތައް އިންދާން ވަނީ ރާވައިފަ އެވެ. މިހާރު މާލޭގައި އިންދާފައި ހުރި ގަސްތަކުގެ ތެރެއިން ނުހެދި ނުވަތަ މަރުވެފައި ހުރި ގަސްތައް ނެގުމަށް ފަހު އެ ތަންތަނުގައި ވެސް އާ ގަސްތައް އިންދާނެ އެވެ.\nމާލޭ ސިޓީ ކައުންސިލުގެ މެމްބަރުން ކަނބާ އައިސާ ރަނި ހިނގުމުގައި އަނބުގަސް އިންދަނީ -- ފޮޓޯ: މާލޭ ސިޓީ ކައުންސިލް\nކައުންސިލުން ކުރިން ބުނެފައިވާ ގޮތުގައި އެކަން ކުރަނީ ވަރަށް ބޮޑު ދިރާސާއަކަށް ފަހު އެވެ. މާލޭގައި މިހާތަނަށް ކާބޯތަކެތިއަޅާ ގަސް ހެއްދުމަށް ސަމާލުކަމެއް ދީފައި ނުވާތީ، އެއީ މާލޭގެ މީހުންނަށް ފައިދާވާނެ ކަމެއް ކަމަށް ކައުންސިލްގެ އިދާރާ އިން ބުނެފައި ވެ އެވެ.\nއެ ޕްރޮގްރާމަށް ބޭނުންވާ ގަސްތައް ގެންނަނީ، ކައުންސިލުން އެ ކަމަށް ހާއްސަ ބަޖެޓެއް ހަދައިގެން، ރަށްރަށުންނާއި ރާއްޖެ އިން ބޭރުންނެވެ. އެއީ ސްރީ ލަންކާ އާއި އިންޑިއާ އާއި ބަންގްލަދޭޝް އަދި ތައިލޭންޑުން ފަދަ ގައުމުތަކުންނެވެ. އެ ގަސްތައް މާލެ ގެނެސް ބެހެއްޓުމަށް، އަލިމަސް ކާނިވަލުގައި ނާސަރީއެއް ވެސް ހަދާފައިވެ އެވެ.\nކޮންކްރީޓް ހާއްޔެއްގެ ގޮތުގައި އޮތް މާލެ ފެހިތަނަކަށް ހަދަން ކުރީގެ ކައުންސިލުތަކުން ވެސް ގަސް އިންދުމުގެ ޕްރޮގްރާމްތައް ހިންގި އެވެ. ނަމަވެސް، ކޮންމެ ފަހަރަކު އެ މަސައްކަތް ފެށުމަށް ފަހު، ވަކި ހިސާބަކުން ވަނީ އަޅާނުލައި ދޫކޮށްލައިފަ އެވެ.\nވިލިމާލެ މާލެ މާލެ ސިޓީ ކައުންސިލް ފެހި މާލެ ޑރ. މުހައްމަދު މުއިއްޒު، މާލޭގެ މޭޔަރު\nކޮންމެ މީހަކުވެސް މަދުވެގެން 1 ގަސް ނަމަވެސް އިންދަންވީ. އަމިއްލަ ގޭގަ ޕޮޓެއްގަ ކިތަންމެ ކުޑަ ގަހެއްވިއަސް ހައްދާލަން ރަގަޅުވާނެ. ޖައްވުގައި ގިނަވާ ވިހަ ގޭސް މަދުކުރަން ކުޑަކުޑަ އެތައް ގަހަކުންވެސް އެހީތެރިވެވިދާނެ.\nތީ ވަރަށް ރަނގަޅު ކަމެއް.. އަހަރުމެން މިތިބީ ވެލާ ކަހަނބާއި މިޔަރުވެސް ނުހިފަން، އޭގެ ބިސްވެސް ނުނަގަން ތިމާވެއްޓަށް ގެއްލުމެއް ވެދާނެތީ.. އަހަރުމެން ޖެހިގެން އޮތް އިންޑިއާ، ލަންކާ، ދެންވެސް ޤައުމެއް އޮވެއްޖެ ނަމަ ދާ ޖަހައިގެން ވިޔަސް އެބަ ހިފާ.. އަހަރުމެން މި4ލައްކައިގެ ތެރެއިން 20 ހާސް މީހުން މި އުޅެނީ މުޅި ދުނިޔޭގެ ތިމާވެށި ހިމާޔަތްކުރަން. އަނެއްހެން ބުނާނަމަ ދުނިޔޭގެ ރައްކަލަކަށް އުޅެން މިތިބީ އަހަރުމެން އެކަނި..\nހުވަދޫ އަލިބެއްޔާ... ދުނިޔޭގެ އެތައް ގައުމެއްގަ އުޅޭ ތިމާވެށި ސަލާމަތް ކުރަން އުޅޭ އެތައް ހާސް ބަޔަކު. ތިމާވެށި ސަލާމަތް ކުރަން ދުނިޔޭގެ އެންމެންގެ އެއް ޚިޔާލެއް ނުހުންނާނެ. އެހެންވެގެން ތިމާވެށި ހަލާކުވަމުން ދަނީ. އެކަމާ ހަގީގަތުގަ އުޅޭ ބަޔަކު އެކަމާ އުޅޭނެ. އެމީހަކަށް ވީވަރެއް ކުރީމަ ހަމަ ރަގަޅުވާނެ. ހިމާޔަތްކުރާ މީހުންތޯ ހަލާކުކުރާ މީހުންތޯ މޮޅުވީ އެނގޭނީ ފަހުން.\nތިކަހަލަ ބޮޑެތިބިޔައަށްވާ ގަސްޖެހީމަ ކާނުތައްބެދި ފެންނުހިނގާކަމާއި މޫތައް ބިޔަވެ ކައިރީގެ ޢިމާރާތްތަކުގެ ފައުންޑޭޝަން ހަލާކުކޮށް ގެއްލުންދޭނެކަން ތިއިންދާމީހުނަށް ރަނގަޅަށްއެނގޭނެއެވެ. އެކަމަކު ތިހިރަ އިންދަނީއެވެ. ތިޔައީ ފަހުން ފާޑުކިޔަން ޖެއްސުމަށްކުރާކަމެއް. އެދުވަހަކުންބުނާނީ ރައީސް ޞާލިޙުގެެވެރިކަމުގަ އިންދި ގަސްތަކެކޭ. ޑރ. މުޢިއްޒުގެ މޭޔަރުކަމުގަޖެހި ގަސްތަކެކޭ ނުބުނާނެ. މިހާރު މަގުތައްހަދާއިރު ހަދާގޮތަށް ހަދާނަމަ ގެއްލުމެއްނުވާނެ.\nތިމުއިއްޒު ހަދާ އެއްޗެއް ރަނގަޅަށް ބަލާތި. ސަރުކާރަށް ޖެއްސުމަށް މަގު މެދުގަވެސް ގަސް އިންދަފާނެ.\nއެހެން ހެދީމަ ޑެބީ ގޮސް އުފުރާލަބަލަ.\nމުއިއްޒުވަރެއްނެތް ތީ 2023... ބޮއިހަލަކި\nއޭސީ އާ ފުރާޅު ތަކުން ބޮލަށް ފެން ފައިބާ މައްސަލަ އަށް ވެސް ހައްލެއް ބޭނުން ވެ އެވެ. ހުޅުމާލޭގަ އާ ރަށްތަކުގަ އެކި ވައްތަރުގެ ވޭމާ ގަސްތައް ގިނައިން އިންދަން ވީ އެވެ. ރާއްޖެ އަކީ ބޭރުން ވ ގިނަ އިން މޭވާ އެތެރެ ކުރާ ގައުމެކެވެ.\nމަގު މަތީގަ އިންދަން ރަގަޅުވާނީ އެގަސްތައް ބޮޑު ވެގެން މޫތަކުން ޕޭމެންޓު ހަލާކު ނުވާގަސް ތަށް.އޭރުން އެނެއްކާގަސްއިން ދަން ނުޖެހޭނި. ރުކާ،މޫފައިބާބިޔަވާގަސް ތަށް އެކަމާއެކަށޭނަ ނުން ތަންތަނުގަ އަންދުމަކީ ވަރަށް ދެރަކަމެއް.މިހެން ލިޔަން މިޖެހުނި މިކަހަލަ ކަންކަން މާލޭ ކުރެވިފަ ހުރީމަ.\nމަގުތަކުގަ ހުންނަ އަނބުގަސްތަކުން އަނބު ބިންނަނީ ބަންގާޅީން. ބަންގާޅިން ތިއެއްޗެހި ބިނދެގެން ބޮޑުއަގުގަ ވިއްކަނީ.\nވާރޭކޮޅެއް ވެހިލާއިރަށް ފެން މިހާރު ކުޑަކޮށްވެސް މަގުތަކުގައި ބޮޑެއް ނުވޭ ތިޔަ މުއިޒް ފެންހިންދާ ސިސްޓަމް ވަނީ ފެއިލްވެފައި މިހާރު ބ އެކަންތައްވެއްޖެ މަގުތަކުގަ ގަސް އިންދީމަ އެނިމުނީ އާ އެހާ ފުޅާ ބޮޑެތި މަގުތައް މިޔޮތީ މާލޭގަ ދުއްވާ އެއްޗެހިން ސަލާމަތް ނުވެގެން އުޅޭއިރު މަގުގެ ދެފަރާތުގައި ވެހިކަލްތަޢް ޕާކްކޮށް ފުރިފަ އޮންނަ އިރު ގަސްދޯ ނީންދެވިގެން މިއިޅެނީ؟\nގައިމު އެއް ފަސްއަހަރު ފާއިތުވެގެން ދިޔައީ، ގޮއް ރީނަދޫ ކުދިން ސިޓީ ކައުންސިލް ހިސޯރުކޮށްގެން ގަނބަގިރުވިތާ! ތިޔަބުނާކަންތައް ރަނގަޅުނުކުރީ ކީއްވެ؟؟ ސޯލިހުގެ އިންޑިޔާ ސަރުކާރު ވެސް މުއްދަތު ހަމަވަނީ.. ކޮންކަމެއް ކުރެވުނީ ރައްޔިތުންނަށް ހެވައް ލާބަޔަށް.\nރުއްތައް އުފުރާލިގޮތަށް ތިޔަ އަނބުގަސްތައް ހުފުރާލާފާނެތީ މަ ކަންބޮޑުވަނީ.\nކަލޭމެނަށް އަނބު ގަހަކުން ވާނެ ފައިދާއެއް ބުނެބަލަ؟؟؟ ނިކަން ފެންފޯއް ރުއް އިންދަބަލަ.. ރުއްގަހުގެ ތެރެއިން އެއަށްވުރެން ފައިދާ ބޮޑު ގައެއް ނުހުންނާނެ.. ފޯކާ ގުޅުހުން ހުރި ގައެއް އެއީ.. ދުފާލާފަ ރަތްކުޅު..


vnews - Member Saud Hussain ge bandha ves ithuru4dhuvas dheefi\nމެންބަރު ސައުދު ހުސައިންގެ ބަންދަށް ވެސް އިތުރު ހަތަރު ދުވަސް ދީފި\nވިލިނގިލި ދާއިރާގެ މެންބަރު ސައުދު ހުސައިންގެ ބަންދަށް ވެސް އިތުރު ހަތަރު ދުވަސް ދީފި އެވެ.\nކްރިމިނަލް ކޯޯޓުން ސައުތުގެ ބަންދަށް އިތުރު ހަތަރު ދުވަސް ދިނީ އޭނާގެ ބަންދާ މެދު ގޮތެއް ނިންމުމަށް މިއަދު ކޯޓަށް ހާޒިރުކުރުމުންނެވެ.\nސައުދު ހައްޔަރުކޮށް އޭނާގެ ބަންދަށް ވެސް ކްރިމިނަލް ކޯޓުން އެންމެ ފުރަތަމަ ދިނީ 15 ދުވަހެވެ.\nފުލުހުން ސައުދު ހައްޔަރުކުރީ އޭނާއަކީ ފުލުހުން ހޯދަން ބޭނުންވެ އެހެންނަމަވެސް ފެނިފައި ނުވާ މީހެއް ކަމަށް ބުނެ މިދިޔަ ޖުލައި މަހުގެ 28 ވަނަ ދުވަހުގެ ރޭ ފުލުހުުން ސައުދު ހޯދަން އިއުލާންކުރުމުން ޖެހިގެން އައި ދުވަހު ސައުދު ފުލުހުންގެ އިދާރާއަށް ހާޒިރުވުމުންނެވެ.\nސައުދު ހައްޔަރުކޮށްފައިވަނީ މަޖިލީހުގެ މެންބަރުކަން އޭނާއަށް ގެއްލިފައިވަނިކޮށް މިދިޔަ ޖުލައި މަހުގެ 24 ވަނަ ދުވަހު ފުލުހުންގެ ސަފުތައް ފަޅާލައި މަޖިލީހުގެ އިދާރާއަށް ވަދެވަޑައިގެންފައިވާ ކަމަށް ބުނެ އެވެ.\nސައުދާއިމެދު ތަފާތު ތުހުމަތުތައް ކުރަން ފެށީ ރައީސް އަބްދުﷲ ޔާމީނަށް ކުރަމުންދިޔަ ތާއީދު އަނބުރާ ގެނެސް ގުޅިފައިވާ ޕާޓީތަކާ އެކު މަސައްކަތް ކުރަން ފެށި ހިސާބުންނެވެ.\nސައުދު މީގެކުރިން ވިދާޅުވީ ފުލުހުން އޭނާއާ މެދު އަމަލުކުރަމުންދަނީ ވަރަށް ޒިންމާދާރުކަން ކުޑަކޮށް ކަމަށް ކަމަށާ އޭނާ ގެއްލުވާލަން މަސައްކަތް ކުރި ނަމަވެސް ނުގެއްލުވޭނެ ކަމަށެވެ. އަދި އޭނާ ނުފިއްލަވާނެ ކަމަށާ ހިތްވަރާއި ސާބިތުކަމަށް އެއްވެސް ބަދަލެއް ނާންނާނެ ކަމަށް ސައުދު ވިދާޅުވެފައިވެ އެވެ.


Joodh - EP06 - One Online\nޖޫދް - 06\n"މަންމަ ތަރުހީބުދޭ ކަމެއްނޫން ތިއީ. ދަރިފުޅު ތިއީ ކުޑަކުއްޖެއް. ޖީއަށް މަންމަ ދަސްކޮށްނުދެންތަ މީހުންނަށް އިހުތިރާމު ކުރަން" ޒަހާ އިނީ ހިތްހަމަނުޖެހިފައެވެ. ޖިޔާ އިސްއޮބާލައިގެން ހުރީ ކުށްވެރިއެއް ފަދައިންނެވެ.\n"ސޮރީ މަންމާ" ޖިޔާ ބުނެލިއެވެ. ޒަހާ، ޖިޔާ ގެނެސް އޭނާގެ މޭގައި ޖައްސާލިއެވެ.\nފޯވަހި ކުރިމައްޗަށް މަޑުކޮށްލި ސައިކަލުން ފޭބި އަންބަރް ކުރިމަތީގައި ހުރި ބޮޑު އިމާރާތަށް ބަލައިލިއެވެ. ލޮލުގައި އަޅާފައި އޮތް އަވި އައިނު ނަގާފައި ސައިކަލު މަތީގައި އިން އަލިޝްބާއަށް ބަލައިލިއިރު އަލިޝްބާގެ ނަަޒަރުވެސް ހުއްޓިފައިވަނީ ހަމަ އެ އިމާރާތަށެވެ.\n"މީތަ އިބާގެ ފްރެންޑް އުޅޭ ގެއަކީ" އަލިޝްބާ އެހިއެވެ.\n"އާނ. މިއީ ދޮންތަގެ އިންލޯސް އުޅޭ ގެ ދޯ. މިގޭ ތިންވަނަ ފްލޯގަ ރިކް އުޅެނީ" އަންބަރް ބުނެލިއެވެ.\n"އެހެންތަ. އެހެންވިއްޔާ އިބާ ދޭ. ހައެއް ޖަހާއިރު ދޮންތަ އަންނާނަން އިބާ ބަލާ" އަލިޝްބާ ބުނެލިއެވެ.\n"އުނހު. އަށެއް ޖަހާއިރަށް އާދޭ" އަންބަރް ބުނެލިއެވެ.\n"ނޫން. އެވަރު މާލަސް. ތިއުޅެނީ މަޣްރިބް ނަމާދު ނުކުރަންވެގެން. އިބާ ބުނާގޮތް ދޮންތަ ހަދާނީ ދޮންތަ ބަސްވެސް އިބާ ގަބޫލުކުރީމަ" އަލިޝްބާ ބުނެލިއެވެ. ފަހުން އަންބަރް ދެކޮޅަށް އެއްޗެއް ނުބުނެއެވެ. ފޫހިވެފައި ހުރެ ބޯޖަހައިލިއެވެ. އަލިޝްބާ ސައިކަލުގައި ނައްޓާލީ އަންބަރް އެގޭ ދޮރާށިން އެތެރެއަށް ވަނީމައެވެ.\nތިންފަހަރު ދޮރުގައި ޓަކި ޖަހައިގެންވެސް އެތެރެއިން ހަބަރެއް ނުވިއެވެ. އެހެންކަމުން އަންބަރް ތަޅުގައި ހިފާފައި އެތެރެއަށް ހުޅުވާލިއެވެ. އެތެރެއަށް އެޅި ފުރަތަމަ ފިޔަވަޅާއެކު އޭނާއަށް ސޯފާގައި އިން މެދުއުމުރުގެ އަންހެނެއް ފެނިއްޖެއެވެ. ހިތތްތެޅިލީ އެ އަންހެން މީހާގެ ތޫނު ނަޒަރު އޭނާއަށް ހުއްޓިފައިވި ތަން ފެނުމުންނެވެ.\n"ގޭގެއަށް ވަންނައިރު ސަލާމް ގޮވާލުމެއްވެސް ނެތީތަ؟ ދޮރުގައި ބެލްއެއް ހަރުކޮށްފައި ހުންނާނެ. ނުފެނޭތަ؟" ސީނާގެ ހަރުކަށި ބަސްތަކުން އަންބަރްގެ ހިތުގައި ޖެހިލުންވުމެއް އުފެދުނެވެ. އަނެއްކާ އެއި ކާކު ހެއްޔެވެ؟ ރިކްގެ މަންމަ ހެއްޔެވެ؟ މޫނުމަތިން ވައްތަރު ގޮތެއް އެބަހުއްޓެވެ.\n"ކޮން އަޅުގަނޑެއް؟ ކާކުތަ ތީ؟ ކީއްކުރަން؟" ސީނާ އެހިއެވެ. އޭރު ސީނާގެ ދާދި ގާތުގައި އިން ފިރިހެން މީހާވެސް އިނީ އަންބަރަށް ބަލަހައްޓައިގެންނެވެ. ހީވާގޮތުން ސީނާ އެހާ ރުޅި އައީ އޭނާ ލޯބީގެ ގޮތުން ގުޅިގެން އުޅޭ ސަލްމާން އިންދައި ނުދަންނަ މީހަކު ގެއަށް އައުމުންނެވެ.\n"ރް...ރިކް އެބައުޅޭތޯ" ހިންދިރުވާލާފައި އަންބަރް އެހިއެވެ.\n"ހޫން. ރިކްޒާގެ އެކުވެރިއެއް ދޯ. އެބައުޅޭ އެތެރޭގަ. ދޭބަލަ" ސީނާ ބުންޏެވެ. ސީނާ އެނބުރި ސަލްމާނާ ވާހަކަދައްކަން ފެށުމުން އަންބަރް އެތެރެއަށް ވަދެގެން ގޮސް ކައިރި ކައިރީގައި ހުރި ދެކޮޓަރި ކުރިމަތިވާހެން ހުއްޓުނެވެ. އެތަނުން ރިކްޒާ ވީ ކޮން ކޮޓަރިއެއްގައި ކަމެއް އޭނާއަށް ނޭނގެއެވެ. އެނބުރި ސީނާއަށް ބަލާލަފައިވެސް ވާހަކަދައްކަން ނުކެރުނެވެ. އެހެން ހުންނަތާ އިރުގަނޑެއްވީ ތަނާ ސީނާއަށް ބަލައިލިއެވެ.\n"ފުރަތަމަ ތިހިރަ ކޮޓަރީގައި އޭނަ ވީ" ސީނާ އޭނާގެ ހަރުކަށި ރާގުގައި ބުނެލިއެވެ.\nއަންބަރް ފެނުމާއެކު އެނދުގައި އޮތް ރިކްޒާ ފުންމައިގެން ތެދުވިއެވެ. ލައިގެން އޮތް ކުުރު ޓީޝާޓްކޮޅު ދެކޮނޑުގައި ހިފައި ފަހަތަށް ދަމާލާފައި އޭނާ އަންބަރަށް ހިނިތުންވެލިއެވެ.\n"ބިރުން ހަލާކުވެއްޖެ. ރިކްގެ މަންމަ ވާހަކަދައްކާ ގޮތްތަ އެއީ. ނޫނީ އަހަރެން އައިމަ ހިތްހަމަނުޖެހުނީތަ؟" އެނދުގައި އިށީނދެ އެއްފައި މައްޗަށް އަނެއް ފައި އަރުވަމުން އަންބަރް ވާހަކަދެއްކިއެވެ.\n"މަންމަގެ ވައްތަރު އެއީ. ބައެއްފަހަރު އަހަރެން ހިތަށް އަރާ މަންމައަށް ވުރެ އަހަރެން ނުލަފާ ވެދާނަމޭވެސް. އަހަރެންނަށް އެއްވެސް ތަނަކަށް ނިކުންނަން ހުއްދައެއް ނެތް" މޫނުމައްޗަށް ފޫހިކަން ގެނުވަމުން ރިކްޒާ ވާހަކަދެއްކިއެވެ.\n"އެއި ކީއްވެ؟ ކީއްވެ އެއްވެސް މިނިވަންކަމެއް ރިކްއަށް ނެތީ. ގައިމުން އެތަނުގަ އިން ރިކްގެ ބައްޕަވެސް. އެއްވެސް އެއްޗެއް ނުބުނޭ" އަންބަރް ވާހަކަދެއްކިއެވެ. ރިކްޒާ ފެށީ ހޭށޭވެ. ބަނޑުގައި އަތް އަޅައިގެން އިނދެ ދެލޮލުން ފެން އަންނަންދެން އޭނާ ހުނެވެ. އަންބަރް އިނީ ހައިރާންވެފައި ރިކްޒާއަށް ބަލަހައްޓައިގެންނެވެ.\n"އަހަރެންނަށް ޖޯކެއް ކިޔުނީތަ؟" ހުނުންގަނޑު ކޮންޓްރޯލު ކުރަން ރިކްޒާ މަސައްކަތް ކުރަމުން ދަނިކޮށް އަންބަރް ބުނެލިއެވެ.\n"ހިނި އަންނާނެއްނު. ތިބުނީ ވިއްޔާ އަހަރެންގެ ބައްޕައޭ. މަންމައާ ބައްޕަ ޑިވޯސްވިތާ ކޮން ދުވަހެއް. ބައްޕަ ދުވަހަކުވެސް މިގެއަކަށް ނާންނާނެ" ހެމުން ހެމުން ރިކްޒާ ބުންޏެވެ.\n"ދެން އެއީ ކާކު؟" އަންބަރް ބުނެލިއެވެ.\n"އެއި މަންމަގެ ބޯއީފްރެންޑް. އަހަރެން ވަރަށް ފޫހިވާ މީހެއް. އުޅެނީ މަންމައާ ރައްޓެހިވެގެން. އެކަމަކު އަހަރެން ފެނުނީމަ ހީވާނީ އަހަރެން ދިރުވާލަން އުޅޭހެން. ވަރަށް ފޫހިވޭ" ރިކްޒާ ބުންޏެވެ.\n"އޯހް... ނުލަފާ ވައްތަރު ޖަހާ މީހެއް ދޯ. ތިއެއް ނޫނޭ. އަހަރެން ރިކްގެ ހެލްޕް ބޭނުންވާނެ. އެކަމަކު..." އަންބަރް ވާހަކަދެއްކިއެވެ.\n"ސޮރީ އިބާ. ކުރީ ރެއަކު އަހަރެން ވިޝާލާއެކު ތަންކޮޅެއް ގިނައިރުވީމަ މަންމަ ނެއްޓީ. އަހަރެން ވަރަށް އަވަހަށް މަންމަގެ ބޮލަށް އެރިގެން ބަލާނަން ރުއްސޭތޯ. އިބާ މާގިނައިރު އިންނަންޏާ އެހާ ރަނގަޅެއް ނުވާނެ. އަވަހަށް ގެއަށް ދޭ. އަހަރެމެންނަށް ފޯނުންވެސް ވާހަކަދެއްކޭނެއްނު" ރިކްޒާ ވާހަކަދެއްކިއެވެ.\nފާހާނާއިން ނިކުތްގޮތަށް ތުވާލި ހަރުގައި އަޅުވާފައި ޖޫދު ގޮސް ހުއްޓުނީ ލޯގަނޑު ކުރިމަތީގައެވެ. ފޯނުން ގަޑި ބަލައިލާފައި އަވަސް އަވަހަށް ތައްޔާރުވާން ފެށިއެވެ. އަޅި ކުލައިގެ ޓީޝާޓެއްގެ ދަށުން ކަކުލަށް ވުރެ ތިރިއަށް ހުރި ކަޅު ކުލައިގެ ސޯޓެއް ލިއެެވެ. އިސްތަށިގަނޑު އަތުން ރީތިކޮށްލާފައި މުޅި ގަޔަށް ބޮޑީސްޕްރޭ ބުރުވާލިއެވެ. ފޯނު ޖީބަށް ލައިގެން ކޮޓަރިން ނިކުތްތަނާ އެރުނީ ޖިޔާގެ ކުރިމައްޗަށެވެ. އޭރު ސޯފާގައި އާމިނަ އާއި ޒަހާ އިނެވެ.\n"ދޮންބެ ހާދަ ރީތިވެގެން. ކޮންތާކަށް؟" ޖިޔާ އެހިއެވެ.\n"ދޮންބެ އަންނާނަން ވަރަށް އަވަހަށް" ޖިޔާގެ ކޮނޑުގައި ޖަހާލާފައި ޖޫދު ހިނގައިގަތެވެ. އޭނާ ގެއިން ނިކުތުމުގެ ކުރިން ގޮސް ހުއްޓުނީ ޒަހާ ކައިރީގައެވެ.\n"މަންމާ، މާދަމާ އާމިނަދައްތަ ރަށަށް ދާން ފުރާނެ. އެހެންވެ އައިމަންއާ ދެމީހުން ވެގެން ގޭގަ ހުންނާނެ ކުއްޖަކު ހޯދައިފިން. އޭރުން ޖީ އެކަނި ގޭގަ މަސައްކަތް ކުރާކަށް ނުޖެހޭނެއްނު" ޖޫދު ބުނެލިއެވެ. ޒަހާ ބޯޖަހާލުމުން ޖޫދު ހިނގައިގަތެވެ.\nއައިމަންގެ ސައިކަލް ފަހަތުގައި އިން ޖޫދު ބަނދަރަށް ބާލާފައި އައިމަން ކުރިއަށް ދުއްވާލީ ތަނަކަށް ވަދެލާފަ އަންނާނެ ކަމަށް ބުނެފައެވެ. އަތޮޅުތެރޭގައި ދަތުރުކުރާ ފެރީ ކައިރިކުރަން އަދި ވަގުތު އެބައޮތެވެ. އެހެންކަމުން އޭނާ ބެންޗެއްގައި މަޑުކޮށްލައިގެން އިނެވެ. އެހެން އިންދައި ކުއްލިއަކަށް އޭނާ ސިހުނީ ދާދި ކައިރިން އަންހެން ކުއްޖެއްގެ ދޮން ފައިތިލަ ފެނުމުންނެވެ. އިސްއުފުލައި ބަލައިލިއިރު ކުރިމަތީގައި ހުރީ ޚާނީއެވެ. އޭނާ މޫނުމައްޗަށް ފޫހިކަން ވެރިވިއެވެ. އަލުން ނަޒަރު ހުއްޓާލީ އަތުގައި އޮތް ފޯނަށެވެ. އެގޮތް ޚާނީއަށް ކަމަކުނުދިޔައެވެ. އޭނާ ފެނުމުން އެއްވެސް ފިރިހެނަކު އިސްއޮބާލައިގެން ނުވާނެއެވެ. އޭނާއަށް ތައުރީފުކުރަން ޖެހޭނެއެވެ.\n"އަދިވެސް އަހަރެން އޯކޭ ޖޫދު އަލުން މެރީކުރާނަމޭ ބުންޏަސް. އެގޮތަށް ޖޫދު ބުނީމަ ބައްޕަ ވަރަށް ރުޅި އައި" ޖޫދު ކައިރީގައި އިށީނދެފައި ޚާނީ ބުންޏެވެ. ކައިރީގައި މީހަކު އިންކަމަކަށްވެސް ޖޫދު ނަހަދައެވެ. އޭނާ ދިޔައީ ފޯނުން މީހަކަށް މެސެޖުކުރަމުންނެވެ.\n"ޖޫދު،" ޖޫދު ފުންމައިގެން ތެދުވީ ޚާނީ އޭނާގެ އަތުގައި ހިފުމުންނެވެ.\n"މޮޔަވީތަ؟ ކަމަނާގެ ރީތިކަމުގެ މަޅީގައި ކިތަންމެ ފިރިހެނެއް ޖެހުނަސް އަހަރެން ޖެހޭނެއޭ ހީނުކުރައްޗޭ. ތީ މި ރަށު ހޮސްޕިޓަލުގައި ހުރި ހަމައެކަނި ޑޮކްޓަރު. އެހެންވީމަ ފެންނަހާ މީހެއްގެ ގަޔަށް ބޮލަށް ނާރައި ތިމާގެ އަގު ހިފަހައްޓަން މަސައްކަތް ކުރޭ. އެހެން ނޫނީ ދާދި އަވަހަށް ރަށުތެރެއަށް ކަމަނާ ބޭޒާރުވެދާނެ. ކަމަނާއަށް އަހަރެންގެ ހިތުން ޒައްރެއްގެ މިންވަރަށްވެސް ޝައުގުވެރިކަމެއް ނެތް" ޖޫދު ތެދުވެގެން ހިނގައިގަތީ ފަޅާ ގާތްކުރަމުންދިޔަ ފެރީއާ ދިމާލަށެވެ. އެ މަންޒަރު ޚާނީއަށް ކަމަކުނުދިޔައެވެ. ކޮންމެ ފިރިހެނަކު ހުންނަނީ އޭނާގެ ފަރާތުން އިޝާރާތަކަށް ބަލަބަލައެވެ. ޖޫދަށް އެގޮތަށް އޭނާއަށް ނޫނެކޭ ބުނެވިގެން ނުވާނެއެވެ. އޭނާ ފެނިފައި އެހެން ފިރިހެނުންނަށް ވާގޮތް ޖޫދަށް ނުވުމުން ޚާނީ ރުޅިއައެވެ. އިރުކޮޅަކުން ޚާނީ ކައިރީގައި އޭނާގެ އެކުވެރިއަކު އައިސް އިށީނދެއްޖެއެވެ.\n"ރަނގަޅަށް އެވީ. އަހަރެން ކުރިންވެސް ބުނީމެއްނު ޚާނީއަކާ އޭނައެއް ނުގުޅެއޭ. ދެން ކީއްވެ ތިއުޅެނީ" މާޔާ ވާހަކަދެއްކިއެވެ.\n"މިއީ ބައްޕަގެ ކަންތައް. ބައްޕަ އެނގިއްޖެ އެއްކަލަ ދުވަހު ރެސްޓޯރަންޓްގަ އަހަރެމެން ދެއްކި ވާހަކަތައް. ބައްޕަ ކައިރީގައި އެގޭ މީހެއް ބުނެފި ފަހުން ޖޫދު މި ކައިވެނި ރިޖެކްޓްކޮށްލީ އެހެންވެކަން. އެކަމާ ބައްޕަ އަހަރެންނާ ވާހަކަނުދައްކާ މިހާރު. އެހެންވީމަ މީނަ ހައްދައިގެން ވިޔަސް ބައްޕަ އޯކޭ ކުރަން އަހަރެން އުޅުނީ" ނިޔަފަތި ހަފަން އިން ޚާނީ ބުނެލިއެވެ.\n"ކަމޯން ޚާނީ. ތި ޖޫދު ތިއީ ކާކުތަ؟ ޚާނީއަށް މާ ސްމާޓް މާ ގުޑްލުކިން މީހަކު ޑިޒާވް ވަނީ. ހިނގާ ދާން. ބައްޕައަކަށް މާގިނަ ދުވަހު ދަރިއަކާ ރުޅިވެގެން ނުހުރެވޭނެ" ޚާނީ އަތުގައި ހިފައި ހިނގައިގަންނަމުން މާޔާ ބުނެލިއެވެ. ޚާނީ އިނީ ފޫހިވެފައެވެ. އޭނާގެ ރޭވުން ނާކާމިޔާބުވީތީއެވެ. އޭނާ ހީކުރިހާ ފަސޭހައިން ޖޫދުގެ ބޯ ކައި ނުލެވުނެވެ.\nސިޓިން ރޫމު އެއްފަރާތުން އަނެއްފަރާތަށް އަމިއްލައަށް ގޮނޑި ދުއްވޭތޯ މަސައްކަތް ކުރަމުންދިޔަ ޒަހާ ބަލައިލީ އޭނާއާ ދާދި ކައިރީގައި އެހީވާން ހުރި އާމިނައަށެވެ. އެއްފަރާތުގައި އާމިނަގެ ފޮށި ތައްޔާރުކޮށްފައި ހުއްޓެވެ. ގޭތެރެއިން ޖިޔާ ފެންނަން ނެތެވެ.\n"ތިގޮތަށް ދުވާލަކު ވިއްސަކަށް މިނިޓް ވަންދެން މަސައްކަތް ކޮށްލާތި" އާމިނަ ބުންޏެވެ.\n"ދެން ހިނގާ ސޯފާ ކައިރިއަށް. މި އަންނަނީ ފެން ތައްޓެއް ހިފައިގެން" އަމިއްލައަށް ގޮނޑި ދުއްވަން ކުރެވުނު މަސައްކަތުން ޒަހާގެ ތުންފަތް މައްޗަށް ހިނިތުންވުމެއް ވެރިވެފައިވިއެވެ. އެހެންނަމަވެސް ކޮންމެވެސް ވަރަކަށް ވަރުބަލިވެފައި އިނުމުން ނިތްމަތިން ކުދިކުދި ދާތިކިތައް ބަބުޅަމުން ދިޔައެވެ.\n"އާމިނައްތަ އެހާ އަވަހަށް ފުރާތީ ދެރަވެފަ މީނީ. ވަރަށް ހިތްހެޔޮކުރާތި" އާމިނަ ގެނެސްދިން ފެންތަށީގައި ހިފަމުން ޒަހާ ބުނެލިއެވެ.\n"ދާން ޖެހޭނެތާ، އެކޮޅުގަ ހުންނަނީ މާބަނޑު ދަރިއެއް. އެކުއްޖާ ބަލިވީމަ ކައިރީގަ ހުންނަން ޖެހޭނެއްނު" އާމިނަ ބުންޏެވެ.\nމައި ދޮރުގެ ތަޅު ހުޅުވުނު އަޑަށް އެ ދިމާލަށް ބަލައިލީ ޒަހާއާއި އާމިނަ އެކުގައެވެ. އިރުކޮޅަކުން ކަޅު ކުލައިގެ ފޮށްޓެއް ދަމަމުން ވަނީ ޖޫދެވެ. ޒަހާ ބޯއަރިކޮށްލައިގެން ބަލައިލީ ޖޫދުގެ ފަހަތުން ވަން އަންހެން ކުއްޖާއަށެވެ. އިސްކޮޅުން ދިގު ހިމަތޮޅި އަންހެން ކުއްޖެކެވެ. ލައިގެން ހުރީ ކަޅު ކުލައިގެ ހަރުވާޅު ހެދުމެކެވެ. ބޮލުގައި ކަން ބުރުގާއެއް އޮތެވެ. އާވެފައި ހުރެ އެކުއްޖާ ގޭތެރޭގެ އެކި ދިމާ ބަލަމުން ދިޔައެވެ.\n"އާދޭ އެތެރެއަށް" ޖޫދު ބުނެލިއެވެ. އެ އަންހެން ކުއްޖާ ޖޫދު ފަހަތުން ހިނގާފައި ގޮސް ސޯފާތައް ކައިރީގައި ހުއްޓުނެވެ.\n"އިށީނދޭ" ޒަހާގެ މަޑުމައިތިރި އަޑާއި މޫނުމަތީގައިވި ހިނިތުންވުން ފެނި އަންހެން ކުއްޖާގެ ހިތުގައި އުފެދިފައިވި ނުތަނަވަސްކަން ފިލައިގެން ދިޔައެވެ.\n"މަންމާ، މިއީ ނީލަމް. ނީލަމް ދެން ހުންނާނީ މިގޭގަ" ޖޫދު ބުނެލިއެވެ.\n"މާޝާﷲ ވަރަށް ރީތި ނަމެއް. ޖޫދު ކިޔައިދިނިންތަ ގޭތެރޭގެ ހުރިހާ ވާހަކަތަކެއް" ޒަހާ ވާހަކަދެއްކިއެވެ.\n"ލައްބަ. ޖޫދު ކިޔައިދިން. އަޅުގަނޑު މަސައްކަތްކުރާނަން އަޅުގަނޑަށް ކުރެވުނު އެންމެ ރަނގަޅަކަށް މަސައްކަތް ކުރުމަށް" ނީލަމް ވާހަކަދެއްކިއެވެ.\n"އެހެންވީމަ ޖޫދު ދަރިފުޅު ނީލަމް އާމިނަދައްތަ ހުންނަ ކޮޓަރިއަށް ގެންދޭ، މީގެފަހުން އެ ކޮޓަރިއަކީ ނީލަމްގެ ކޮޓަރި" ޒަހާ ވާހަކަދެއްކިއެވެ. ވަގުތުން ޖޫދު ނީލަމްގެ ފޮށި ދަމަމުން ހިނގައިގަތެވެ.\n"މަޑުކޮށްބަލަ. މިއަދު ނީލަމް އަރާމުކޮށްލާ އެނގޭ. ދަތުރު ވަރުބަލިވެފައެއްނު ހުންނާނީ" ނީލަމް ހިނގައިގަތް ތަނާ ޒަހާ ބުނެލިއެވެ.\nގޭތެރެއަށް ވެރިވެފައިވަނީ ހަލަބޮލިކަމެވެ. ސިޓިން ރޫމު މެދުގައި ހުރި ސޯފާގެ މެދުގައި ހުރި މޭޒު ވަނީ ވަރަށް ފުރިހަމައަށް ތައްޔާރުކޮށްލައިފައެވެ. ބަދިގެ ހިމެނޭ ސަރަހައްދުގައި ހުރި ކާމޭޒުމަތި ވަނީ ތަފާތު ވައްތަރުގެ ކާއެއްޗެހިތަކުން އެއްވަސް ކުރުވައިފައެވެ. ގޭތެރޭގެ އެއްކޮޅުން އަނެއްކޮޅަށް ޝަމްސު ދުވަމުން ދިޔައެވެ. އޭނާގެ ހަރަކާތްތައް އަވަހެވެ. މީހަކު ބެލް އަޅަން ފެށުމުން ބަދިގޭގައި ހުރި ޝަމްސު އެ ދިމާލަށް ބަލައިލިއެވެ.\n"ގަމަރު... ދަރިފުޅު ދޮރު ހުޅުވަބަލަ" ޒިންކު ކައިރީގައި ހުރުމުން ޝަމްސުއަށް ދޮރުހުޅުވަން ދެވޭ ގޮތެއް ނުވިއެވެ. އެހެންކަމުން އޭނާ ބަލައިލީ ކޮޓަރި ދޮރުމަތީގައި ފިހިގަނޑު ހިފައިގެން ހުރި ގަމަރަށެވެ. އުނދުން ކައިރީގައި ޝަމްސުއަށް އެހީވާން ނީލަމްވެސް ހުއްޓެވެ. އޭނާ އެބަޔަށް ފޮނުވީ ޒަހާއެވެ. އެބައިގެ ފިރިހެން ކުއްޖާ ކައިވެނި ކުރަން އުޅޭކަން ނީލަމްއަށް އެނގުނީ ޒަހާ ބުނުމުންނެވެ.\n"ބައްޕަ. މަންމާ، ބައްޕަ އައީ" ދޮރު ހުޅުވާލިއިރު ކުރިމަތީގައި ހުރި އަނަސް ފެނުމުން ގަމަރު ގޮވައިލިއެވެ. ހިނިތުންވެފައި ޝަމްސު ބަލައިލިއިރު ގަމަރު ހުރީ އަނަސްގެ އަތުތެރޭގައެވެ. ދެމަސް ދުވަހަށްފަހު އާއިލާ ކައިރިއަށް އާދެވުމުން އަނަސްގެ ތުންފަތް މަތީގައިވީ އާދަޔާ ޚިލާފު ހިނިތުންވުމެކެވެ. އައިމަން ފަދައިން އަނަސްގެ ތުނބުޅި ހުރީ ބޯކޮށެވެ. އަތްކުރު ރޮނގު ދެމި ގަމީހަކާއެކު ކަކުލުން ތިރިއަށް ހުރި ސޯޓެއްގައި ހުރިއިރު އައިމަންއަށް ވުރެ އިސްކޮޅުން ކުރެވެ. އައިމަންއާ ޚިލާފަށް ހަށިގަނޑު ފަލައެވެ. މޫނުމަތިން އައިމަންގެ ސިފަ ފާޅުވެއެވެ.\n"މިރެއަށްވެސް ނާދެވޭނެ ކަމަށް ހީކުރީ" ފިރިމީހާއަށް އިހުތިރާމް އަދާކުރުމުގެ ގޮތުން ޝަމްސު އައިސް ދިއްކޮށްލީ ފިނި ފެންތައްޓެކެވެ. ގޮހޮރުގައި އެ ފެންތަށި ޖެހުމުން ޔަގީނުންވެސް އަނަސްގެ ވަރުބަލިވެފައިވާ ސިކުނޑިއަށް ތާޒާކަމެއް ލިބޭނެއެވެ.\n"އަހަރެން ނައިހެއް ނުހުންނާނެއްނު. ކިހާ އިރަކު އެމީހުން އަންނަނީ؟" ސޯފާއާ ދިމާލަށް ދަމުން އަނަސް ބުނެލިއެވެ. އަދި އޭނާގެ އަތުގައި އޮތް ދަބަސް އަނބިމީހާ އަތަށް ދިއްކޮށްލިއެވެ.\n"މާގިނަ އިރެއް ނެތް. އަވަހަށް ތައްޔާރުވާން ދޭ" ދަބަސް ހިފައިގެން ހިނގައިގަންނަމުން ޝަމްސު ބުންޏެވެ. އެހެންނަމަވެސް ކޮޓަރިއަށް ތައްޔާރުވާން ދިއުމުގެ ބަދަލުގައި އޭނާ މިސްރާބު ޖެހީ އައިމަންގެ ކޮޓަރިއާ ދިމާލަށެވެ. ފިރިހެން ދަރިފުޅާ ބައްދަލުނުކޮށް އޭނާއަށް އެއްވެސް ކަމެއް ނުކުރެވޭނެއެވެ. އެ މަންޒަރުތައް ބަލަހައްޓައިގެން ފާރުގައި ލެނގިލައިގެން ހުރި ނީލަމް ފެނުމުން ބަދިގެއަށް ވަންނަން އައި ޝަމްސު ހުއްޓުނެވެ. އޭނާގެ ފިޔަވަޅުތަކަށް ހުއްޓުމެއް އައީ ނީލަމްގެ ކޯތާފަތް ހުރަސްކޮށް ތިރިއަށް ރޮނގެއްހެން ދެމިގެންދިޔަ ކަރުނަތިކި ފެނުމުންނެވެ. އެހާ އަވަސް އަވަހަށް މޫނު ފޮހެލާފައި ނީލަމް އެތެރެއަށް ވަނެވެ. އެ މަންޒަރުތައް ފެނުމުން ޝަމްސުގެ ހިތުގައި ސުވާލު އުފެދުނެވެ.\nއަލިޝްބާއާއި އައިމަންގެ ކައިވެނީގެ މަންޒަރުތަކުގެ ފޮޓޯ އަންބަރްގެ އަތުގައި އޮތް ކެމެރާގައި ރައްކާކުރަމުން ދިޔައެވެ. އަލިޝްބާގެ އެދުމަކަށް އަންބަރް ލައިގެން ހުރި ކަޅު ކުލައިގެ މިޑީގައި އޭނާ ވަރަށް ޗާލެވެ. އެހެންނަމަވެސް އިސްތަށިގަނޑާއި ދެފައިތިލައިގެ އިތުރުން ހެދުން ގަޔަށް ހިފާފައި ހުރުމުން ގޮނޑީގައި އިން ޒަހާ ކައިރީގައި އިން ޖޫދަށް ކަމުނުދިޔައެވެ. ޖޫދު ދެކޭގޮތުގައި އަންބަރަކީ ކޮންމެ މާބުރަކަށް ހެޔޮވަރުގެ މަލެކެވެ. އެ މަލުގައި ނުބީހޭ މާބުރެއް މަދުވާނެއެވެ. އަލިޝްބާގެ އެކަހަލަ އަންހެން ކޮއްކޮއެއް ހުރިކަން އެނގުނު ހިސާބުން އޭނާއަށް ލިބުނީ ހައިރާން ކަމެކެވެ. އެ އާއިލާއާއި އަންބަރް އެއްގޮތަކަށްވެސް ނުގުޅެއެވެ. އެ ހުރިހާ މީހުންގެ ތެރެއިން އޭނާއަށް ބަލައިލެވުނީ ގަމަރު ކައިރީގައި ގަމަރާ އެއްކުލައިން ހެދުން ލައިގެން ހުރި އޭނާގެ ކޮއްކޮއަށެވެ. ބުރުގާގެ ތެރެއިން ފެންނަން ހުރީ ޖިޔާގެ ދޮންދޮން މޫނުކޮޅު އެކަންޏެވެ. އޭނާ ދެކޭގޮތުގައި އަންހެން ކުދިން ތިބެން ޖެހޭނީ އެހެންނެވެ. ނުކުޅެދޭ މީހެއްގެ ގޮތުގައި އިނަސް ޒަހާ ދެ ދަރިންނަށް ދީފައިވާ ތަރުބިއްޔަތަށް ޖޫދު ޝުކުރުކުރިއެވެ.\nއެންމެންތަކުގެ ތެރެއިން ފޮޓޯ ނަގަން ހުރި އަންބަރްގެ ނަޒަރު ޖޫދާ އަމާޒުވުމާއެކު ޖޫދަށް ދެލޯ އަޅާލައިފިއެވެ. ވަގުތުން ޖޫދުގެ ނަޒަރު އެހެން ދިމާލަކަށް ބަދަލުކޮށްލައިފިއެވެ. އަންބަރް ގޮސް ހުއްޓުނީ ސުމައްޔާގެ ނިވަލުގައެވެ. އެގެއިން އޭނާ އެންމެ ފޫހިވާ މީހަކަށް ޖޫދު ވެއްޖެއެވެ.\nކައިވެނީގެ ހަފްލާ ނިމި ދެފަރާތުގެ އާއިލާ ގޭތެރޭގައި އެކަނި ވެއްޖެއެވެ. ސޯފާގައި އިން އަލިޝްބާގެ މޫނަށް ފިރިއެއްގެ ހައިސިއްޔަތުން ފުރަތަމަ ފަހަރަށް އައިމަން ބަލައިލިއެވެ. އޭނާ ކުރިއަށް އަތް ދިއްކޮށްލުމާއެކު އެ އަތުގެ ތެރެއަށް އަލިޝްބާގެ އަތްތިލަ ލިއެވެ. ޖީބުން ނެގި ރިހި ކުލައިގެ އަނގޮޓި އަލިޝްބާގެ ވައަތުގެ ކަށި އިނގިލީގައި އެޅުވިއެވެ.\n"ވާއު ދޮންތާ. ދޮންތަބެ އިޒް ސޯ ރޮމޭންޓިކް" އެ މަންޒަރު ބަލަން ހުރި އަންބަރަށް އެއްޗެއް ނުބުނެ ނުހުރެވުނެވެ. އަލިޝްބާ ކޮށްލި އިޝާރާތަކާއެކު އަންބަރަށް އެހެން ނުކިޔުމަށް ބުނެލިއެވެ. އަންބަރް ހީލާފައި ދެތުންފަތް ލައްޕާލިއެވެ.\n"މިއަދު ޖޫދު ހާދަ ތަފާތޭ ދޯ" އައިމަން އެހެން ބުނުމުން އެ ދިމާލަށް އަލިޝްބާ ބަލައިލިއެވެ. އަންބަރްވެސް ލަސްލަހުން އެދިމާ ބަލައިލިއެވެ.\n"އެގޮތަށް އެހާ ސްމާޓްކޮށް ހުންނައިރު ކިހާ ތަފާތު. މިރޭ ހީވޭ ކުޑަކޮށް ފަލަހެންވެސް" އައިމަން ބުނެލިއެވެ.\nތެދެކެވެ. ކަޅުކުލައިގެ އަތްދިގު ގަމީސް ކުޑަކޮށް މައްޗަށް އޮޅާލާފައި ހުރިއިރު އޭނާ ރީއްޗެވެ. ނޫކުލައިގެ ޖީންސުގައި ހުރިއިރު އެހާ ތުނި ނޫން ބޮލުގެ އިސްތަށިތައް ހުރީ އަތުން ކުޑަކޮށް މައްޗަށް ހިއްލާލައިފައެވެ. އަލިކަޅެއް ލިބިފައިވާ ޖޫދުގެ އެންމެ އަޅައިގަންނަ ސިފައަކީ އޭނާ ހީލުމުން ކޮޅަށް އެޅޭ އަޑިކޮޅެވެ. ހިނދުކޮޅަކަށް އަންބަރަށް ޖޫދަށް ނަޒަރު ހުއްޓާލައިގެން ހުރެފައި އަނގަ ހަދާލާފައި އަލިޝްބާއަށް ސަމާލުކަން ދީފިއެވެ.


Hamanujehun thakah fahu Lanka muslimun biruveri kameh gai\nހަމަނުޖެހުންތަކަށް ފަހު ލަންކާ މުސްލިމުން ބިރުވެރިކަމެއްގައި\nއަންދާލާފަައިވާ އޮޓޯ ރިކްޝޯގެ ކަިއރީ މުހައްމަދު އަބުރާރާއި އޭނާގެ ދަރިފުޅު. ލަންކާގެ މުސްލިމުންނަށް ބުޑިސްޓުން ވަނީ ބޮޑެތި ގެއްލުންތައް ދީފައި. ފޮޓޯ: އަލްޖަޒީރާ\nގިންޓޯޓާގަައިވާ އޭނާގެ ގެއަށް ސިންގަޅަ ބުޑިސްޓުން ހަމަލާ ދިންތާ ހަފުތާއެއް ފާއިތުވެ ދިޔަ އިރުވެސް މުހައްމަދު އަބްރާރު ހުރީ ބޮޑު ޝޮކެއްގައެވެ.\nމިހިނގާ ނޮވެމްބަރުމަހުގެ 17 ވަނަ ދުވަހު އޭނާގެ އަވަށްޓެެރިންގެ ގެތަކަށް ބުޑިސްޓުން އަރައިގަތް އަޑު އިވުނު އިރު އޭނާ އުޅުނީ އިޝާ ނަމާދުން އައިސް ނިދާށެވެ.\n" އަހަރެމެންގެ ގެއަށް ފުރަތަމަ ދިން ހަމަލާގައި ހަލާކުކޮށްލީ ކުޑަދޮރުތައް. އެއީ ގާއުކައިގެން،" ދިރިއުޅުމަށް ކުރާ މަސައްކަތެއްގެ ގޮތުގަައި އޮޓޯ ރިކްޝޯއެއް ދުއްވާ މުހައްމަދު އަލް ޖަޒީރާއަށް ކިޔައިދީފައި ވެއެވެ.\n" އެތަނުގައި ތިބި ގާތްގަނޑަކަށް 150 މީހުން. ދަގަނޑު ބުރިތަކާއި އެނޫންވެސް ހަތިޔާރު ހިފައިގެން. އެމީހުން ދޮރާށި ހަލާކުކޮށްލައިގެން ވަދެ. އޮޓޯ ރިކްޝޯއަށް ޕެޓްރޯލް އަޅައި އޭގައި ހުޅުޖެހި،" އޭނާ ބުނެފައި ވެއެވެ.\nއަންދާލާފައިވާ އޮޓޯ ރިކްޝޯ ގޯތިތެރޭގައި އަދިވެސް އެބަ އޮތެވެ. އެއަށް ބަދަލެއް ލިބޭނެ ކަމުގެ އުއްމީދެއް ނެތެވެ. ރީތިކޮށް ފިޔާތޮށި ކުލަލާފައި ހުރި އޭނާގެ ގޭގެ ފެންޑާ މިހާރު ހުރީ ކަޅުވެފައެވެ. ފައިދޮށްތަކުގައި އަލިފާން ހިފުމުގެ ސަބަބުން އީޓުތައް ވެސް ވަނީ ފައިބަން ފަަށައިފައެވެ.\nޓްއަރިސްޓުން ގިނައިން ޒިޔާރަތްކުރާ ގޯލްއާ ހަތް ކިލޯމީޓަރު ދުރުގައިވާ ގިންތޯޓާގެ މުސްލިމުން ތިބީ މިހާދިސާތަަކަށް ފަހު ބިރުންނެވެ. އަންދާލާފައިވާ ގެތަކާއި ވިޔަފާރިތައް ، ހަމަނުޖެހުންތަކުގެ އަސަރުތަކުގެ ގޮތުގައި އަދިވެސް ފެންނަން އެބަހުއްޓެވެ.\nގިންތޯޓާގެ ގިނަ އިދާރީ ދާއިރާތަކަކަށް ފެތުރުނު އެ ހަމަނުޖެހުންތަކާ ގުޅިގެން އެ ސަރަަހައްދަށް ފުލުހުންގެ ސްޕެޝަލް ޓާސްކް ފޯސް( އެސްޓީއެފް) ގެ މެމްބަރުން ފޮނުވިއެވެ. ރަށު މީހުން ބުނާ ގޮތުގައި އާދައިގެ އެކްސިޑެންޓަކާ ގުޅިގެންް އުފެދުނު ޒުވާބަކަށް ފަހު ފުރަތަމަ ހިނގީ ގްރޫޕުތަކުން ދިން ހަމަލާތަކެކެވެ. އެއަށް ފަހު ހަމަ އެކީ އެކައްޗަކަށް މުސްލިމުންނާ ދެކޮޅު ހަރަކާތްތައް ފެށީއެވެ.\nބުޑިސްޓުންނާ މުސްލިމުންގެ ނުތަނަވަސްކަން ދަނީ ބޮޑުވަމުން\nލަންކާގެ ބައި މަދު މުސްލިމުންނާ އެގައުމުގެ ބުޑިސްޓުންނާ ދެމެދު މިއަހަރު ވަނީ ނުތަނަވަސްކަން ބޮޑުވެފައެވެ. އެކަން ފެށުނީ އދ. އިން ގާއިމްކޮށްފައިވާ ހިޔާވައްސެއްގައި ތިބި ރޯހިންޔާ ދަރިކޮޅުގެ މުސްލިމް ރެފިއުޖީންތަކަކާ ދެކޮޅަށް ބުޑިސްޓުން ތެދުވުމުންނެވެ. ސެޕްޓެމްބަރުމަހު ހިނގި އެހާދިސާގެ ކުރިންވެެސް މުސްލިމުންގެ ގެތަގައި ހުޅުޖެހުމުގެ ހާދިސާތައް ހިނގާފައި ވެއެވެ. އެހާދިިސާތައް ހިނގީ މިދިޔަ ޖޫންމަހުއެވެ.\nހަމަނުޖެހުންތަކުން ގެއްލުން ލިބިފައިވާ މުހައްމަދު ފައިޒަލް ބުނެގައިވާ ގޮތުގައި މިފަހަރުގެ ހަމަނުޖެހުންތައް ފެށުނީ ބުޑިސްޓް ފިރިހެނަކު ދުއްވި އުޅަނދެއް ޖެހި ހިނގި އެކްސިޑެންޓަކަށް ފަހުގައެވެ. އެހާދިސާގެ އަރައިރުން ތަޅައިފޮޅުމަކަށް ބަދަލުނުވަނީސް ފުލުހުން ވަނީ ހުއްޓުވާފައެވެ.\nފައިޒަލް ބުނެފައިވާ ގޮތުގައި ނޮވެެމްބަރުމަހުގެ 17 ވަނަ ދުވަހު އޭނާ ހުކުރަށް ގޮސްގައި އައި އިރުވެސް ސަރަހައްދު އޮތީ އާއްމު ހާލަތުގައެވެ. ނަމަވެސް ގިނަ އަދަދެއްގެ ފުލުހުން ހަރަކާތްތެރިވަމުން ދިޔައެވެ. އޭނާ ބުނެފައިވާ ގޮތުގައި ހަމަނުޖެހުމުގެ ކަންތައް މައިތިރި ނުކުރެވޭަ ހިސާބަށް ދިޔައީ ފުލުހުން އެކަން އެހެންވާން ދޫކޮށްލުމުންނެވެ.\nލަންކާ ޕާލަމެންޓުގައި ގޯލް ޑިސްޓްރިކްޓް ތަމްސީލުކުރައްްވާ މެމްބަރު މަނޫޝާ ނަނަޔައްކަރަ ވެސް އެކަމަށް އެއްބަސްވެވަޑައިގަންނަވައެވެ.\n" އެސްޓީއެފް އިން އެ ސަރަހައްދު ދޫކޮށް ދިއުމަކީ ހެދި ވަރަށް ބޮޑު ގޯހެއް. މިހުރިހާ ހަރުކަށި ގްރޫޕްތަކަށް ފުރުސަތު ލިބުނީ އެހެންވެ،" އޭނާ ވިދާޅުވެފައި ވެއެވެ.\nނަމަވެސް އޭނާ ވިދާޅުވެފައިވަނީ އެކަން ފުރަތަމަ ފެށުނީ މުސްލިމުންނާ ބުޑިސްޓުންގެ ހަމަނުޖެހުމެއްގެ ގޮތުގައި ނޫން ކަަމަށެވެ. ނަަމަވެސް ފަހުން މައްސަލަ ބޮޑު ކުރުމުގައި ދެބައިމީހުން ވެސް ދައުރެއް އަދާކުރި ކަމަށް އޭނާ ތުހުމަތު ކުރައްވައެވެ.\nމިހާރު އޮތް ބިރާއި ކުރިން ތަޖުރިބާ ކުރި ބިރު\nލަންކާ ބުޑިސްޓުން މުސްލިމެއްގެ ގެ އަންދާލާފައި. ފޮޓޯ: އަލް ޖަޒީރާ\nހަމަނުޖެހުންތައް ފެށުނު ތަނާ ފުލުހުން ވަނީ 22 މީހަކު ހައްޔަރުކޮށްފައެވެ. އަދި އެ ދުވަސްތަކުގައި 127 ހަމަލާއެއް ވަނީ ރިޕޯޓްކޮށްފައެވެ.\nމިފަހަރުގެ ހަމަނުޖެހުންތަކާ އެކު މީހުންގެ ހަނދާނަށް އައީ 2014 ވަނަ އަހަރު އަތުލްގަމާގައި ހިނގި ބޮޑު ހަމަނުޖެހުމެވެ. އެފަހަރު ތިން މީހުން މަރުވެސް ވިއެވެ. އެހެނީ އެފަހަރު މުސްލިމުންނާ ދެކޮޅަށް ހަމަ ނުޖެހުން ހިންގަން އެންމެ ވަރުގަދައަށް ގޮވައިލި ހާމުދުރު ގަލޮގޮޑަތެ ގްނަނަސަރާ މިފަހަރުވެސް ވަނީ އެޒާތުގެ ވާހަކަ ދައްކަން ފަށާފައެވެ.\nބުޑިސްޓުންގެ ބޮޑު ޖަމާއަތެއް ކަމަށްވާ ބޮޑުބަލަސޭނާގެ އިސް މީހަކީ އޭނާއެވެ. އޭނާއަކީ މިޔަންމާގެ ހަރުކަށި ހާމުދުރު އާޝިން ވިރާތޫއާ ވެސް ގާތް ގުޅުމެއް އޮންނަ މީހެކެވެ.\nނޮވެމްބަރު މަހުގެ 21 ވަނަ ދުވަހު ބޭއްވި ނޫސްކޮންފަރެންސެއްގައި ފޮނި ކަނޑަމުން އޭނާ ބުނީ ބޭނުން ވެއްޖެ ނަމަ ގަޑިއިރަކަށް ވުރެ މަދު ވަގުތުކޮޅެއްގެ ތެރޭގައި ބޮޑު ލޭ އޮހޮރުވުމެއް ފެށިދާނެ ކަމަށެވެ. އޭރު އޭނާގެ އައުވާނުންގެ ގޮތުގައި 500 އެއްހާ ބުޑިސްޓް ޒުވާނުން އެއްވެ ތިއްބެވެ.\nއެހެންވީމާ ލަންކާގެ މުސްލިމުންނާ ދެކޮޅަށް ބުޑިސްޓުން ހިންގާ ހަަމަނުޖެހުންތައް އަދި ނިމުމަކަށް އައި ކަން ކަށަވަރެއް ނުވެއެވެ. އަމާންކަން ކަށަވަރު ނުވާތީ މުސްލިމުން ތިބީ ބިރުންނެވެ.\nވޯޓް ކަރުދާހުން ހެދޭނެ މަކަރެއް ނެތް، ދުނިޔެވެސް ހެކިވޭ!


އެންޓި ޓޯޗަރގެ ގާނޫނާއި ދިވެހިރާއްޖޭގެ ޖަލުތަކާއި ޕެރޯލްގެ ޤާނޫނަށް އަހުލުވެރިކުރުވުމަށް ހިންގާ ޙާއްޞަ ތަމްރީން ޕްރޮގްރާމެއް ފައްޓަވައިގެން ކުރިއަށް އެބަގެންދަވައެވެ.\nމި ޕްރޮގަރާމަކީ އެންޓި ޓޯޗަރގެ ގާނޫނާއި ދިވެހިރާއްޖޭގެ ޖަލުތަކާއި ޕެރޯލްގެ ޤާނޫނަށް ޕްރިޒަން އޮފިސަރުންނާއި މުވައްޒަފުން އަހުލުވެރިކުރުވުމަށް ހިއުމަން ރިސޯސް ސެކްޝަނާއި ޕްރިޒްން އެކަޑަމީގެ ގުޅިގެން ހިންގާ ޕްރޮގްރާމެކެވެ.\nޕްރިޒަން އޮފިސަރުންނާއި މުވައްޒަފުންނަށް ޙާއްޞަކޮށްގެން ހިންގޭ މި ޕްރޮގްރާމުގެ އެންމެ ފުރަތަމަބުރު ފަށާފައިވަނީ 16 މެއި 2015 ގައި އައްސޭރި ޖަލުގައެވެ. މި ޕްރޮގްރާމުގައި އެންޓި ޓޯޗަރއަކީ ކޮބައިކަމާއި ދިވެހިރާއްޖޭގެ ޖަލުތަކާއި ޕެރޯލްގެ ޤާނޫނުގެ ދަށުން ޕްރިޒަން އޮފިސަރުންނަށާއި ކުއްވެރިންނަށް ލިބިދީފައިވާ ބާރުތަކާއި ހައްޤުތަކުގެ މަޢުލޫމާތު ހިއްސާކުރެވޭނެއެވެ. އަދި މީގެ އިތުރުން ޤާނޫނުގެ ދަށުން އެކުލަވާލަމުންދާ ޑިސިޕްލިނަރީ ނިޒާމުގެ މަޢުލޫމާތުވެސް ހިއްސާކުރެވި އެކަންތައްތަކާއިމެދު ހޭލުންތެރިކުރެވޭނެއެވެ.\nމި ޕްރޮގްރާމުގައި ކިޔަވައިދެއްވަނީ މޯލްޑިވްސް ކަރެކްޝަނަލް ސަރވިސްގެ ލީގަލް ސަރވިސްގެ ފަރާތުން ސީނިއަރ ލީގަލް އޮފިސަރ ޢަބްދުﷲ ޒާހިރާއި އެސިސްޓެންޓް ލީގަލް އޮފިސަރ އިސްމާޢީލް ސުޢޫދުއެވެ.\nމޯލްޑިވްސް ކަރެކްޝަނަލް ސަރވިސްގެ ހުރިހާ ޕްރިޒަން އޮފިސަރުންނާއި މުވައްޒަފުން އެންޓި ޓޯޗަރގެ ޤާނޫނާއި ދިވެހިރާއްޖޭގެ ޖަލުތަކާއި ޕެރޯލްގެ ޤާނޫނަށް އަހުލުވެރިކުރުވުމުގެ މަޤުޞަދުގައި ފަށާފައިވާ މި ޕްރޮގްރާމު ހުރިހާޖަލެއްގެ އިތުރުން ހެޑްއޮފީހުގައި މަސައްކަތްކުރައްވާ އޮފިސަރުންނާއި މުވައްޒަފުންނަށްވެސް ހިންގަވާނެކަމަށް ޕްރިޒަން އެކަޑަމީން މަޢުލޫމާތު ދެއްވައެވެ.


ރާއްޖެއިން ބޭރުން ވެކްސިންގެ ފުރަތަމަ ޑޯޒް ޖަހާފައިވާ މީހުންނަށްވެސް ރާއްޖޭގައި ދެވަނަ ޑޯޒް ޖެހޭނެ - އެޗް.ޕީ.އޭ ރާއްޖެއިން ބޭރުން ވެކްސިންގެ ފުރަތަމަ ޑޯޒް ޖަހާފައިވާ މީހުންނަށްވެސް ރާއްޖޭގައި ދެވަނަ ޑޯޒް ޖެހޭނެ - އެޗް.ޕީ.އޭ\nރާއްޖެއިން ބޭރުން ވެކްސިންގެ ފުރަތަމަ ޑޯޒް ޖަހާފައިވާ މީހުންނަށްވެސް ރާއްޖޭގައި ދެވަނަ ޑޯޒް ޖެހޭނެ - އެޗް.ޕީ.އޭ\nރާއްޖެއިން ބޭރުން ކޯވިޑް-19 އިން ދިފާޢުވުމަށް ވެކްސިންގެ ފުރަތަމަ ޑޯޒް ޖަހާފައިވާ ފަރާތްތަކަށް، ދެވަނަ ޑޯޒް ރާއްޖޭގައި ޖެހޭނެކަމަށް ހެލްތު ޕްރޮޓެކްޝަން އެޖެންސީ، އެޗް.ޕީ.އޭއިން ވިދާޅުވެއްޖެއެވެ.\nއެޗް.ޕީ.އޭއިން ވިދާޅުވީ، ރާއްޖޭގައި ދިރިއުޅޭ ފަރާތްތަކުގެ ތެރެއިން ރާއްޖެއިން ބޭރުން ކޮވިޝީލްޑް، ސިނޯފާމް އަދި ފައިޒަރ ވެކްސިންގެ ފުރަތަމަ ޑޯޒް ޖަހާފައިވާ ފަރާތްތަކަށް ދެވަނަ ޑޯޒް ރާއްޖޭގައި ޖެހުމުގެ އިންތިޒާމު އެ އެޖެންސީން ހަމަޖައްސައިދޭނެކަމަށެވެ.\nއެގޮތުން އެފަދަ ފަރާތްތަކުން ވެކްސިން ޖެހިކަމުގެ ލިޔުން އަދި އައި.ޑީ ކާޑު ނުވަތަ ޕާސްޕޯޓު ކޮޕީއެއް vaccine@health.gov.mv އަށް ފޮނުވުމަށް އެޗް.ޕީ.އޭއިން ވަނީ އެދިފައެވެ. އަދި އީމެއިލްގައި ނަން، އައި.ޑީ ކާޑު ނުވަތަ ޕާސްޕޯޓު ނަންބަރު، ގުޅޭނެ ނަންބަރު، ވެކްސިންގެ ބާވަތް އަދި ވެކްސިން ޖެހި ތާރިޙް ހިމަނަންވާނެކަމަށްވެސް އެ އެޖެންސީން ވިދާޅުވެފައިވެއެވެ.\nކޯވިޑް-19 އިން ދިފާޢުވުމަށް ވެކްސިން ޖެހުމުގެ ޕްރޮގްރާމް ރާއްޖޭގައި ފަށާފައިވަނީ މިދިޔަ ފެބްރުއަރީމަހުގެ އެއްވަނަ ދުވަހުއެވެ. ރާއްޖޭގައި ކޯވިޑް-19އިން ދިފާޢުވުމަށް އެންމެ ފުރަތަމަ ދޭން ފަށާފައިވަނީ އިންޑިއާގެ ސެރަމް އިންސްޓިޓިއުޓުން އުފައްދާ އެސްޓްރާޒެނެކާއާއި އޮކްސްފޯޑުގެ ވެކްސިންކަމަށްވާ "ކޮވިޝީލްޑް" ވެކްސިނެވެ. މި ވެކްސިންގެ ފުރަތަމަ ޑޯޒް ދެލައްކައަށްވުރެ ގިނަ މީހުން މިހާރު ވަނީ ޖަހާފައެވެ.\nކޮވިޝިލްޑް ވެކްސިން ޖެހުމުގެ ހުއްދަ މޯލްޑިވްސް ފުޑް އެންޑް ޑްރަގް އޮތޯރިޓީން ދީފައިވަނީ މިދިޔަ ޖެނުއަރީމަހުގެ 28 ވަނަ ދުވަހުއެވެ. އަދި ޗައިނާގެ ސިނޯފާމް ވެކްސިންއާއި ޖަރުމަނުވިލާތުގެ ބަޔޯއެން ޓެކްގެ ފައިޒާ ވެކްސިން ރާއްޖޭގައި ދިނުމަށް، މޯލްޑިވްސް ފުޑް އެންޑް ޑްރަގް އޮތޯރިޓީން ހުއްދަ ދީފައިވަނީ މިދިޔަމަހުގެ 15 ވަނަ ދުވަހުއެވެ. މާރޗު 22 އިން ފެށިގެން ރާއްޖޭގައި އަންނަނީ ސިނޯފާމް ވެކްސިންވެސް ޖަހަމުންނެވެ.


SunOnline: Issege gaathil sumon mia, maran kuri hukum isthiunaaf kohfi\nއިއްސެގެ ގާތިލް ޝުމޮން މިއާ، މަރަން ކުރި ހުކުމް އިސްތިއުނާފް ކޮށްފި\nމުއާވިޔަތު އަންވަރު 20 Jun 2022, 13:44\nޅ. ހިންނަވަރު އަތިރީގޭ އިސްމާއީލް އުމަރު މަރާލި ކަމަށް އިއުތިރާފުވި، ޝުމަންމިއާ: އޭނާ މަރަން ކުރި ހުކުމް ވަނީ އިސްތިއުނާފް ކޮށްފައި -- ސަން ފޮޓޯ\nހއ. އިހަވަންދޫގެ އައިސްޕްލާންޓުގައި މަސައްކަތް ކުރި ޅ. ހިންނަވަރު، އަތިރީގެ، އިސްމާޢީލް އުމަރު (އިއްސެ) މަރާލިކަމުގެ ކުށް ސާބިތުވެފައިވާ ޝުމޮން މިއާގެ މައްސަލަ ހައި ކޯޓުގައި އިސްތިއުނާފް ކޮށްފިއެވެ.\nއިއްސެ މަރާލި މައްސަލައިގައި ޝުމޮން މިއާގެ މައްޗަށް ކޮށްފައި ވަނީ ތޫނު އެއްޗެއް ބޭނުންކޮށްގެން ގަސްތުގައި މީހަކު މެރުމުގެ ދައުވާއެވެ.\nއެ ދައުވާ ހުށަހަޅަމުން ދައުލަތުން ބުނެފައި ވަނީ ޖޫން 16، 2017ގައި ޝުމޮން މިއާ، އިއްސެ މަރާލީ އޭނާ އައިސް ޕްލާންޓުގެ އެކޮމޮޑޭޝަން ބްލޮކުގައި ނިދާފައި އޮއްވައި ތޫނު އެއްޗަކުން ހަމަލާދީގެން ކަމަށެވެ.\nއެ މައްސަލާގައި ތަހުގީގު މަރުހަލާއިން ފެށިގެން ކްރިމިނަލް ކޯޓުގެ އަޑުއެހުންތަކުގައި ވެސް ޝުމޮން މިއާ ވަނީ އޭނާ އެކަން ކުރި ގޮތް ތަފްސީލްކޮށް ކިޔައިދީ ކުށަށް އިއުތިރާފްވެފައެވެ. އެގޮތުން އޭނާ ބުނީ އިއްސެ މަރާލަން ނިންމި އެއް ސަބަބަކީ އިތުރު ގަޑީގެ ފައިސާ ނުދިނުން ކަމަށެވެ. އަދި ދެވަނަ ސަބަބަކީ، އޭނާ އަންހެނުންނާ ފޯނުން ވާހަކަ ދައްކާ ގަޑީގައި އިއްސެ ޝަކުވާ ކުރާތީ ކަމަށެވެ.\nނަމަވެސް އެ މައްސަލާގައި ފުރަތަމަ ހުލާސާ ބަޔާން އިއްވަން އޮތް ދުވަހު ޝުމޮން މިއާ އެކުށަށް އިންކާރުކުރިއެވެ.\nމީގެ އިތުރުން، މީގެ ކުރިން އޮތް އަޑުއެހުމެއްގައި ޝުމޮން މިއާގެ ވާހަކަތައް ބަދަލުވީ ކީއްވެތޯ ގާޒީ ސުވާލު ކުރެއްވުމުން އޭނާ ބުނީ، ތަހުގީގު މަރުހަލާގައި ކުށަށް އިއުތިރާފްވީ ފުލުހުން އެކަމަށް މަޖުބޫރު ކުރުމުން ކަމަށާއި އަދި އޭނާއާއެކު އެ މައްސަލައިގައި ދެން ހައްޔަރުކުރި ދެ މީހުންވެސް އެކުގައި އެއް ގޮޅިއެއްގައި ބާއްވާނެކަމަށް ބުނުމުން ކަމަށެވެ. ނަމަވެސް އަނެއް ދެމީހުންގެ މައްޗަށް އުފުލި، މީހެއްގެ މަރެއް ފޮރުވުމުގެ ދައުވާ ސާބިތުނުވުމުން އެ ދެ މީހުން ވަނީ ދޫކޮށްލާފައެވެ.\nޝުމޮން މިއާގެ މައްސަލަ ތަހުގީގު ކުރުމުގައި ހަރަކާތްތެރިވި ތިން ފުލުހުން ޝަރީއަތަށް ހާޒިރުކޮށްފައިވެއެވެ. އަދި ޝުމޮން މިއާއަށް އެއްވެސް އަނިޔާއެއް ނުވަތަ މަޖުބޫރުކަަމެއް ކުރިމަތިކުރުވިންތޯ އެހުމުން އެކަމަށް ފުލުހުން ވަނީ އިންކާރުކޮށްފައެވެ.\nއެ މައްސަލައިގައި ކްރިމިނަލް ކޯޓުން އިއްވި ޙުކުމުގައި ވަނީ، ޝަރީއަތުގެ އެންމެ ފަހު މަރުހަލާގައި ޝުމޮން މިއާ ދައުވާއަށް އިންކާރު ކުރި ސަބަބަކީ އޭނާ ވެފައިވާ އިއުތިރާފުން ރުޖޫއަވެވޭނެ ސަބަބެއް ކަމަށް ޝަރީއަތުން ނުދެކޭ ކަމަށް ބުނެފައެވެ.\nހަމައެއާއެކު، ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގެ ދައުވާ ޝުމޮން މިއާގެ މައްޗަށް އެއްވެސް ޝައްކެއް ނެތް މިންވަރަކަށް ސާބިތުވާ ކަމަށް ޝަރީއަތުން ވަނީ ކަނޑައަޅާފައެވެ.\nއެހެންކަމުން ޝަރީއަތުން އިއްސެގެ ތިން ވާރިސުންގެ ބަސް ނެގިއެވެ. އަދި އެ ތިން މީހުން ވެސް އެދިފައި ވަނީ މަރަށް މަރު ހިފުމަށެވެ. އެއާއެކު މައްސަލަ ބެއްލެވި ފަނޑިޔާރު ޢަލީ އާދަމް ވަނީ ޝުމޮން މިއާ މެރުމަށް ހުކުމް ކުރައްވާފައެވެ.\nއެ ހުކުމް ޝުމޮން މިއާގެ ފަރާތުން އިސްތިއުނާފަށް ހުށަހެޅީ މިދިޔަ ހަފްތާގައެވެ.\nބޮޑުފިނޮޅުގެ ބިދޭސީންނަށް މުސާރަދޭން އަންގައިފި\nގާތިލް ޝުމޮން މިއާ މަރަން ކުރި ހުކުމް އިސްތިއުނާފް ކޮށްފި\nދާންދޫގައި ދިރިއުޅޭ ބިދޭސީންގެ ދުވަހުގެ އުޖޫރައިގެ އުސޫލެއް


މޭ 2019ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nމޭ 2019ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nމޭ 2019ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމުލަ 212 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 111 މައްސަލަ މިދިޔަ މަހު ވަނީ ރިޕޯޓުކޮށްފައެވެ. މިއީ މޭ މަހު ރިޕޯޓުކޮށްފައިވާ ޖުމުލަ މައްސަލަތަކުގެ 52 އިންސައްތައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ޖިންސީ ހާނީއްކައާއި ޖިސްމާނީ ހާނީއްކައިގެ މައްސަލަތަކެވެ. އެ ގޮތުން ޖިންސީ ހާނީއްކައިގެ 34 މައްސަލަ އަދި ޖިސްމާނީ ހާނީއްކައިގެ 34 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން އިހުމާލުވުމުގެ 27 މައްސަލަ، ނަފްސާނީ ހާނީއްކައިގެ 10 މައްސަލަ، އެހެން ކުދިންގެ ފަރާތުން އިންޓަނެޓް މެދުވެރިކޮށް ގަނާލިބުމުގެ4މައްސަލަ އަދި ގެވެށި އަނިޔާ ކުރާތަން ދެއްކުން ނުވަތަ ފެނުމުގެ2މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ3މައްސަލަ މިދިޔަ މަހު ވަނީ ރިޕޯޓުކޮށްފައެވެ.\nމި ފަދަ މައްސަލަތަކުގެ ތެރޭގައި ތަޢުލީމަށް ހުރަސް އެޅުމުގެ2މައްސަލަ އަދި އުފަންވުން ރަޖިސްޓްރީނުކުރުމާ ބެހޭ 1 މައްސަލަ ހިމެނެއެވެ.\nޢާއިލީ 21 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 16 މައްސަލައާއި ކުދިން ބެލުމުގައި ދިމާވާ4މައްސަލައާއި ދަރިންގެ ޚަރަދު ދިނުމުގައި ދިމާވާ 1 މައްސަލަ ހިމެނެއެވެ.\nއެކި ބާވަތުގެ ކުށްކުރާ ކުޑަކުދިންގެ 8 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި މަސްތުވާތަކެތި ބޭނުންކުރުމުގެ2މައްސަލަ އަދި އަމުރަށް ނުކިޔަމަންތެރިވުމުގެ 1 މައްސަލަ ހިމެނެއެވެ.\nމި ފަދަ މައްސަލަތަކުގެ ތެރޭގައި ގެއިން ނުކުމެގެން ދިޔުމުގެ5މައްސަލަ އަދި ސްކޫލަށް ދާން ބޭނުންނުވުމުގެ2މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 42 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލަތަކެވެ. މި ބާވަތުގެ 15 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން، ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ 8 މައްސަލަ، ބިރުދެއްކުމުގެ ގޮތުން ކުރެވޭ ކަންކަމާ ގުޅޭ5މައްސަލަ، އިހުމާލުވުމުގެ4މައްސަލަ، ރޭޕްކުރުމުގެ3މައްސަލަ، ޖިންސީ ހާނީއްކަކުރުމުގެ2މައްސަލަ، މުދާ ހިފެހެއްޓުމާއި މުދަލަށް ގެއްލުންދިނުމުގެ2މައްސަލަ، ނަހަމަ ގޮތުގައި ބޭނުންކުރުމުގެ2މައްސަލަ އަދި ބާރާއި ނުފޫޒު ފޯރުވުމުގެ 1 މައްސަލަ ހިމެނެއެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 15 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nއެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 12 މައްސަލައާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ3މައްސަލައެވެ.\nއަމިއްލަ ނަފުސަށް ގެއްލުންދިނުމާ ގުޅޭ2މައްސަލަ މިދިޔަ މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\n27 ޝައްވާލް 1440\n← ކުޑަކުދިންގެ ހިޔާގެ2ކުއްޖަކު މައިނަރ ހޮޓެލްސް ގްރޫޕް އެކްސްޕްލޯރަރ ޕްރޮގްރާމްގައި ބައިވެރިވެއްޖެ


Myanmar hamanujehunthakugai vazan eri zuvaanaa maru vejje\nމިއަންމާ ހަމަނުޖެހުންތަކުގައި ވަޒަންއެރި އަންހެނާ މަރުވެއްޖެ\nމިއާ ތްވެ ތްވެ ކައިން: މި ޒުވާނާ މަރުވެފައި ވަނީ ފުލުން އޭނާގެ ބޮލަށް ބަޑިޖިހިތާ 10 ދުވަސް ފަހުން\nމިއަންމާގައި އަސްކަރީ ސަރުކާރާ ދެކޮޅު ހެދުމަށް މަގުތަކަށް ނުކުތް އާންމުގެ ތެރެއަށް ފުލުން ބަޑިޖެހުމުގެ ސަބަބުން ޒުވާން އަހެނެއްގެ ބޮލަށް ވަޒަންއަރައި މަރުވެއްޖެ އެވެ. ވެރިރަށް ނޭޕީޓޯގައި ސިފައިން ވަނީ އާންމުންގެ އެއްވުންތައް ރޫޅާލުމަށް ޕްރެޝަރުގައި ފެންޖަހައި، ރަބަރު އުންޑަ އާއި އަސްލު ވަންޒަން ބޭނުން ކޮށްފަ އެވެ.\nމިއާ ތްވެ ތްވެ ކައިން 20، މަރުވެފައި ވަނީ އައިސީޔޫގައި ފަރުވާދެމުން ދަނިކޮށެވެ. އެއިރުވެސް ޑޮކްޓްރުން ވިދާޅުވި ކަމަށް އާއިލާއިން ބުނީ ދިރި އޮންނާނެ ކަމުގެ އުންމީދެއް ނެތް ކަމަށެވެ. އޭނާ މަރުވީ 10 ދުވަސް ވަންދެން ލައިފް ސަޕޯޓްގައި އޮތުމަށް ފަހު އެވެ.\n"މިއަންމާ ސިފައިންނާ ފުލުހުން އެ ހިންގަނީ ގަތުލުއާންމެއް،" ހިއުމަން ރައިޓް ވޮޗްގެ ޑިޕިއުޓީ އޭޝިއާ ޑައިރެކްޓާ، ފިލް ރޮބާޓްސަން ވިދާޅުވި އެވެ. "މިއާ ތްވެ ތްވެ ކައިންގެ މަރަށް އެމީހުންނަށް އުގޫބާތް އޮންނަން ޖެހޭނެ"\nމިއާ ތްވެ ތްވެ ކައިންގެ ބޮލަށް ވަޒަންއެރި ވީޑިއޯއިން ފެންނަނީ ފުލުންގެ ޕްރެޝަރު ފެންބަޑިތަކުން ސަލާމަތްވުމަށް އެނާ ދުރަށްޖެހިލާތަނުން ވެއްޓޭ މަންޒަރެވެ. އެއީ އޭނާ އަޅައިގެން އިން ހެލްމެޓް ފޫދުއްވާލާފަ ބޮލަށް ވަޒަންއެރުމުންނެވެ.\nމިއަންމާގައި އަސްކަރީ ވެރިކަމާ ދެކޮޅު ހަދަން އެއްވާ އާންމުންގެ ތެރެއަށް ޕްރެޝަރުގައި ފެންޖެހަނީ\n"ބައިނަލްއަގްވާމީ ޖަމާއަތުން މިއަންމާ ހުއްޓުވަންޖެހިފައި މިއޮތީ،" ރޮބާޓްސަން ވިދާޅުވި އެވެ. "އަސްކަރީން އަނިޔާވެރިކަން ތަފުސީލްކުރަން ވަކިއިތުރު ލަފުޒުތަކެއް ނެތް. އެމީހުން ޝަރީއަތަށް ހުށަހެޅެންޖެހޭ"\nމިއަންމާގައި މަދަނީ ވެރިކަން ވައްޓާލައި އަސްކަރީން ނިކުތް ފަހުން މުޅި ގައުމު ވަނީ ރޫޅިފަ އެވެ. އާންމުން މަގުތަކަށް ނިކުމެ މަގުތައް ބަންދުކޮށް ފުލުންހުންނާ ދެކޮޅުހަދަމުން ދާއިރު މިއީ ރެކޯޑް ކުރެވިފައިވާ ފުރަތަމަ މަރެވެ.\nދުނިޔޭގެ ބިއަ ގައުމުތަކުން މިކަމާ ކަންބޮޑުވާ ކަމަށް ބުނި ނަމަވެސް އަވަސް އަދި އަމަލީ ފިޔަވަޅުތަކެއް އަޅާތީ ނުފެނެ އެވެ. އެހެން ނަމަވެސް އެކިއެކި ޖަމާއަތްތައް މެދުވެރިކޮށް މިއަންމާ މަތަކުރެވޭތޯ މަސައްކަތްކުރާ ކަމަށް ވަނީ ބުނެފަ އެވެ.\nމިއަންމާ މުޒާހަރާ މުޒާހަރާ


Afrasheem ge maruge massala alun thahugeegu kuranjehey: Idhikolhu\nއަފްރާޝީމުގެ މަރުގެ މައްސަލަ އަލުން ތަހުގީގު ކުރަންޖެހޭ: އިދިކޮޅު\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އުފައްދާފައިވާ ގެއްލިފައިވާ މީހުންނާއި މަރާލާފައިވާ މީހުންގެ މައްސަލަތައް ބަލައި ކޮމިޝަނުން ތަހުގީގުކޮށް ނެރެނު ޑރ. އަފްރާޝީމު އަލީގެ މަރުގެ މައްސަލަ އަލުން ތަހުގީގު ކުރަންޖެހޭ ކަމަށް އިދިކޮޅު ކޯލިޝަނުން ބުނެފިއެވެ.\nއިދިކޮޅު ކޯލިޝަނުން މިހެން ބުނެފައިވަނީ ޑރ. އަފްރާޝީމު އަލީ މަރުގެ މައްސަލަ، މަރުކޮމިޝަނުން ތަހުގީގުކޮށް އާންމުކުރި ރިޕޯޓުގައި، އަފްރާޝީމު މަރައިލުމުގައި ޑރ. މުހައްމަދު ޝަހީމު އަލީ ސައީދުގެ އަތެއް އެކަމުގައިވާކަމަށް ތުހުމަތުކޮށްފައިވާތީ، އެކަން ކުށްވެރިކޮށް މިރޭ ނެރުނު ނޫސް ބަޔާނެއްގައެވެ.\nއަފްރާޝީމްގެ މަރު ތަހުގީގު ކުރުމަށްފަހު ކޮމިޝަނުން ނެރުނު ރިޕޯޓުގައި ބުނެފައިވަނީ އަފްރާޝީމް އަވަހާރަކޮށްލި ހާދިސާ ހިނގިރޭ "ޓީވީއެމް" ގެ ޕްރޮގްރާމަށް އަފްރާޝީމް އަރައިވަޑައިގެންނެވީ ވެސް ޝަހީމް ވިދާޅުވެގެން ކަމަށް ކޮމިޝަނަށް ކަށަވަރު ކުރެވޭ ކަމަށެވެ.\nޑރ. ޝަހީމަށް މީހަކު ފޮނުވާފައިވާ ޓެކްސް މެސެޖެއްގައި ވަނީ އަފްރާޝީމް "ރުޖޫއަވެ މީޑިއާގައި މައާފަށް އެދިވަޑަައިގެން ތައުބާ ވެއްޖެނަމަ ކިތަންމެހާ ވެސް ރަނގަޅު" ކަމަށް ވާ ކަން ރިޕޯޓްގައި ބުނެ އެވެ. އަދި ޑރ. ޝަހީމް ވަނީ އެ މެސެޖް އަފްރާޝީމަށް ފޯވާޑް ކޮށްފައި ކަމަށް ރިޕޯޓްގައި ބުނެ އެވެ.\nޑރ. ޝަހީމުގެ މައްޗަށް އެފަދަ ތުހުމަތެއް ކުރުމުން އެކަން ކުށްވެރިކޮށް އިދިކޮޅު ކޯލިޝަނުން މިރޭ ނެރުނު ބަޔާނުގައި ބުނީ، މިކަމަކީ ޑރ.ޝަހީމަށް އަމާޒުކޮށް، ރޭވިގެން ހިންގާ ޖަރީމާއެއް ކަމަށެވެ.\n''މިއީ ސާބިތުނުހިފޭ ވާހަކަތަކެއްގެ މައްޗަށް ބިނާކޮށް، ޑރ.ޝަހީމްގެ އަގުވައްޓާލުމަށް ހިންގާ ވަރަށް ދަށު ދަރަޖައިގެ ޢަމަލެއްކަމަށް މިކޯލިޝަނުން ދެކެމެވެ. އެހެންކަމުން، ޑރ. އަފްރާޝީމް ޢަލީގެ އަވަހާރަކޮށްލި ޙާދިސާއާއި ގުޅޭގޮތުން މަރުކޮމިޝަނުން އިތުރު ދިރާސާތައްކޮށް، މިކަމުގެ އަޞްލާ ހަމައަށް ދިއުމަށް އިންސާފުވެރި ތަޙްޤީޤެއް ހިންގުމަށް މިކޯލިޝަނުން ގޮވައިލަމެވެ.'' ބަޔާނުގައި ވެއެވެ.\nޑރ.އަފްރާޝީމް އަލީ އަވަހާރަކޮށްލި ހާދިސާ ތަހުގީގުކޮށް މަރުކޮމިޝަނުން ނެރެފައިވާ ރިޕޯޓާއި ގުޅިގެން ޑރ. ޝަހީމުގެ އަބުރުކަތިލައި، ޝަހީމާއި ބެހޭގޮތުން ސާބިތުނުހިފޭ ދޮގުވާހަކަތަކެއް ފަތުރަމުންދާ ކަމަށް ބަޔާނުގައި ވެއެވެ.\nއަދި ޑރ.އަފްރާޝީމް އަވަހާރަކޮށްލުމުގެ ފަހަތުގައި ޑރ. ޝަހީމްގެ އަތެއްވާކަން ދެއްކުމަށް ބައެއްފަރާތްތަކުން މަސައްކަތް ކުރަމުންދާކަން ފާހަގަކޮށް ބަޔާޏުގައި ބުނެފައިވަނީ، ޑރ. ޝަހީމަކީ އެފަދަ އަމަލެއް ހިންގާނެ ބޭފުޅެއްނޫންކަން ކޯލިޝަނުން ގަބޫލުކުރާ ކަމަށެވެ.\nޝަހީމަކީ ދީނީ އިލްމު އުނގެނިވަޑައިގެން ހުންނެވި، މާތް އަހުލާގެއްގެވެރި، ހެޔޮލަފާ، ރަނގަޅު އިލްމުވެރިއެއް ކަމަށް ބަޔާނުގައި ވެއެވެ. އެހެންކަމުން ޝަހީމުގެ ބޮލުގައިގައި އެފަދަ ބޮޑު އިލްޒާމެއް އެޅުވުމަށް ބަޔަކު ފަތުރަމުންދާ ވާހަކަތައް މިކޯލިޝަނުން ހަރުކަށި އިބާރާތުން ކުށްވެރި ކުރާކަމަށް ވެސް ބަޔާނުގައި ވެއެވެ.


vnews - 25 dhivehinnah mihaaru vanee HIV jehifai: HPA\n25 ދިވެހިންނަށް މިހާރު ވަނީ އެޗްއައިވީ ޖެހިފައި: އެޗްޕީއޭ\nހުސްވި 2017 ވަނަ އަހަރުގެ ނިޔަލަށް އެޗްއައިވީއަށް ޕޮޒިޓިވް ވި ދިވެހިންގެ އަދަދު 25 އަށް އިތުރުވެފައި ވާކަމަށް ހެލްތު ޕްރޮޓެކްޝަން އޭޖެންސީ އެޗްޕީއޭ އިން ބުނެފިއެވެ.\nއެޗްޕީއޭ އިން މިކަން ހާމަކުރީ މިއަދު ފާހަގަ ކުރާ ދުނިޔޭގެ އެއިޑްސް ދުވަހާއި ގުޅިގެން ނެރުނު ނޫސް ބަޔާނުގައެވެ.\nއެބަޔާނުގައި ބުނެފައި ވަނީ، ރާއްޖޭގައި އެއިޑްސް ބަލީގެ ޙާލަތަށް ބަލާއިރު މި ސަރަހައްދުގެ އެހެން ގައުމުތަކާއި އަޅާ ބަލާއިރު ދިވެހިރާއްޖެއަކީ އެޗް.އައި.ވީ ޖެހިފައިވާ މީހުން ނިސްބަތުން މަދު ޤައުމެކެވެ.\nރާޢްޖެއިން އެންމެފުރަތަމަ އެޗް.އައި.ވީ ޖެހިފައިވާ މީހެއް ފެނިފައިވަނީ 1991 ވަނަ އަހަރު ކަމަށާއި 2017 ވަނަ އަހަރުގެ ނިޔަލަށް، 25 ދިވެއްސަކަށް ވަނީ އެޗް. އައި.ވީ ޖެހިފައިވާކަން ވަނީ ރިކޯޑް ކުރެވިފައި ކަމުގައިވެސް އެޗްޕީއޭ އިން ބުނެފައިވެއެވެ.\nއެޗްއައިވީއަށް ޕޮޒިޓިވާ މީހުންގެ މައުލޫމާތަކީ ވަރަށް ބޮޑަށް ސިއްރު ކުރެވިފައިވާ މައުލޫމާތަކަށް ވާއިރު އެއިޑްސް ބަލިޖެހިގެން ރާއްޖެއިން 12 މީހަކު މިހާތަނަށް ވަނީ މަރުވެފައެވެ.\nއެޗްޕީއޭ އިން ބުނީ ރާއްޖޭގައި މަސައްކަތް ކުރަން އަންނަ ބިދޭސީންގެ މެޑިކަލް ޗެކަޕް ހެދުމުގެ ތެރޭގައި 415 އަށް ވުރެ ގިނަ މީހުންގެ ގައިން އެޗްއައިވީ ފެނިފައިވާ ކަމަށެވެ.\n25 ދިވެހިން މިހާރު އެޗްއައިވީއަށް ޕޮޒިޓިވް ވެފައި ވީނަމަވެސް، އެޗްއައިވީ ވައިރަސް އެމީހެއްގެ ހަށިގަނޑުގައި ހުރިކަން ނޭނގޭ އެތައް ބަޔަކު ދިވެހިންގެ ތެރޭގައި މިހާރު ތިބުން އެކަށީގެންވާ ކަމަށާއި އަދި ކުއްލިއަކަށް ގިނަ ބަޔަކަށް އެޗްއައިވީ ޖެހުމުގެ ފުރުޞަތު ރާއްޖޭގައި ބޮޑުކަން، ކަމާއި ބެހޭ ފަރާތްތަކުން މީގެ ކުރިންވެސް ފާހަގަކޮށްފައެވެ.\nދުނިޔޭގެ ސިއްހަތު ޖަމްއިއްޔާއިން ލަފާ ކުރާ ގޮތުގައި 2017 ވަނަ އަހަރު ނިމުނުއިރު އެޗް.އައި.ވީ ޖެހިފައިވާ 35 މިލިއަން މީހުން ދުނިޔޭގައި ތިއްބެވެ.\n2017 ވަނަ އަހަރު 1.8 މިލިއަން މީހުންނަށް އަލަށް އެޗް. އައި.ވީ ޖެހިފައިވެއެވެ.\nއެޗް.އައި.ވީ ޖެހިފައިވާ މީހުންގެ ތިންބައުކުޅަ ދެބައި ދިރިއުޅެނީ އެފްރިކާ ބައްރުގައެވެ. ނަމަވެސް އަލަށް މިބަލީގެ ހާލަތު ބޮޑުވަމުންދާ ޤައުމުތަކަކީ ރާއްޖެ ހިމެނޭ ސަރަހައްދުގެ ބައެއް ޤައުމުތަކެވެ. މީގެ ތެރޭގައި ދިވެހިން އާއްމުކޮށް ދަތުރުކޮށް އުޅޭޤައުމުތައްވެސް ހިމެނެއެވެ.\nދުނިޔޭގެ އެއިޑް ދުވަހުގެ މިއަހަރުގެ ޝިއާރެއްގެ ގޮތުގައި ކަނޑައަޅާފައި ވަނީ “Know Your Status” އެވެ.


Aryan ge bandhuge muhdhathu anehkaaves ithurukoffi\nއާރިޔަންގެ ބަންދުގެ މުއަދަތު އަނެއްކާވެސް އިތުރުކޮށްފި\n09 އޮކްޓޯބަރ 2021 - 08:30:33\nބޮލީވުޑްގެ މެގާ ސްޓާ ޝާހްރުކް ހާންގެ ފިރިހެން ދަރިފުޅު އާރިޔަން ހާންގެ ބަންދުގެ މުއްދަތު އަނެއްކާވެސް އިތުރުކޮށްފިއެވެ.\nއެންސީބީގެ ބެލުމުގެ ދަށަށް އޮކްޓޯބަރު މަހުގެ ދެ ވަނަ ދުވަހު އާރްޔަން ގެނެވިފައިވަނީ މުމްބައީ ބޭރުގައި އޮތް ކްރުޒް ޝިޕެއްގައި ޕާޓީ ކުރަނިކޮށެވެ. އާރިޔަން އާއެކު އަށް މީހަކު ވަނީ މި މައްސަލައިގައި ހައްޔަރުކޮށްފައިވެއެވެ.\nއެންސީބީން އެމީހުންގެ ބަންދާ މެދު ގޮތެއް ނިންމަން ކޯޓަށް ހާޒިރު ކުރުމުން ކޯޓުން ވަނީ އޮކްޓޯބަރު ހަތް ވަނަ ދުވަހުގެ ނިޔަލަށް އެމީހުން ބަންދުގައި ބޭތިއްބުމަށް މީގެ ކުރިން މުއްދަތު ޖަހާފައެވެ. މި މައްސަލައިގައި އެންމެ ފަހުން އޮތް އަޑުއެހުމުގައި ވަނީ ބަންދުގެ މުއްދަތު އަނެއްކާވެސް4ދުވަހަށް އިތުރުކޮށްފައެވެ.\nބަންދުގެ މުއްދަތު އަނެއްކާވެސް އިތުރުކޮށްފައި މިވަނީ މި މަހުގެ7ވަނަ ދުވަހު އޮތް އަޑުއެހުމުގައެވެ. މި އަޑުއެހުމުގައި އާރިޔަން ގެ ބައްޕަ ޝާހުރުކް ވެސް ވަނީ ބައިވެރިވެފައެވެ. މި މައްސަލައިގައި ދެން އެންމެ އަވަހަށް އަޑުއެހުމެއް އޮންނާނީ މި މަހުގެ 11 ވަނަ ދުވަހުއެވެ.\nއާރިޔަން ހައްޔަރުކޮށްފައިވަނީ އެންސީބީގެ އިންޓެލިޖެންސް އަށް ލިބުނު މައުލޫމާތަކާއި ގުޅިގެން މީގެ ދުވަސްކޮޅެއް ކުރިން ކުރިއަށް ގެންދިޔަ އޮޕަރޭޝަނެއްގައެވެ.\nއާރިޔަން ހައްޔަރުކުރެވުނު ވަގުތު އާރިޔަންގެ އަތުން މަސްތުވާތަކެތި ފެނިފައި ނުވާކަމަށް ރިޕޯޓުތައް ބުނާއިރު، މި މައްސަލައިގެ އެންމެ އަޑީގައި ތިބި ބަޔަކު ހޯދުމަށް އާރިޔަން ބަންދުގައި ބަހަށްޓަން ޖެހޭ ކަމަށް އެންސީބީން ބުނެއެވެ.\nމި ދަނޑިވަޅުގައި ޝާހްރުކް ހިތްވަރު ކުރުމަށާއި ކެތްތެރިވުމަށް ބޮލީވުޑްގެ ގިނަ ތަރިން އަންނަނީ ޝާހުރުކް އަށް ހިތްވަރުދެމުންނެވެ.\nއާރިޔަން ހާންޝާހުރުކް ހާންމަސްތުވާތަކެތި


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ ގަމުގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ ގަމުގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n10 މާރިޗު 1982، ރިފަރެންސް: MAG/1982/14\nއާދެ، ހައްދުންމައްޗަށް ކުރާ ދަތުރެއްގައި މިހާރު އަޅުގަނޑު އައިސް މިހުރީ ގަމުގައި. މި އައުމަކީ ދެންމެ މިނިސްޓަރ ވިދާޅުވިފަދައިން، މި ރަށަށްކުރާ ޒިޔާރަތެއް. އެހެންވީމާ، މި ޖަލްސާ މި ބޭއްވެނީ މި ރަށުގެ ތިން އަވަށުން އެއް އަވަށެއްގައި ކަމުގައިވިޔަސް، ޙަޤީޤަތުގައި މިއީ މުޅި ރަށުގެ ރައްޔިތުން ބައިވެރިވާގޮތަށް ކުރެވޭ ޖަލްސާއެއް. އަދި އަޅުގަނޑު މިތާހުރެގެން މި ދައްކާ ވާހަކަ މިއީ މުޅި ރަށުގެ ރައްޔިތުންނާ މުޚާތަބުކޮށް ދައްކާ ވާހަކައެއް. ހަމައެކަނި އެއް އަވަށެއްގެ ރައްޔިތުންނަކާއެއް ނޫން.\nއާދެ، އަޅުގަނޑުގެ ހިތާމައަކީ ދަތުރު ރޭވިފައި އޮތްގޮތުން އަދި ދަތުރުގައި މާގިނަ ދުވަސްތަކެއް ހޭދަކުރެވެން ނެތުމާއެކު، ގަމުގެ ކޮންމެ އަވަށަކަށް ފައިބައި، އެއަވަށުގެ މީހުންނާ ވާހަކަ ދައްކައި، އެ މީހުންނާ ބައްދަލުކޮށް، ޙާލު އަޙުވާލު ބަލައިލުމުގެ ފުރުޞަތު ނެތްކަން. އާދެ، މި ރަށަކީ މުޅި ރާއްޖޭގައިވެސް އޮތް އެންމެ ބޮޑު ރަށް ކަމުގައި ބުނެވިދާނެ. މި ރަށުގައި އުޅޭ މީހުންގެ ނިސްބަތުން ބަލާއިރު، އެންމެ ގިނަ މީހުން އުޅެނީ މި ރަށުގައި ކަމުގައިނުވިޔަސް، ބިންގަނޑުގެ ގޮތުން ބަލާއިރު، މި ރަށަކީ އެންމެ ބޮޑު ރަށް ކަމުގައި ވާނެކަމާމެދަކު ޝައްކެއްނެތް.\nއާދެ، އަޅުގަނޑު ރާއްޖެތެރެއަށް މިކުރާ ދަތުރުތަކަކީ ރާއްޖެތެރޭގެ ރައްޔިތުންނާ ބައްދަލުކޮށް، އެ މީހުންގެ ޙާލު އަޙުވާލު ބަލައި، ސަރުކާރުގެ ފަރާތުން ރައްޔިތުންނަށް ވެވެން އޮންނާނެ އެހީތަކަކީ ކޮބައިތޯ އޮޅުންފިލުވުމަށް ކުރާ ދަތުރުތަކެއް. މި ދަތުރުތަކުގެ ސަބަބުން ލިބެމުންދާ މަޢުލޫމާތުތަކުގެ މައްޗަށް ބިނާކޮށް، ރާއްޖެތެރެ ތަރައްޤީކޮށް އިޞްލާޙުކުރުމުގެ ގޮތުން ވަރަށް ގިނަ މަސައްކަތްތައް މިހާރުދަނީ ކުރެވެމުން. އާދެ، އެ ރާއްޖެތެރެ ތަރައްޤީކުރުމުގެ މަޝްރޫޢު އެއީ، ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނޭ ފަދައިން، ވަރަށް ގިނަ ކަންތައްތަކެއްގެ މައްޗަށް އެކުލެވިގެންވާ މަޝްރޫޢެއް. މިވަގުތު ރާއްޖެތެރެއަށް ދަތިވެފައިވާ ކަންތައްތައް ވެވުނުވަރަކުން ރަނގަޅު ކުރުމަށްޓަކައި ހެދިފައިވާ މަޝްރޫޢެއް އެއީ. އޭގެ ދަށުން ބައެއް ރަށްރަށުގައި މިސްކިތްތައް ޢިމާރާތްކުރުން ނުވަތަ މަރާމާތުކުރުން، ރަށްރަށުގެ ރަށުއޮފީސް ޢިމާރާތްކުރުން، ނުވަތަ މަރާމާތުކުރުން، ރަށްރަށުގެ ފަޅުފުންކުރުން، ނެރުގޮއްވުން، މިހެންގޮސް ރަށްރަށަށް ދަތިވެފައިވާ ހުރިހާކަމެއްހެން ހިމެނޭ.\nއާދެ، މި މަޝްރޫޢުގެ ދަށުން މި ރަށުގައިވެސް ބައެއް ކަންތައްތައް ކުރެވިފައިވޭ. އޭގެ ތެރެއިން އެއްކަމެއް މިހާރުވަނީ ނިމިފައި. އެއީ މިސްކިތް. މިއަވަށުގެ މިސްކިތް. އެ މިސްކިތް ޢިމާރާތްކުރުން ނިމި، އިރާދަކުރެއްވިއްޔާ މިޖަލްސާއަށްފަހުގައި މިސްކިތް ހުޅުވައިދިނުމުގެ އުފާ އަޅުގަނޑު ހާސިލުކުރާނަން. ހަމަ އެފަދައިން، މަތިމަރަދޫ އަވަށަށްވެސް ކަމެއް ކަނޑައެޅިފައިވޭ. އެ މަސައްކަތް މިހާރުދަނީ ހިނގަމުން. އެއީ، އެތާނގެ މިސްކިތްވެސް ޢިމާރާތްކުރުން. ތިންވަނަ ކަމަކަށް ޕުރޮޖެކްޓުގައި ކަނޑައެޅިފައިއޮތީ، ނެރު ގޮއްވުން. އާދެ، އެއީ، އަދި އެ މަސައްކަތް ނުކުރެވި އޮތްކަމެއް. ސަބަބަކީ އެބާވަތުގެ މަސައްކަތަކީ ވަރަށް ޚާއްޞަ މަސައްކަތަކަށްވެފައި، ވަކިބަޔަކަށް ނޫނީ ނުކުރެވޭނެ ކަމަކަށްވާތީއާއި، އަދި މޫސުމުގެ ގޮތުންވެސް ވަކި ދުވަސްވަރެއްގައި ކުރެވޭ މަސައްކަތަކަށްވާތީ ނުކުރެވިއޮތީ. މިހާރުވެސް ރާއްޖެތެރޭގައި އެ މަސައްކަތް ހިނގަމުން އެބަދޭ. މި ވަގުތު އެމަސައްކަތް ކުރެވެމުންދަނީ ފޯއްމުލަކުގައި. އެތަން ނިމުމުން ދެންހުރި ތަންތަނަށްވެސް އެ މަސައްކަތް ކުރުމަށްޓަކައި އެ މަސައްކަތްކުރާ މީހުން ދާނެ. އެހެންވުމާއެކު، ރާއްޖެތެރޭގައި މި މަސައްކަތް ކުރަންޖެހިފައިވާ ރަށްތައް ގިނަކަމުން، އެކަންތައް އަދި ނިމުމަކާ ހަމައަށްނައިސް ވަނީ. އާދެ، ކޮންމެއަކަސް މާލަސްތަކެއް ނުވެ އެކަންތައްވެސް ކުރެވޭނެ.\nއާދެ، ދެން އަޅުގަނޑުގެ ވާހަކައިގައި ދެތިން ނުކުތާއެއް ފާހަގަކޮށްލަން ބޭނުންވޭ. އާދެ، އެއީ އެންމެ ފުރަތަމަ ނުކުތާއަކީ، އަޅުގަނޑުމެންގެ އިޤުތިޞާދީ ޙާލަތު ރަނގަޅު ކުރުމަށްޓަކައި މަސައްކަތް ކުރަމުން ގެންދިއުމާ ދޭތެރޭގައި އަޅުގަނޑުމެން ވިސްނައި، އިތުރަށް ޢަމަލުކުރަން ވެއްޖެއޭ ދެންނެވުން. އާދެ، ތިޔަހުރިހާ ބޭފުޅުންނަށްވެސް އެނގިވަޑައިގަންނަވާނޭ ފަދައިން، އަޅުގަނޑުމެން ދިވެހިންނަކީ ޒަމާނުއްސުރެ، މަސައްކަތްތެރި ބައެއް. އަޅުގަނޑުމެން ދިރިއުޅެމުން އަންނަނީ އަޅުގަނޑުމެންނަށް ލިބޭ އެއްޗަކުން. އަޅުގަނޑުމެންނަކީ، އަޅުގަނޑުމެންގެ ރާއްޖޭގައި މާ ތަނަވަސް ޤުދުރަތީ ވަސީލަތްތަކެއް ހުރި ތަނެއްނޫން. އެހެންވީމާ، އަބަދުވެސް އަޅުގަނޑުމެންނަކީ މަސައްކަތްކޮށްގެން، އެމަސައްކަތުން ލިބޭ އެއްޗަކުން ދިރިއުޅެމުން އަންނަ ބައެއް. އަޅުގަނޑުމެން ކުރާ އެންމެ ބޮޑު މަސައްކަތަކީ މަސްވެރިކަން. ގަމަކީވެސް މަސްވެރިކަންކުރާ ރަށެއް. އަދި ހައްދުންމައްޗަކީ، މަސްވެރިކަމުގެ ގޮތުން ވަރަށް ޚާއްޞަ އަތޮޅެއް. އެހެންވުމާއެކު، މަސްވެރިކަން ކުރިއަރުވައި އަދި މަސްވެރިކަން ތަރައްޤީ ކުރުމަށް މަސައްކަތް ކުރުމާ ދޭތެރޭގައި މާގިނަ ވާހަކަތަކެއް މިވަގުތު ނުދެއްކި ކަމުގައިވިޔަސް މަސްވެރިކަމުގެ ފައިދާއާއި، މަސްވެރިކަން ތަރައްޤީކުރުމުގެ ބޭނުމާއި، އެއިން އަޅުގަނޑުމެންނަށް ލިބޭނެ ތަނަވަސްކަމާ، މި ހުރިހާ ކަމެއް މި ރަށުގެ ރައްޔިތުންނަށް ރަނގަޅަށް އެނގިވަޑައިގަންނަންވާނެ. ކޮންމެއަކަސް، ސަރުކާރުން މަސްވެރިކަން ތަރައްޤީ ކުރުމަށްޓަކައި ވަރަށް ބޮޑެތި މަސައްކަތްތަކެއް ކުރަމުން އެބަގެންދޭ. އެ މަސައްކަތްތަކުގައި ރައްޔިތުން އެއްބާރުލައްވައިގެން ކުރިޔަށް ވަޑައިގަތުމުން އޭގެ ނަތީޖާ ލަސްތަކެއްނުވެ، ފެންނަމުންދާނެކަމާމެދަކު ޝައްކެއްނެތް.\nއާދެ، މަސްވެރިކަން ފިޔަވައި، ދެންވެސް ކުރެވެން ހުންނަ މަސައްކަތްތައް ކޮންމެ ރަށެއްގައިވެސް ކުރަމުން ގެންދަންވާނެ. މި ރަށަކީ އަޅުގަނޑު ކުރިންވެސް ދެންނެވިފަދައިން، ރާއްޖޭގައި އޮތް އެންމެ ބިންގަނޑު ބޮޑު ރަށް. އެހެންވުމާއެކު، މި ރަށުގައި ކުރެވޭނެ ވަރަށް ގިނަ މަސައްކަތްތައް ހުންނާނެ. ދަނޑުވެރިކަން ކުރެވޭނެ. ބިމުގައި ރުއްގަސް ހެއްދޭނެ. އަދި ރަށުގައި ތިބެގެން ކުރެވޭނެ ވަރަށް ގިނަ މަސައްކަތްތައް ހުންނާނެ. އެހެންވީމާ، އެހުރިހާ މަސައްކަތްތައް ކުރެއްވުމަށް ރަށުގެ ރައްޔިތުން ސަމާލުކަން ދެއްވަންވާނެ. އެގޮތަކީ އަޅުގަނޑުމެންގެ ދިރިއުޅުން ހަމައެކަނި އެންމެ މަސައްކަތެއްގެ މައްޗަށް ބިނާކޮށްގެން ތިބުމަކީ ބުއްދިވެރިކަމެއްނޫން. ފަހަރެއްގައި ދިމާވާގޮތުން، ބައެއްފަހަރަށް އެގޮތަށް ދިމާވެސްވޭ. މަސްވެރިކަންނެތިދާ ދުވަސްވަރެއްވެސް އަތުވެދާނެ. އެހެންވެއްޖެނަމަ އަޅުގަނޑުމެން އެނބުރިދާން އެހެން މަސައްކަތްތަކެއް ހުންނަންޖެހޭނެ. ނުވަތަ މަސްވެރިކަން ކުރަމުން ގެންދާއިރުވެސް ރަށުގައި ތިބޭ މީހުން ޚާއްޞަކޮށް، އަންހެނުންކުރާ އެހެން މަސައްކަތްތަކެއް ހުންނަންވާނެ. އެގޮތަށް ތަފާތު ގިނަ މަސައްކަތްތަކެއް ކޮށްގެން އަޅުގަނޑުމެންނަށް އެދެވޭ ވަރަކަށް އާމްދަނީ ލިބޭނީ، އަޅުގަނޑުމެން ބޭނުންވޭ ވަރަށް ގިނަ ކަންތައްތައް ކުރަން. އަޅުގަނޑުމެންގެ ކުދިންނަށް ކިޔަވައިދޭން ބޭނުންވޭ. އެއީވެސް ހަރަދުކުރަން ބޭނުންވާކަމެއް. ބަލިވެއްޖެއްޔާ ބޭސްކުރަން ބޭނުންވޭ. ގެދޮރު ހަދަން ބޭނުންވޭ. އަޅުގަނޑުމެން ހެދުން ހޯދަން ބޭނުންވޭ. މިހެންގޮސް ދިރިއުޅުމުގެ ހަރަދުތައް އެއްދުވަހުން އަނެއް ދުވަހަށް ދަނީ މައްޗަށް. ތަކެތީގެއަގުދަނީ އެއްދުވަހުން އަނެއްދުވަހަށް ބޮޑުވަމުން. އެހެންވުމާއެކު އަޅުގަނޑުމެންނަށް ލިބޭ އާމްދަނީ އިތުރުކޮށްގެން ނޫނީ މިހާރު އަޅުގަނޑުމެން މިތިބި ފެންވަރުގައިވެސް ތިބެވޭކަށް ނޯންނާނެ. އަޅުގަނޑުމެން ބޭނުމެއްނޫން، މިހާރު މިތިބިގޮތަށް ތިބޭ ކަށެއްވެސް. ބޭނުންވަނީ މިހާރަށްވުރެ ކުރިޔަށް ޖެހިލަން. މިހާރަށްވުރެ އަޅުގަނޑުމެންގެ ދިރުއުޅުމުގެ ފެންވަރު މަތިކުރަން. ހުރިހާ ކަމެއްވެސް އިޞްލާޙުކޮށް ރަނގަޅުކުރަން. އެހެންކަމަށްވަންޏާ އަދި މިހާރު މި މަސައްކަތް މިކުރާ ފެންވަރަށް މަސައްކަތް ކޮށްގެންވެސް ފަރުޖެހޭކަށް ނޯންނާނެ. މިހާރަށްވުރެ އިތުރަށް މަސައްކަތްކުރަން ބޭނުންވޭ. އިތުރު މަސައްކަތްތައް ދަސްކުރަން ބޭނުންވޭ. އެއްވެސް މީހަކު މަސައްކަތެއްނުކޮށް ހުރެގެން، އަޅުގަނޑުމެން މި އެދޭގޮތަށް އަޅުގަނޑުމެންގެ ދިރިއުޅުން ކުރިޔަކަށް ނުގެންދެވޭނެ.\nއާދެ، ކޮންމެއަކަސް އިޤުތިޞާދީގޮތުން ކުރެވެންހުރި ހުރިހާ މަސައްކަތްތަކެއް ކުރުން އެއީ މިވަގުތު އަޅުގަނޑުމެން ހުރިހާ ދިވެހިންގެ މައްޗަށް ވާޖިބުވެފައިވާ ކަމެއް. އެއީ، އަޅުގަނޑުމެން ބޭނުންވަނީ އަޅުގަނޑުމެންގެ ޤައުމު ތަރައްޤީކުރުން. އަޅުގަނޑުމެންގެ ޤައުމަކީ، އަޅުގަނޑުމެންގެ ދަރިން އުޅޭހިތްވާ، ތަނަވަސް އަދި ހުރިހާ ގޮތަކުންވެސް ދިރިއުޅެން ފަސޭހަ ތަނަކަށް ހެދުން އެއީ އަޅުގަނޑުމެންގެ މަޤްޞަދަކީ. އެހެންވީމާ، އެމަޤްޞަދު ހާސިލު ކުރުމަށްޓަކައި މިހާރު، މިއަދު އަޅުގަނޑުމެން ވަރަށް ހީވާގިކަމާއެކު މަސައްކަތް ކުރަންޖެހޭނެ.\nއާދެ، ދެވަނަ ނުކުތާއަކީ ތަޢުލީމު، ތަޢުލީމަކީ ވަރަށް މުހިންމު އެއްޗެއް. ތަޢުލީމުގެ މުހިންމުކަމާ ދޭތެރޭގައިވެސް އަޅުގަނޑު ހިތުން މާގިނަ ވާހަކަތަކެއް ދައްކާކަށް ނުޖެހޭނެ. އެއީ އަޅުގަނޑުމެން އެންމެންނަށްވެސް ރަނގަޅަށް އެނގޭ ކަމަކަށްވާތީ. ދީނީގޮތުންވެސް އަދި ޤައުމީ ގޮތުންވެސް އަޅުގަނޑުމެންގެ މައްޗަށް ވާޖިބުވެފައިވާނެ، ވާޖިބު ވެގެންވޭ، އަޅުގަނޑުމެންގެ ދަރިންނަށް ތަޢުލީމު ހާސިލު ކޮށްދިނުން. ނުވަތަ އެ ކުދިންނަށް ތަޢުލީމު ހާސިލު ކުރެވޭނެ މަގުތައް ފަހިކޮށްދީ، އެ ކުދިންނަށް އެ ފުރުޞަތުތައް ތަނަވަސްކޮށްދިނުން.\nއާދެ، މީގެކުރިން ވެފައިވާ ގޮތަކީ، ސަރުކާރުގެ ހަރަދުގައި ހިންގާ ހުންނަނީ ހަމައެކަނި މާލޭގައި ހުންނަ މަދަރުސާތަކެއް، ސްކޫލްތަކެއް. އެހެންވީމާ، ތަޢުލީމު ހާސިލު ކުރުމުގެ ފުރުޞަތު މީގެކުރިން އޮންނަނީ ހަމައެކަނި މާލޭގައި ދިރިއުޅޭ މީހުންނަށް ޚާއްޞަވެފައި. މިހާރު އެ ގޮތް މުޅިން ބަދަލުވެއްޖެ. ސަރުކާރުގެ ހަރަދުގައި ކޮންމެ އަތޮޅެއްގައިވެސް ސްކޫލެއް އެބަހިންގާ. އޭގެ އިތުރުން ކޮމިއުނިޓީ ސްކޫލުގެ ނަމުގައި ނުވަތަ އަތޮޅު ތަޢުލީމީ މަރުކަޒުގެ ނަމުގައި ހިނގާ މަދަރުސާތަކެއްވެސް މިހާރު އެބަހުރި. އަދި އެއަށްވުރެވެސް އިތުރަށް ދަނީ އެއްދުވަހުން އަނެއްދުވަހަށް އަތޮޅުތަކުގައި ސަރުކާރުގެ ފަރާތުން މަދަރުސާތައް ހުޅުވަމުން. އޭގެ ބޭނުމަކީ، ރާއްޖެތެރޭގެ ދަރިންނަށް ތަޢުލީމު ހާސިލުކުރުމުގެ ފުރުޞަތު ސަރުކާރުން ތަނަވަސްކޮށްދިނުން. ސަރުކާރުން އެކުރާ މަސައްކަތުގެ އިތުރުން އަޅުގަނޑުމެންވެސް އަމިއްލަޔަށް އަޅުގަނޑުމެންގެ ކުދިންނަށް ތަޢުލީމު ހާސިލުކޮށްދޭން މަސައްކަތް ކުރަންވާނެ. އެގޮތަކީ ސަރުކާރުން ކޮންމެ ރަށެއްގައި މަދަރުސާއެއް ހުޅުވައިގެން ހިންގޭކަށް ނޯންނާނެ. އެކަމަށް ކުރާނެ ޚަރަދު އެއީވެސް ސަރުކާރަށް ލިބެން އޮތް އެއްޗެއް ނޫން. ހަމައެފަދައިން، ހުރިހާ ތަނެއްގައި ކިޔަވައިދޭނެ މުދައްރިސުންވެސް ސަރުކާރަކުން ނުހޯދޭނެ. މިހެންގޮސް އެއީ ސަރުކާރަށް ކުރެވޭ ވަރަށްވުރެ މާބޮޑު ކަމަކަށް އޮންނަނީ ވެފައި. އެހެންވީމާ، އަޅުގަނޑުމެން އަމިއްލައަށް އެ މަސައްކަތް ކުރަންވާނީ. އަމިއްލަ ފައިމައްޗަށް ތެދުވެވޭތޯ ބަލަންވާނީ. ކޮންމެ ބަޔަކުވެސް އެބަޔަކު، އެބަޔެއްގެ ތެރޭގައި ތަޢުލީމު ފެތުރުމަށްޓަކައި، އެބައެއްގެ ދަރިންނަށް ކިޔަވައިދިނުމަށްޓަކައި ޚާއްޞަ މަސައްކަތްތަކެއް ކުރަންޖެހޭނެ. ރާއްޖެތެރޭގެ ބައެއް ރަށްރަށުގައި އެބާވަތުގެ މަސައްކަތް ވަރަށް ކުރިޔަށް ގޮސްފައިވޭ. ހުރިހާ ރަށެއްގައި ކުރިޔަށް ގޮސްފައިވަނީ އެއްވަރަކަށްނޫން. ތަނަވަސް ތަންތާނގައި އެކަން އެއަށްވުރެވެސް ރަނގަޅަށް އޮންނަންވާނެ. އެހެންނަމަވެސް މީގެކުރިން ދިމާވެފައިހުރި ސަބަބުތަކަކާހުރެ އަޅުގަނޑުމެންގެ ރާއްޖެތެރޭގައި ވަރަށް ގިނަ ތަންތާނގައި އެދެވޭވަރަށް ތަޢުލީމު ކުރިޔަށް ގޮސްފައެއްނުވޭ.\nއާދެ، މި އަތޮޅަކީވެސް ތެދުތެދަށް ދަންނަވަންޏާ ތަޢުލީމު މާކުރިޔަށް ގޮސްފައި އޮތް އަތޮޅެކޭ ދެންނެވޭކަށްނެތް. މިއަށްވުރެ ތަނަވަސްކަންކުޑަ ބައެއް އަތޮޅުތައް ރާއްޖޭގައި އެބަހުރި، ތަޢުލީމީގޮތުން މާ ފެންވަރު ރަނގަޅު، އަދި އެމީހުންގެ ތަޢުލީމުގެ ކަންތައްތައް މިއަށްވުރެ މާ ފުރިހަމަޔަށް މާ ހީވާގިކަމާއެކު ކުރިޔަށްގެންދާ. އެހެންވީމާ، އަޅުގަނޑުގެ ނަޞޭޙަތަކީ މިއަތޮޅުގެ ރައްޔިތުންވެސް ތަޢުލީމަށް މިހާރަށްވުރެ ބޮޑު އަހަންމިއްޔަތެއް ދެއްވައިގެން ކުރިޔަށް ގެންދެވޭތޯ ބެއްލެވުން. އަދި ޚާއްޞަކޮށް، ގަމުގެ ރައްޔިތުންވެސް، ގަމުގެ ތިން އަވަށުންކުރެ ކޮންމެ އަވަށެއްގައިވެސް އެހުރި މަކުތަބު މިހާރަށްވުރެ ރަނގަޅަށް ހިންގެވޭތޯ ބެއްލެވުން. އެއީ، އަޅުގަނޑުމެންގެ ދަރިންނަށް މިއަދު ކިޔަވައިދީގެން ނޫނީ މުސްތަޤުބަލުގައި އެކުދިންގެ ބޭނުން ހިފޭކަށް ނޯންނާނެ. އަދި މުސްތަޤުބަލުގައި އެކުދިންނަކީ ޤައުމަށް ފައިދާކުރާނެ އަދި އެކުދިންނަށްވެސް، އެކުދިންގެ އަމިއްލަ ނަފުސުތަކަށްވެސް، އެކުދިންގެ ޢާއިލާތަކަށްވެސް ފައިދާ ކުރާނެ ބަޔަކަށް ނުވާނެ.\nއާދެ، އަޅުގަނޑުގެ ވާހަކައިގެ ތިންވަނަ ނުކުތާއަކަށް ހަދަން ބޭނުންވަނީ، އަޅުގަނޑުމެންގެ މެދުގައި އޮންނަ ގުޅުމާދޭތެރޭގައި އެއްޗެއް ދެންނެވުން. އާދެ، އަޅުގަނޑުމެންނަކީ މުސްލިމުން ކަމަށްވެފައި، އެއްޤައުމެއްގެ އަހުލުވެރިން ކަމަށްވާތީ، އަޅުގަނޑުމެންގެ މެދުގައި އޮންނަންވާނީ އެކުވެރިކަމާއި އެއްބަނޑުއެއްބަފާ ކަމުގެ ގުޅުންކަން، އަޅުގަނޑުމެންގެ ތެރެއިން ކޮންމެ މީހަކަށްވެސް އެނގޭނެ. އެހެންވީމާ، އެކަމަށް ހުރިހާ އެންމެންގެ ސަމާލުކަމަށް އަޅުގަނޑު ގޮވައިލަން. އަޅުގަނޑުމެންގެ މެދުގައި އެއްވެސްކަހަލަ ހަމަނުޖެހުމަކަށް ތަންނުދޭން. އެއްވެސް ބާވަތެއްގެ ފިތުނައަކަށް ތަންނުދޭން. އެންމެންނަކީވެސް އަޚުންކަމުގައި ދެކިގެން، އެންމެންގެ މެދުގައި އެކުވެރިކަމާއި އެއްބާރުލުމުގެ ރޫޙު އުފެއްދޭތޯ އެންމެންވެސް މަސައްކަތްކުރަންވެއްޖެ. އާދެ، އެ މަސައްކަތް އެއީ ހަމައެކަނި ސަރުކާރުން ކުރަންވީ ކަމެއްނޫން. އެއީ ހަމައެކަނި ރައީސުލްޖުމްހޫރިއްޔާ ކުރަންވީ މަސައްކަތެއް ނޫން. އެއީ އަޅުގަނޑުމެންގެ ތެރެއިން ކޮންމެ ފަރުދަކުވެސް، ކޮންމެ އިންސާނަކުވެސް ކުރަންވީ މަސައްކަތެއް. ކޮންމެ މީހަކުވެސް ދެކެންވާނީ އެހެން މީހުން އެއީ ތިމާގެ އަޚުންކަމުގައި. އެހެން މީހުންނާ ދޭތެރޭގައި ކަންތައްތައް ކުރަންވާނީ ތިމާގެ އަމިއްލަ އެއްބަނޑުއެއްބަފާ ބަޔަކާ ދޭތެރޭގައިވެސް ކަންތައް ކުރާގޮތަށް. އެގޮތަށް އަޅުގަނޑުމެން ޢަމަލުކުރާ ކަމުގައިވަންޏާ އަޅުގަނޑުމެންގެ މެދުގައި އެއްވެސްކަހަލަ ހަމަނުޖެހުމެއް ނުއުފެދޭނެ. އެއްވެސްކަހަލަ ފިތުނަވެރިކަމެއް ނުއުފެދޭނެ. އަޅުގަނޑުމެން ވާނީ، اللّـه سبحـانـه وتعـالى އަޅުގަނޑުމެން ލައްވާފައިވާ ފަދައިން، އެއްބަނޑުއެއްބަފާ ބަޔަކަށް. ކޮންމެއަކަސް މި ނުކުތާތަކުގެ މައްޗަށް މި ރަށުގެ ރައްޔިތުން ވަރަށް ޚާއްޞަ ސަމާލުކަމެއް ދެއްވުން އަޅުގަނޑު އެދެން. އަދި އެއާ އެއްގޮތަށް ޢަމަލު ކުރައްވަމުން ގެންދަވާނެކަމުގެ ޔަޤީންކަން އަޅުގަނޑުގެ ހިތުގައި އެބައޮތް.\nމި ޖަލްސާއަށްފަހުގައި މިސްކިތް ހުޅުވުމުގެ ކަންތައްވެސް އޮތުމާއެކުގައި، އަޅުގަނޑުގެ ވާހަކަކޮޅު މިހިސާބަށް ކުރުކޮށްލަންޖެހެނީ. އެހެންނަމަވެސް ވާހަކަ ނިންމައިލުމުގެ ކުރިން ގަމުގެ ރައްޔިތުންނަން އިޚުލާޞްތެރިކަމާއެކު ޝުކުރު ދަންނަވަން. އަޅުގަނޑު މިއަދު މި ރަށަށް މިއައި އައުން ފާހަގަކުރެއްވުމަށްޓަކައި މިރަށުގެ ރައްޔިތުން ކުރައްވައިފައިވާ ބޮޑެތި ބުރަ މަސައްކަތްތައް ފެނި، އެ މަސައްކަތްތައް ވަޒަންކުރާ ވާހަކަ ތެދުވެރިކަމާއެކު ދަންނަވަން.\nއާދެ، މިރަށުގެ ރައްޔިތުން ވަރަށް ބޮޑެތި މަސައްކަތްތަކެއް ކުރައްވައިފައި އެބަހުރި. އަޅުގަނޑު އެދޭ ކަމެއްނޫން ބޮޑެތި މަސައްކަތް ކުރެއްވުމަކީ. ނުވަތަ އަޅުގަނޑު އަންނާތީ އެކަމަށްޓަކައި ވަގުތާއި އަދި ހަރަދު ހޭދަކުރެއްވުމަކީ. އެއީ އެއްގޮތަކަށްވެސް އަޅުގަނޑު އެދޭ ކަމެއްނޫން. އެހެންނަމަވެސް މި ރަށުގެ ރައްޔިތުންވެސް އަދި އަޅުގަނޑު މިދާ އެހެން ރަށްރަށުގެ ރައްޔިތުންވެސް، އެކަންތައްތައް ކުރައްވަމުން އެގެންދަވަނީ ދައުލަތާ ދޭތެރޭގައި ރައްޔިތުންގެ ހިތުގައި އުފެދިފައިވާ ތެދުވެރިކަމެއްގެ ސަބަބުންކަން އަޅުގަނޑަށް ރަނގަޅަށް އެނގޭތީ އެކަމަށްޓަކައި އުފާކުރަނީ، އަދި ޝުކުރުވެރިވަނީ. އަޅުގަނޑުގެ ހިތާމައަކީ ދަތުރު ރޭވިފައި އޮންނަގޮތުން އެއްވެސް ރަށެއްގައި ގިނަވަގުތު ހޭދަކުރަން ނުލިބޭކަން. މިހާ ބޮޑެތި މަސައްކަތްތަކެއް ކުރައްވައި، މިހާރަނގަޅަށް ރަށުތެރެ ޒީނަތްތެރި ކުރައްވައި، ކަންތައްތައް ކުރައްވައިފައިވާއިރުވެސް އަޅުގަނޑަށް ހޭދަކުރެވެން އަންނަނީ ވަރަށް ކުޑަކުޑަ އިރުކޮޅެއް. ކޮންމެ ރަށަކަށްވެސް ފައިބައިފައި ޙާލު އަޙުވާލު ބަލައިލައި ހަދައިފައި، ރަށުގެ ރައްޔިތުންނާ މުޚާޠަބުކޮށް ވާހަކަދައްކައިފައި ޖެހެނީ ފުރަން. އެހެންނަމަވެސް އެއީ މިވަގުތު ކަންތައް ހަމަޖެހިފައިއޮތްގޮތް. އެކަމަށްޓަކައި ހިތާމަކުރަމުން އަދި ހަމައެއާއެކު، އަޅުގަނޑަށްޓަކައި ރައްޔިތުންގެފަރާތުން ތިޔަ ބަހައްޓަވާ ޢިނާޔަތްތެރިކަމަށްޓަކައި ޝުކުރު އަދާކުރަމުން، އަދި ގަމުގެ ރައްޔިތުންނަށް ތަނަވަސް ބާއްޖަވެރި މުސްތަޤުބަލެއް اللّـه سبحـانـه وتعـالى ދެއްކެވުން އެދި ދުޢާކުރަމުން، އަޅުގަނޑުގެ ވާހަކަކޮޅު ނިންމައިލަނީ.


ނައިބް ރައީސުންނަށް އިނާޔަތްދޭ ބިލް ރައީސް ތަސްދީގެއް ނުކުރެއްވި – Haftha\nSun, 31 May, 2020, 12:57 pm\nނައިބް ރައީސުންނަށް އިނާޔަތްދޭ ބިލް ރައީސް ތަސްދީގެއް ނުކުރެއްވި\nނައިބު ރައީސްކަން ކުރެއްވި ބޭފުޅުންނަށް ދައުލަތުން އިނާޔަތެއް ދޭން ރައްޔިތުން މަޖިލީހުން ފާސްކުރި ބިލް، ރައީސް އިބްރާހިމް މުހައްމަދު ސޯލިހް ތަސްދީގު ނުކުރައްވައި އަނބުރާ މަޖިލީހަށް ފޮނުވާލައްވައިފި އެވެ.\nރައީސްގެ ތަރުޖަމާން އިބްރާހިމް ހޫދު މީޑިއާތަކަށް ވިދާޅުވީ، ނައިބް ރައީސުންނަށް އިނާޔަތް ދިނުމުގެ ބިލް އަނބުރާ ފޮނުވާލެއްވީ، އެ ބިލުގައި ގާނޫނުއަސާސީއާ އާރުޒު ކަންތައްތަކެއް ހުރުމުން އަލުން ވިސްނެވުމަށް އެދިވަޑައިގެން ކަމަށެވެ.\nއަދި އޭގެ އިތުރުން ނައިބް ރައީސުންނަށް މާލީ އިނާޔަތް ދޭން ކަނޑައަޅާފައިވާ ގޮތުން، ކިތަންމެ ކުޑަ މުއްދަތަކަށް ވެސް ނައިބް ރައީސްކަން ކޮށްފައިވާ ފަރާތްތަކަށް އިނާޔާތް ދޭން ޖެހޭ ކަން ހޫދު ފާހަގަކުރެއްވިއެވެ.\nނައިބު ރައީސްކަން ކޮށްފައިވާ ފަރާތްތަކަށް އިނާޔަތް ދިނުމަށް މަޖިލީހުން ފާސްކުރި ބިލްގައި ބުނާގޮތުން، ނައިބް ރައީސްކަން ކޮށްފައިވާ ބޭފުޅުންގެ ތެރެއިން ޖިނާއީ ކުށެއް ސާބިތުވެފައި ނުވާ ކޮންމެ ފަރާތަކަށް އިނާޔަތުގެ ގޮތުގައި މަހަކު 35،000 ރުފިޔާ ދޭންޖެހޭނެއެވެ.\nނައިބް ރައީސުންނަށް އިނާޔަތް ދިނުމުގެ ބިލްގެ އިތުރުން ފަނޑިޔާރުންނަށް އިނާޔަތް ދިނުމާ ބެހޭ ބިލް ވެސް ރައީސް ވަނީ އަނބުރާ ފޮނުވާލައްވައިފައެވެ. އެގޮތުން އެ ބިލް އަނބުރާ ފޮނުވާލެއްވީ ހޫދު ވިދާޅުވި ގޮތުގައި، އެ ބިލުގައި ގާނޫނު އަސާސީގެ 75 ވަނަ މާއްދާއާ ހިލާފުވުންތަކެއް ހުރިކަމަށް ރައީސް ދެކެވަޑައިގަންނަވާތީއެވެ.


މިނިސްޓަރ އޮފް ފޮރިން އެފަޔާޒް އަބްދުالله ޝާހިދުގެ ބަޔާން - MFA\nމިނިސްޓަރ އޮފް ފޮރިން އެފަޔާޒް އަބްދުالله ޝާހިދުގެ ބަޔާން\nލިޔުނީ: މޭ 02 2020\nމީގެ އެއްމަސް ދުވަސް ކުރިން ޗައިނާއިން ވަނީ ރާއްޖޭގައި އޮތް ކޮވިޑް19 ގެ ބަލިމަޑުކަމަށް އެވަގުތަށް އެންމެ ބޭނުންވި ސިއްޚީ ސާމާނު, ހިލޭ އެހީގެ ގޮތުގައި އެ މުހިންމު ދަނޑިވަޅުގައި ހަދިޔާކޮށް ދެއްވާފައެވެ. މިއަދު އަނެއްކާވެސް ފުލައިޓެއް ފުރާ, މި ބަލިމަޑުކަމުން ދިފާޢު ވުމަށް ބޭނުންވާ ސިއްހީ އާލާތާއި ވެންޓިލޭޓަރުގެ ދީލަތި އެހީ ޗައިނާއިން ލިބިގެންދާއިރު އެކަމަށްޓަކައި އެޤައުމަށް ހިފެހެއްޓުމެއްނެތި މަރުހަބާ ދަންނަވަމެވެ. މި އެހީތެރިކަން ޗައިނާއިން ލިބިގެން މިދަނީ ރާއްޖޭގެ ކަންކޮޅުތަކުގައި މިބަލި ފެތުރުން އިތުރުވެ, އެހީތެރިކަމަށް ބޭނުން ބޮޑުވެފައިވާ މުހިންމު ދަނޑިވަޅެއްގައެވެ.\nއެހެންކަމުން ޗައިނާގެ ރައީސް ޒީ އަށާއި, ސްޓޭޓް ކައުންސިލަރ އަދި ފޮރިން މިނިސްޓަރ ވަންގް ޒީ އާއި ޗައިނާގެ ލޮބުވެތި ރައްޔިތުންނަށް އަޅުގަނޑުގެ ހެޔޮއެދުމާއި ޝުކުރު އަރިސްކުރަމެވެ. އަދި މި ދަތި ހައްސާސް ދަނޑިވަޅުގައި ރާއްޖެއަށް ދީލަތި އެހީ ފޯރުކޮށްދެއްވި ޗައިނާގެ ޖަމިއްޔާ ޖަމާޢަތްތަކަށާއި, ކުންފުނިތަކަށް, އެ ފަރާތްތަކުން ވެދިން މަދަދާއި ބެހެއްޓެވި ހެޔޮ ގާތްކަމަށްޓަކައި ހާއްސަ ޝުކުރެއް އަރިސްކުރަމެވެ. ޗައިނާ އެމްބަސަޑަރު ޒާންކް ލީ ޒޮންގް, ދިވެހި ރައްޔިތުންނާއި މެދު ޗައިނާއިން ބާއްވާ މިދެންނެވި އެކުވެރިކަމާއި އެއްބާރުލުން ފުރިހަމައަށް ތަމްސީލު ކޮށްދެއްވައެވެ.\nޗައިނާ ސަރުކާރުން ރާއްޖެއަށް މިއަދު ފޮނުވި ހިލޭ އެހީގެ އިތުރުން, އެގައުމުގައި ތިބި އަޅުގަނޑުމެންގެ އެކުވެރި ހެޔޮއެދޭ ފަރާތްތަކުގެ އެހީ ވެސް ވަނީ ލިބިފައެވެ. އޭގެ ތެރޭގައި ދުނިޔޭގެ މަގުބޫލު ޗައިނީސް އެހީދޭ ޖަމިއްޔާތަކާއި, ކުންފުނިތަކާއި އަދި ރާއްޖޭގައި މިހާރުވެސް މަސައްކަތްކުރަމުންދާ ޗައިނާގެ ބައެއް ކުންފުނިތައް ހިމެނެއެވެ. މި ގޮތުން އަލީބާބާ ފައުންޑޭޝަން / ޖެކްމާ ފައުންޑޭޝަން, ޗައިނާ މާރޝަންޓްސް ޕޯޓް ގްރޫޕް ކޯ ލިމިޓެޑް, ޗައިނާ މެޝިނަރީ އިންޖިނިއަރިންގ ކޯޕޮރޭޝަން, ބެއިޖިންގ އާރބަން ކޮންސްޓްރަކްޝަން އިންވެސްޓްމެންޓް އެންޑް ޑިވެލޮޕްމެންޓް ކޯ ލިމިޓެޑް, ޑޮންގފެންގ އިލެކްޓްރިކް އިންޓަރނޭޝަނަލް ކޯޕަރޭޝަން, ޗައިނާ ހާބަރ އިންޖިނިއަރިންގ ކޮމްޕެނީ ލިމިޓެޑް, ޗައިނާ ކޮމިއުނިކޭޝަންސް ސެކަންޑް ނެވިގޭޝަނަލް ބިއުރޯ ސެކަންޑް އިންޖިނިއަރިންގ ކޯ ލިމިޓެޑް އާއި ވާވޭ ޓެކްނޮލޮޖީސް ކޯ ލިމިޓެޑް ހިމެނެއެވެ.\nދިވެހި ސަރުކާރުން ކޮވިޑް19 އިން އަރައިގަތުމަށް ކުރަމުން މިގެންދާ މަސައްކަތަށް ރާއްޖޭގައި މަސައްކަތް ކުރާ ޗައިނާގެ ކުންފުނިތަކުން ދެއްވާ އެއްބާރުލުމާއި އެހީތެރިކަން ފާހަގަ ކޮށްލެވެއެވެ. މިގޮތުން ޗައިނާ މެޝިނަރީ އިންޖިނިއަރިންގ ކޯޕަރޭޝަން (ސީއެމްއީސީ) އިން, މިދިޔަ މަހު ވަނީ ކުޑަކުދިންނަށް ހާއްސަކޮށްގެން ތައްޔާރުކޮށްފައިވާ 5000 ފޭސް މާސްކު ރާއްޖެއަށް ހަދިޔާ ކޮށްދެއްވާފައެވެ. އަދި މީގެ އިތުރުން މިއަދުގެ ފްލައިޓް ޗާޓަރ ކުރުމަށް ޗައިނާ އެމްބަސީއާއި ގުޅިގެން އެފަރާތުން ވަނީ ގިނަގުނަ މަސައްކަތްތަކެއް ކޮށްދެއްވާފައެވެ. ހަމަ އެއާއިއެކު ސަރުކާރުން ގާއިމުކުރާ އެމަޖެންސީ މަރުކަޒުތައް ބިނާކުރުމުގައި ބެއިޖިންގ އާރބަން ކޮންސްޓްރަކްޝަން ގްރޫޕް (ބީޔޫސީޖީ) އާއި ޗައިނާ ހާބަރ އިންޖިނިއަރިންގ ކޮމްޕެނީ ލިމިޓެޑުން ދަނީ ވަރުބަލިކަމެއް ނެތި މަސައްކަތް ކުރައްވަމުންނެވެ. ރާއްޖޭގައި މިވަގުތު ތިއްބެވި ޖައިނާގެ ފަރާތްތަކުން ފޯރުކޮށްދެއްވާ މިފަދަ އަގުހުރި ޚިދުމަތްތައް ބަލައިގަންނަނީ ޝުކުރުވެރިކަމާއި, އަދަބުވެރިކަމާއި އެކުގައެވެ.\nޗައިނާގެ ސަރުކާރާއި އެގައުމުގެ ރައްޔިތުންނަކީ އަބަދުވެސް ދިވެހިރާއްޖެއާއި ގާތްގުޅުމެއް ބާއްވާ ދިވެހިންގެ އެކުވެރިރަޙުމަތްތެރިއެކެވެ. ކޮވިޑް19 އާއި ގުޅިގެން މިއަދު ޗައިނާއަށް ކުރިމަތިވެފައިވާ ގޮންޖެހުންތަކާއި ދަތިތަކާއި އެކުވެސް, ދިވެހިންނަށް އެހީވުމުގައި ދިވެހިންނާއި އެކު އަތާއަތްގުޅާލައި ޗައިނާގެ ރައްޔިތުން ތިބުމުން, އެކަމަށްޓަކައި ހެޔޮ އެދުމާއި އިޚުލާސްތެރިކަމުގެ ޝުޢޫރު ފާޅުކުރަމެވެ. މިއީ އުނދަގޫ ދަތުރެކެވެ. ނަމަވެސް އެކީ އެކުގައި ހޭރިޔާކޮށް އަމާން ބަނދަރަކަށް ވާސިލް ވުމުގެ އުންމީދާއި ޔަގީންކަން އެބައޮތެވެ.\nޝައްކެއްވެސް ނެތް ގޮތުގައި ދުނިޔެ އަށް ޖެހިފައި މިވަނީ ހީވެސް ނުކުރާފަދަ ދަތި އުނދަގޫ މުސީބާތެކެވެ. ހަމަ އެކަނި ފަތުރުވެރިކަމަށް ބަރޯސާވެފައިވާ މި ކުޑަ ޖަޒީރާ ޤައުމަށް މި ބަލިމަޑުމަކުން ލިބޭ އިގްތިޞާދީ ގެއްލުން ނުހަނު ބޮޑެވެ. މެދު-އާމްދަނީ ލިބޭ ޤައުމުތަކުގެ ތެރެއިން އެންމެ ބާރު މިނުގައި ތަރައްޤީ ވަމުންދިޔަ ރާއްޖެ މިއަދު މިވަނީ އެއްވެސް އާމްދަނީއެއް ލިބެން ނެތް ޤައުމަކަށް ބަދަލުވެފައެވެ. ނަމަވެސް ބައިނަލްއަގުވަމީ މުޖުތަމަޢުގައި ތިބި އަޅުގަނޑުމެންގެ އެކުވެރިންނާއި އެކު, މި ދަތި އުނދަގޫ ދުވަސްތައް ފަހަނައަޅައި ދިޔުމުގެ އަޒުމާއި, ހިތްވަރު އަދި އެ ސާބިތުކަން ރާއްޖޭގައި އެބަހުއްޓެވެ.


ތިގެންގުޅޭ ލޯބިވެެރިޔާގެ ސަބަބުން ކިޔެވުމަށް ބުރޫއަރާތަ؟ – Dhen.mv\n"އުތެމަ" އިން ދީން ޤަބޫލުނުކުރާ މީހުން ދިފާޢުކުރާ ކަމަށް ރާއްޖެޓީވީން ބުނުމުން، މާފަށް އެދެން އަންގައިފި\nތިގެންގުޅޭ ލޯބިވެެރިޔާގެ ސަބަބުން ކިޔެވުމަށް ބުރޫއަރާތަ؟\nFebruary 6, 2020 - 1:38 pm\nޝައްކެއްވެސް ނެތެވެ. ޒަމާން މިވަނީ ބަދަލުވެފައެވެ. މައިންބަފައިން ނުވަތަ އާއިލާއިން އަހަރެމެންނަށް ހަޔާތުގެ ބައިވެރިއެއް ހޯދައިދިން ޒަމާން މިވަނީ މާޒީއާއެކު ވެގެން ގޮސްފައެވެ. މިޒަމާނުގައި ކުއްޖާގެ އުމުރުން 14 އަހަރު ނުވަނީސް ލޯބިވެރިއެއް ހުންނާނެއެވެ. ކިޔަވައި ނުނިމެނީސް ހޯދާނީ ކިތައް ކުދިންކަމާއި ކުދިންނަށް ކިޔައި ނަންތައް ވެސް ވިސްނާނެއެވެ. "ބިޓެއް" ނުހުންނަ މީހަކުނަމަ، އެމީހަކަށް މަލާމާތްކޮށް ބުލީ ވެސް ކުރާނެއެވެ. މިޒަމާނުގައި ގިނަ ކުދިން ދެކޭ ގޮތުގައި ބިޓުން ނެގުމަކީ ކޮންމެހެން ކުރަން ޖެހޭ ކަމެކެވެ.\nކަން މިހެން އޮތް އިރު، މިހާ ހިސާބުން އުފެދޭ ސުވާލަކީ ޅައުމުރުގައި ނުވަތަ ސުކޫލަށްދާ އުމުރުގައި ބިޓުން ނެގުމަކީ ރަނގަޅު ކަމެއް ބާއޭ؟ ކޮންމެ ކުއްޖަކުވެސް ތައުލީމް ހާސިލު ކުރާ ދުވަސްވަރަކީ، ބާޖަވެރި ކުރިމަގެއް ބިނާ ކުރުމަށް ވަރަށް މުހިންމު ދުވަސްވަރެކެވެ. ނަމަވެސް އެދުވަސްވަރު ބިޓުން ނަގައިން އެކަމަށް ހުރިހާ ސަމާލުކަމެއް ދީގެން އުޅުމުން ކިޔެވުމަށް އެކަމުން ނޭދެވޭ އަސަރުތަކެއް ކުރުމަކީ ވަރަށް އެކަށީގެންވާ ކަމެކެވެ. ތައުލީމު އުނގެނޭ ދުވަސްވަރު ބިޓުން ނަގައިގެން އުޅުމަކީ މީހާގެ މުޅި ހަޔާތަށް އެކަމުގެ ނޭދެވޭ އަސަރު ކޮށްފާނެ ކަމެކެވެ.\nކިޔަވާ ދުވަސްވަރު ބިޓުން ނަގައިގެން އުޅޭ ކުދިން ގިނައިން ވިސްނާނީ ހަމައެކަނި އެކަމަށެވެ. އަބަދުވެސް އިންނާނީ ގެންގުޅޭ ބިޓާއި ދޭތެރޭ ވިސްނާށެވެ. ބައެއް މީހުން ބިޓުން ނަގައިގެން ދެމީހުން ދޭތެރޭ މައްސަލަ ޖެހިގެން އެކަމާއި ހިތްދަތިވެގެން އަބަދު އެކަމާއި ވިސްނައި، ބޯ ގޮއްވަން ހަދައިގެން ކިޔެވުމަށް ސަމާލުކަމެއް ނުދެވި ސުކޫލު ނިމިގެން ދަނީ ޔޫ ސެޓެއް ހިފައިގެންނެވެ. ބިޓާއި މައްސަލަ ޖެހިގެން އެކަމާއި ހިތާމަ ކުރަން ހަދައިގެން ގިނައިން ޓެސްޓްތަކަށް ވެސް ދަސް ނުކުރެވެއެވެ.\nގެއްލިއްްޖެ ވަގުތަކީ އަނބުރާ ލިބޭނެ އެއްޗެއްނޫންކަން އެންމެންނަށްވެސް އެނގޭނެއެވެ. އެހެންކަމުން ހަޔާތުގައި ރަނގަޅު ތައުލީމު އޭގެ އެންމެ އެކަށީގެންވާ ވަގުތުގައި ލިބިގަތުމަކީ ވަރަށް މުހިންމުކަމެކެވެ. ވީމާ ކިޔަވާ ދުވަސްވަރު ބިޓުން ނަގައިގެން އެކަމުގައި އުޅުމަަށްވުރެ ރަނގަޅަށް ކިޔަވައިގެން މޮޅު ނަތީޖާއެއް ހޯދުމަށް މަސައްކަތް ކުރުން މާ ބުއްދިވެރިއެވެ. ތިގެންގުޅޭ ބިޓު މާދަންވެސް ދޫކޮށްލާފަ ގޮސްދާނެއެވެ. ނަމަވެސް ލިބޭ ތައުލީމު އަބަދުވެސް ބޭނުންތެރިވާނެއެވެ.\nކިޔެވުމަކީ މައިންބަފައިންގެ އަތުން ގިނަ އަދަދެއްގެ ފައިސާތަކެއް ޚަރަދުކޮށްގެން ހޭދަކުރާ އަގުހުރި ވަގުތުތަކެކެވެ. އެހެން ކަމުން އެ ވަގުތުތަކުގެ ބޭނުން އެންމެ ހެޔޮގޮތުގައި ހިފުމަށް މުހިންމުކަން ދޭށެވެ. ހަގީގަތަށް ބަލާނަމަ ހަޔާތުގެ ބައިވެރިއަކު ކޮންމެ ވަގުތެއްގައިވެސް ލިބޭނެއެވެ. ކާމިޔާބީއަށް ވާސިލްވެވޭނީ ތިމާ ތިމާއަށް ބެލިވަރަކުންނެވެ.\nލ. ގަމުން ކުއްލި ގޮތަކަށް ނިޔާވި މީހާ ކޮވިޑް-19 އަށް ނައްސި\nތިމާ ބޯއަޅާ ބާލީހުގެ ސަބަބުން ވެސް ސިކުނޑީގެ ބާރު ދަށްވާކަން އެނގޭތަ؟\nކޮވިޝީލްޑް ވެކްސިންގެ އިތުރު ޝިޕްމެންޓެއް ރާއްޖެ ގެނެސްފި\nވިލިމާލޭގައި ހުރި 475 ރުއް ބަލަހައްޓާނެ ފަރާތެއް ހޯދަނީ\nފިލްމެއްގައި ބުނި އެއްޗަކާ ގުޅިގެން އަކްޝޭ ކޯޓަށް


SunOnline: Sihhee kulli nurakkaluge haalathu July 14 ah ithuru koffi\nސިއްހީ ކުއްލި ނުރައްކަލުގެ ހާލަތު ޖުލައި 14 އަށް އިތުރުކޮށްފި\nމިނިސްޓަރު އަބްދުﷲ އަމީން -- ފޮޓޯ/ އެންއީއޯސީ\nއާންމު ސިއްހަތުގެ ކުއްލި ނުރައްކަލުގެ ހާލަތު ޖުލައި 14 ވަނަ ދުވަހާ ހަމައަށް އިތުރު ކޮށްފިއެވެ.\nކޮވިޑް19 އާ ގުޅިގެން ރާއްޖޭގައި އާންމު ސިއްހަތުގެ ކުއްލި ނުރައްކާ އިއުލާނުކޮށްފައިވަނީ 12 މާޗުގައެވެ. 30 ދުވަހަށް އިއުލާނު ކުރި ސިއްހީ ކުއްލި ނުރައްކަލުގެ ހާލަތުގެ މުއްދަތުު އެކި ފަހަރުމަތިން އިތުރު ކޮށްފައިވާއިރު، އެންމެ ފަހުން ސިއްހީ ކުއްލި ނުރައްކަލުގެ ހާލަތު އިއުލާނު ކުރިފަހުން، އެ މުއްދަތު ހަމަވާނީ މާދަމާގެ ނިޔަލަށެވެ.\nހެލްތު މިނިސްޓަރު އަމީން ސޮއިކުރައްވައި މިރޭ އާންމުކުރި ގަރާރުގައި ބުނީ ރާއްޖޭގައި ކޮވިޑް19 ފެތުުރުމުގެ ނުރައްކާ އަދިވެސް އެބައޮތް ކަމަށާއި 12 މާޗުގައި އިއުލާނުކޮށްފައިވާ ސިއްހީ ކުއްލި ނުރައްކަަލުގެ ހާލަތު އަދިވެސް ދެމިއެބައޮތް ކަމަށެވެ.\nއަދި އެ ނުރައްކާ ކުޑަކޮށް އާންމު ރައްޔިތުންގެ ސިއްހަތާއި ރައްކަތެރިކަން ކަށަވަރު ކުރުުމަށް ހާއްސަ ފިޔަވަޅުތަކެއް އަޅަންޖެހޭކަމަށް ޑިރެކްޓާ ޖެނެރަލް އޮފް ޕަބްލިކް ހެލްތު ލަދާ ދީފައިވާ ކަމަށާއި އެހެންކަމުން އާންމު ސިއްހަތު ރައްކާތެރިކުރުމުގެ ގާނޫނުގެ ދަށުން މިނިސްޓަރަކަށް ލިބިދޭ ބާރުގެ ދަށުން 12 މާޗުން ފެށިގެން އިއުލާނު ކޮށްފައިވާ އާންމު ސިއްހަތުގެ ކުއްލި ނުރައްކަލުގެ ހާލަތުގެ މުއްދަތު 14 ޖުލައިގެ ނިޔަލަށް ދެމެހެއްޓުމަށް ނިންމާފައިވާ ކަމަށް ގަރާރުގައި ބުނެފައިވެއެވެ.\nމާލޭ ސަރަހައްދުން ކޮވިޑް-19ގެ ކޭސްއެއް އެންމެ ފުރަތަމަ ފެނުނީ މިދިޔަ އޭޕްރީލް މަހުގެ 15ގައިއެވެ. އެ ފަހުން މާލޭ ސަރަހަައްދު ލޮކްޑައުން ކުރުމަށް ފަހު، މިހާރު ވަނީ ލޮކްޑައުން އަށް ބޮޑެތި ލުއިތަކެއް ދީފައެވެ.\nއެގޮތުން ފަތިހު ފަހަކުން ރޭގަނޑު 10 އަށް އެއްވެސް ހުއްދައެއް ނތި ބޭރުގައި އުޅެވޭއިރު ޖުލައި އިން ފެށިގެން އިތުރު ލުއިތައް ދޭނެއެވެ. ޖުލައި 15 ގައި ރާއްޖޭގެ ބޯޑަރު ހުޅުވާލަންވެސް ވަނީ ނިންމައިފައެވެ.


Mundoo rahyithunge dhifaauga2commission kolhenee!\nމުންޑޫ ރައްޔިތުންގެ ހައްގުގަ ދެ ކޮމިޝަނުން ކޯޅެނީ!\n0 July 7th, 2019 - 10:15 PM\nރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމެޓީއާ، ހިއުމަން ރައިޓްސް އެންޑް ޖެންޑާ ކޮމެޓީއަށް އިލެކްޝަންސް ކޮމިޝަން، (އީސީ) ފަރާތުން ވަނީ އިންފޮމޭޝަންސް ކޮމިޝަނު (އައިސީ) ގެ މައްސަލައެއް ހުށަހަޅާފައެވެ.\nމި މައްސަލައަކީ 19 ވަނަ ރައްޔިތުންގެ މަޖިލީހުގެ އިދާރީ ދާއިރާތައް ކަނޑައެޅިއިރު ހައްދުއްމަތީ ގަމު ދާއިރާގައި އިތުރު ދާއިރާއެއް ހެދުމަށް ބޭނުން ނުވާކަމަށް ބުނެ ލ. މުންޑޫގެ 46 ރައްޔިތުން ހުށަހަޅާފައިވާ ޕެޓިޝަނެއް ހޯދުމަށް އިލެކްޝަންސް ކޮމިޝަނުގައި މުންޑޫ ކައުންސިލުން އެދުމުން، އެ މައުލޫމާތު ހާމަކުރަން ނުފެންނަ ކަމަށް އިލެކްޝަންސް ކޮމިޝަނުން ނިންމުން، އިންފޮމޭޝަން ކޮމިޝަން ކޮމިޝަނުން އެ ޕެޓިޝަން ހޯދުމަށް ތަކުރާރުކޮށް އެދޭތީ ހުށަހެޅި މައްސަލައެވެ.\nއިލެކްޝަންސް ކޮމިޝަނުން މި މައްސަލާގައި ވާހަކަ ދައްކަވަމުން އެ ކޮމިޝަނުގެ ރައީސް އަހުމަދު ޝަރީފް ވިދާޅުވީ، އެ ޕެޓިޝަން ހާމަ ކުރުމަށް ދެކޮޅު ހަދާ ސަބަބަކީ، އިލެކްޝަންސް ކޮމިޝަނަށް މުންޑޫ ކައުންސިލްގެ ޔައުމިއްޔާއެއް ލިބިފައި އޮތުމެވެ.\nއެ ޔަައުމިއްޔާގައި ޕެޓިޝަނުގައި ސޮއި ކުރި މީހުން ހޯދައި ފެޓިޝަނުގައި ސޮއިކުރި ރައްޔިތުންނާމެދު ފިޔަވަޅު އަޅަން ފެންނަކަމަށް ކައުންސިލަށް ލަފާދޭ ކޮމެޓީގެ މެމްބަރެއް ބުނެފައިވާކަން އެ ޔައުމިއްޔާއިން ހާމަވާކަމަށެވެ.\nނަމަވެސް އިންފޮމޮމޭޝަަން ކޮމިޝަނާ އަބްދުއްލް އަޒީޒް ޖަމާލް އަބޫބަކުރް ނިންމަވާފައިވަނީ އެ ޔައުމިއްޔާ އިންފޮމޭޝަން ކޮމިޝަަނަނަށް ނުލިބޭ ކަމަށެވެ. އަދި އެ ޕެޓިޝަނަކީ ހާމަކުރަން ފެންނަ ޕެޓިޝަނެއް ނޫންކަން ނިންމޭނީ، ޔައުމިއްޔާ ލިބުނު ނަމަ އެ ޕެޓިޝަންގެ ބައެއް ސިއްރު ކުރަންޖެހޭނެކަން އެނގިލެއް ވީސް ކަމަށެވެ. އަދި މައުލޫމާތު ހަމަކުރަންޖެހޭތޯ ނުވަތަ ނޫންތޯ ނިންމުމުގެ ބާރު އޮންނަނީ އިންފޮމޭޝަން ކޮމިޝަނަރަށް ކަމަށެވެ.\nއިންފޮމޭޝަން ކޮމިޝަނަރު ވިދާޅުވަނީ 'މައުލޫމާތު ހޯދަ ލިބިގަތުމުގެ ގާނޫނުގެ' ދަށުން ބޮޑަށް ބާރު އަޅަނީ މައުލޫމާތު ހާމަކުރުމަށް ކަމަށެވެ.\nއިލެކްޝަންސް ކޮމިޝަނުން ބުނަނީ ޕެޓިޝަން ހާމަކޮށްފިނަމަ މުންޑޫ ރައްޔިތުން ތަކެއްގެ ހައްގުތަކެއް ގެއްލިދާނެކަމަށެވެ.\nމިއަދު ބޭއްވި ހިއުމަންރައިޓްސް ކޮމެޓީގެ ބައްދަލުވުމުގާ ވަނީ އެ މައުލޫމާތަކީ ހާމަކުރަން ޖެހޭ މައުލޫމާތުކަމަށް ނުފެންނަކަމަށް ނިންމާފައެވެ.\nމި މައްސަލާގައި ފާހަގަ ކޮށްލަންޖެހޭ ކަމަކީ އިލެކްޝަންސް ކިމިޝަނުން ބުނަމުން ގެންދަނީ 100 ވަރަކަށް މީހުން ދިރިއުޅޭ މުންޑޫގެ 46 މީހުންގެ ޕެޓިޝަނެއް ކައުންސިލަށް ދީފިނަމަ އެމީހުންގެ ހައްގުތައް ގެއްލޭނެކަމަށެވެ.\nއިންފޮމޭޝަން ކޮމިޝަނުން ބުނަނީ މުންޑޫ ކައުންސިލަށް ޕެޓިޝަނުން އުނި ކުރަންޖެހޭ ބައިިތައް އުނިކުރުމަށްފަހު ނަމަވެސް އެ ޕެޓިޝަން ހޯދުމުގެ ހައްގު އެބައޮތްކަމަށެވެ.\nދެ ކޮމިޝަނުންވެސް ތެދުވެ ތިބީ މުންޑޫ ރައްޔިތުންގެ ދިފާއުގައި ކަމަށް ދެ ކޮމިޝަނުން ވެސް ބުނެއެވެ.


ADK ge muvazzafun 100km ah dhuvanee | Mihaaru\nއޭޑީކޭ ހޮސްޕިޓަލުގައި އަލަށް ހެދި މެޑިކަލް ވޯޑުގައި ނަރުހުންތަކެއް މަސައްކަތްކުރަނީ: މިތަނުގައި 68 އެނދު ހުރޭ. ފޮޓޯ: ނިޝާން އަލީ /މިހާރު\nއޭޑީކޭގެ މުވައްޒަފުން 100 ކިލޯމީޓަރަށް ދުވަނީ\n17 މެއި 2018 - 14:56 1 comment\nއޭޑީކޭގެ މުވައްޒަފުންނަށް ހާއްސަކޮށްގެން، 100 ކިލޯމީޓަރަށް ދުވުމުގެ ޕްރޮގްރާމެއް ފަށަން ނިންމައިފި އެވެ.\nރާއްޖޭގެ އެންމެ ބޮޑު ޕްރައިވެޓް ހޮސްޕިޓަލްގެ ރެކްރިއޭޝަން ކްލަބް، އޭޑީކޭ ސިނަޖީން މިރޭ ފަށާ މި ޕްރޮގްރާމްގައި އެ ހޮސްޕިޓަލުގެ އެކި އުމުރުގެ 50 މުވައްޒަފުން ބައިވެރިވެ އެވެ. އެ މީހުންގެ އަމާޒަކީ ރޯދަ މަސް ނިމުމުގެ ކުރިން، ދުވެގެން 100 ކިލޯމީޓަރު ހަމަކުރުމެވެ.\nއެ ކްލަބްގެ ފައުންޑާ މެމްބަރު އަދި އޭޑީކޭ މެނޭޖިން ޑިރެކްޓަރު އަހުމަދު އަފްއާލް ވިދާޅުވީ އެތަނުގެ މުވައްޒަފުން ދުޅަހެޔޮ ސިއްހަތަކަށް ބާރު އެޅުމުގެ ގޮތުން ފަށާ އެ ޕްރޮގްރާމްގައި ކޮންމެ ރެއަކު ވެސް މުވައްޒަފުން ވަކި ވަރަކަށް ދުވާނެ ކަމަށެވެ.\nޕްރޮގްރާމް ފެށުމުގެ ގޮތުން، އެކަމުގައި ބައިވެރިވާ ހުރިހާ އެންމެން ވެސް މިރޭ ދުވާނެ އެވެ. އެކަމަކު، އެހެން ރޭ ތަކުގައި ދުވާނީ، ކަނޑައަޅާފައިވާ ޝެޑިއުލެއްގެ ދަށުންނެވެ.\n"ހަފުތާގެ ދުވަސްތަކުގައި ދުވާނެ ގޮތުގެ ޝެޑިއުލެއް އޮންނާނެ. އެއާ އެއްގޮތަށް، އެ މީހަކަށް ފަސޭހަ އިރަކު ދުވެގެން ކޮންމެ މީހަކު ވެސް 100 ކިލޯމީޓަރު ހަމަކުރާނީ. އެކަމަކު ހަފުތާއަކު އެއްރޭ، އެ ހުރިހާ މުވައްޒަފުން އެކުގައި ދުވާނެ،" އަފްއާލް ވިދާޅުވި އެވެ.\nއޭނާ ވިދާޅުވި ގޮތުގައި ރޯދަ މަހު މި ފަދަ ޕްރޮގްރާމެއް ފަށަނީ މި މަހު ގިނަ ދިވެހިންނަށް ކަސްރަތު ކުރަން އުނދަގޫވެ، ކާ މިންވަރު އިތުރުވާތީ އެވެ. އަދި ކުރިއަށް އޮތް ތަނުގައި ދާއިމީ ގޮތެއްގައި މި ޕްރޮގްރާމް ކުރިއަށް ގެންދަން ވިސްނާފައިވާ ކަމަށް އަފްއާލް ވިދާޅުވި އެވެ.\nމި ޕްރޮގްރާމް ފުރިހަމަ ކުރާ މުވައްޒަފުންނަށް ސެޓްފިކެޓެއް ދިނުމަށް ވަނީ ހަމަޖައްސައިފަ އެވެ.\nއިތުރު ލިޔުންތައް އޭޑީކޭ ހޮސްޕިޓަލް އޭޑީކޭ އަހުމަދު އަފްއާލް ރޯދަ މަސް 2018


Story: Konme Hindheh - EP36 - One Online\n"އިޝް… އިޝީއަކީ ކާކު…؟" އާވާ އަހައިލިއެވެ. މާހިލްއަށް ހީވީ ފުރާޅު ބޮލަށް ވެއްޓުނު ހެންނެވެ. އާވާ ކޮށްލި ސުވާލެއްގެ ސަބަބުން މާހިލް ގަނޑުވި ކަހަލައެވެ.\n"އިޝް…އިޝީ އޭ… އެއީ ކާކު…؟ ނޭނގެ… ކިހިނެއްވީ…؟ އުނދަގުލުން މާހިލް ވާހަކަދެއްކިއެވެ. އާވާ ހުރީ މާހިލްގެ ދެލޮލަށް ބަލަހައްޓައިގެންނެވެ. މާހިލް ކަމެއް ސިއްރުކުރާހެން އާވާއަށް ހީވާން ފެށިއެވެ.\n"އިޝީ ދެންމެ ގުޅީ. ބުނީ ބޭބީ ކައިރީގަ އެހެން ބުނާށޭ" އާވާ މާހިލް ކުރިމަތިން ދުރަށް ދިޔައެވެ. ޑްރެސިންޓޭބަލް މަތީގައި ފޯނު ބައްވާފައި އޭނާ ދާ ވަށިގަނޑުގައި ހުރި އެއްޗެހި ހިފައިގެން ފާހާނާއަށް ވަންނަން ދިޔައެވެ. އާވާ ފާހާނާ ލޮކް ކުރަންދެން މާހިލްއަށް ހުރެވުނީ ބަލަހައްޓައިގެންނެވެ.\nނައިޝީ އާ މެދު ހިތުގައި އުދެފުނު ނަފްރަތުގެ އަލިފާންގަނޑު ހިތުގައި ހުޅުފަޅައިގެން ދިޔައެވެ. އޭނާގެ ދެއަތް މުށްކެވިގެން ދިޔައެވެ. އޭނާ އެހެން ބުންޏަސް އާވާއަށް ގަބޫލެއްނުކުރެވެއެވެ. ކުރެވޭނީވެސް ކިހިނެއް ހެއްޔެވެ؟\n"އެވީ…!! އަހަރެން…." އާވާ ފާހާނާ އިން ނިކުތްތަން ފެނުމުން މާހިލް ވާހަކަދައްކަން އުޅުނެވެ.\n"ސްޓޮޕް އިޓް މާހިލް. އިނގެނީ އިޝީ ގުޅިކަން. އެއީ އަންހެން އަޑެއްކަން. ބޭބީއަށް ގޮވާލާށޭ ބުނާނީ ގައިމުން ގުޅުމެއް އޮތީމައެއްނު" އާވާ ބުނެލިއެވެ.\n"އެވީ..! މަޑުކޮށްބަލަ… އަހަރެން ބުނާ އެއްޗެއް އަޑުއަހާބަލަ…" ކޮޓަރިން ނިކުންނަން ދިޔަ އާވާގެ އަތުގައި ހިފަމުން މާހިލް ބުނެލިއެވެ. ވަގުތުން އާވާ މަޑުޖެހުނެވެ.\n"އަހަރެން އަދިވެސް މާހިލްގެ ކޮންމެ އަމުރަކަށް ކިޔަމަންވާނަން. ބުނި ކޮންމެ ކަމެއް ކުރާނަން. އިތުބާރުގެ ވާފަށުގަ އަދި ނުކެނޑޭ ފަށަލައެއް އެބައިން. އެކަމަކު އިތުރު ވާހަކައެއް ދެއްކުމުގެ ކުރިން އަހަރެން މިކުރާ ސުވާލަށް ޖަވާބުދީ" އާވާ ވާހަކަދެއްކިއެވެ. ވާހަކައިގެ ތެރެއިން އޭނާ މާހިލްގެ އަތް އޭނާގެ އަތުން ނައްޓުވާލިއެވެ.\n"ކޮން ސުވާލެއް؟ ބުނޭ ޖަވާބުދެވޭތޯ އަހަރެން މަސައްކަތްކުރާނަން" މާހިލް ބުނެލިއެވެ. އެހާ ހިނދުކޮޅެއްގެ ތެރޭގައި އޭނާއަށް އެދެމެދަށް އައި ދުރުމިން އޭނާއަށް އިހުސާސް ވެއްޖެއެވެ.\n"ތެދަށް ބުނައްޗެ މާހިލް. އިޝީއަކީ ކާކު…؟" އާވާ އަހައިލިއެވެ.\n"އެއީ…. އެއީ…؟" މާހިލް ޖަވާބުދެވޭތޯ މަސައްކަތް ކުރިއެވެ. އާވާއަށް ތެދަށް ހުރިހާ އެއްޗެއް ކިޔާދޭނެހާ ހިތްވަރެއްވެސް އޭނާއަށް ނުލިބުނެވެ. އާވާގެ ކުރިމަތީގައި ހުރެ އޭނާއަށް ދޮގެއް ހަދަންވެސް ބޭނުމެއްނުވިއެވެ. ހިނދުކޮޅަކަށް އޭނާއަށް ހީވީ ކޮޓަރީގެ ހަތަރުފާރު އައިސް އޭނާ ފިއްތާލަން އުޅޭހެންނެވެ. ދިރިއުޅުމުގައި އަދި އެފަދަ ވަގުތުކޮޅެއް އޭނާ އާ ކުރިމަތިލާފައެއް ނެތެވެ.\n"އެއީ ކާކު…؟ އަހަރެން ކައިރީގައި ނުބުނެވޭނެތަ…؟ އެހެންވިއްޔާ އަހަރެން މިދޭ ނަޞޭހަތް އަޑުއަހާ. އިސްލާމްދީން ވަނީ އިންސާނުންނާ ހަމައަށް އެތައް ލުއިފަސޭހަ ކަމެއް ގެނެސްދެއްވާފަ. އެދީނުގައި ފިރިހެނަކަށް ހަތަރު އަނބިން ހުއްދަ. މާހިލް އިތުރު ކައިވެންޏެއް ކުރަން ބޭނުންވަންޏާ އެކަމަށް އެއްވެސް ހުރަހެއް ނެތް. ރީތި ގޮތަކީވެސް އެއީ. މާހިލްގެ ތި ހަމަހިމޭންކަން އަހަރެންނަށް އެތައް ހަޤީޤަތެއް ކިޔާދީފި" އާވާ ވާހަކަދެއްކިއެވެ. މާހިލްއަށް އެތަނުގައި ކެތެއް ނުވިއެވެ. އާވާ ބުނިހެން އޭނާއަށް އެއްވެސް އެއްޗެއް ކިޔައެއް ނުދެވުނެވެ. ކީއްވެގެން ހެއްޔެވެ؟ ނައިޝީއަކީ ކާކުކަން އޭނާއަށް ބުނެނުދެވިގެން މިއުޅެނީ ކީއްވެގެން ހެއްޔެވެ؟\nވައިސޫރިއެއްހެން މާހިލް އާވާގެ ކުރިމަތިން ގޮސް ގެއްލުނެވެ. ކޮޓަރިން ބޭރަށް މާހިލް އެޅި ފުރަތަމަ ފިޔަވަޅާއެކު އާވާގެ މުޅި ހަށިގަނޑުން ވަރުދޫވި ކަހަލަ އިހުސާސެއް ކުރެވިއްޖެއެވެ. އޭނާއަށް މޫނުމަތީގައި ދެއަތް އެޅިއްޖެއެވެ. ބާރަށް ރޯން ފެށުނުއިރު އޭނާގެ ލޯމަތިން މާހިލް ބީވާން އުޅޭހެން ހީވާން ފަށައިފިއެވެ. މާހިލް ބުނި ފަދައިން އޭނާގެ ދިރިއުޅުމަށް ހަސަދަވެރިއެއްގެ ވިހަގަދަ ދެލޯ އަމާޒުވީ ހެއްޔެވެ؟\nކޮޓަރިން ޝާނިމް ނިކުތްއިރު ސޯފާގައި މާހިލް އިނެވެ. ވިސްނުމަކަށް ގެއްލިފައި އިންއިރު މާހިލް އާ ސުވާލެއް ކުރާނެހާ ހިތްވަރެއް ޝާނިމްއަށް ނުލިބުނެވެ. އެއަށް ވުރެ ބޮޑަށް އޭނާއަށް ވަނީ އަސަރުކޮށްފައެވެ. ކަންފަތުގައި ޖަހައިގެން ހުރި ފޯނު ލައިގެން ހުރި ޖީންސުގެ ޖީބަށް ކޮށްޕާލަމުން އައިސް މާހިލް ކައިރީގައި ހުއްޓުނެވެ.\n"މިދަނީ ފުރަން. ދޮންތަ ނިޔާވެއްޖެ. ކުއްލި މަރެއް… މާޔާވެސް ގޮވައިގެން މިދަނީ…" ޝާނިމް ބުނެލިއެވެ. މާހިލް އިސްއުފުލާ ޝާނިމްއަށް ބަލައިލިއެވެ. ރަތްވެފައިވާ މާހިލްގެ ދެލޯ ފެނުމުން ޝާނިމްގެ ހިތުގައި އެތައް ސުވާލުތަކެއް އުފެދުނެވެ.\n"އިންނާﷲ ވައިންނާ އިލައިހި ރާޖިޢޫން" މާހިލް ތެދުވެ ޝާނިމްގެ ހަށިގަނޑުގައި ބައްދައިލިއެވެ.\n"އަހަރެންގެ ވަރަށް ސަލާމް ގޭ އެންމެންނަށް. އެއްވެސް އެހީއެއް ބޭނުންވިއްޔާ ނުބުނެ ނުހުންނާތި އިނގޭ" މާހިލް ބުނެލިއެވެ.\n"ޝުއަރ.. އެކަމު ހުރިހާ ކަމެއް ރަނގަޅުތަ؟" މާހިލް ހުރިގޮތުން ޝާނިމްއަށް ސުވާލު ނުކޮށް ކެތްނުވީއެވެ.\n"ރަނގަޅު އަދި…" ހީލަމުން މާހިލް ބުނެލިއެވެ. އޭރު ކޮނޑުގައި ދަބަހެއް އަޅުވައިގެން އަމާޔާ އައިސް ހުއްޓިއްޖެއެވެ.\n"މާހިލް ސަރ…!! ކޮބާ އެވީ…؟ ވަގުތެއްވެސް ނެތް. އެވީއަށް ހުރިހާ އެއްޗެއް ކިޔާދެއްޗެ" އަމާޔާ ބުނެލިއެވެ. މާހިލް ހީލަމުން ބޯޖަހައިލިއެވެ.\nއަޞުރު ނަމާދަށްފަހުވެސް މާހިލް އިނީ ސޯފާގައެވެ. އާވާ ކުރިމައްޗަށް ކޮޓަރިއަށް ދާނެހާ ހިތްވަރެއް އޭނާގެ ނެތީއެވެ. މެންދުރު ކާންވެސް އާވާ ތިރިއަށް ނުފައިބައެވެ. އެކަމާވެސް މާހިލް ހުރީ ކަންބޮޑުވެފައެވެ. އެންމެފަހުން އޭނާ ތައްޓަކަށް ތިން ރޮށްޓާއި ކުޅިމަސް ކޮޅެއް ލައިގެން ސިޑިން އަރައިގެން ދިޔައެވެ.\nއެނދުގައި ބަންޑުން އޮތް އާވާ ފެނިފައި މާހިލްގެ ހިތުގައި ރިއްސައިގަތެވެ. މިފަދަ ހާލަތެއްގައި ފިރިމީހާ ދެކެ ހަޤީޤީ ލޯބިވާ ކޮންމެ އަންބެއްގެ ހާލަކީ އެއީކަން މާހިލްއަށް ވިސްނެއެވެ. މާހިލް ގޮސް އާވާ ކައިރީގައި އިށީނެވެ. އަތްމަތީގައި ހުރި ކާއެއްޗެހި ތަބަށް ބެހެއްޓީ އެނދުމަތީގައެވެ.\n"އެވީ…!" މާހިލް ގޮވައިލިއެވެ. އާވާ އަޅައެއް ނުލިއެވެ. އާވާ އޮތީ މާހިލް އާއި ވީ ދިމާލަށް ފުރަގަހަށް ވާގޮތަށެވެ.\n"އެވީ…!!މިކޮޅަށް އެނބުރިބަލަ" ވަގުތުން އާވާ މާހިލް އާ ދިމާލަށް އެނބުރިލިއެވެ. އަދިވެސް އެއީ އޭނާގެ ފިރިމީހާ ކަން އޭނާ ހަނދާން ނުނެތެއެވެ.\n"ސޮރީ. ބަނޑުހައިވީ ދޯ… ބޮލުގައި ރިއްސައިގަތް ވަރުން އޮވެވުނީ. ކާންހަދަން މިދަނީ" އާވާ އެނދުން ތެދުވަން އުޅުނެވެ. އޭނާ މަޑުޖެހުނީ މާހިލް އޭނާގެ އަތުގައި ހިފެހެއްޓުމުންނެވެ.\n"އެވީ… އަހަރެން އަމިއްލައަށް ކޮއްތުމީއެއް ހަދައިގެން ކައިފިން. އެވީ ކާންވީނުން. މިއަދު އަދި އެކައްޗެއްވެސް ނުކަމެއްނު" މާހިލް ބުނެލިއެވެ. މާހިލްގެ އަޑުގައިވަނީ އޯގާތެރިކަމެވެ. އެހެންވިޔަސް އެ އަޑު ޖެހުމުން މިފަހަރު އާވާ އިތުރަށް ދެރަވުން ނޫން ކަމެއް ނުވިއެވެ.\nއާވާ ކާއެއްޗެހި ތަބަކާ ދިމާލަށް ބަލައިލިއެވެ. އަމިއްލައަށް ކާންފެށި އިރު މާހިލް އިނީ ބަލަހައްޓައިގެންނެވެ. އާވާ އިސްވެ ވާހަކަނުދައްކާނެކަން އިނގުމުން މާހިލް ދާން ތެދުވިއެވެ. އާވާގެ އެދުރުކަން އޭނާ ތަޙައްމަލްކުރާނީ ކިހިނެއް ހެއްޔެވެ؟\n"މާހިލް…!" އާވާ ގޮވައިލުމުން މާހިލް ހުއްޓުނެވެ.\n"ކޮންގޮތެއް ނިންމާނީ؟ މިބުނީ އިޝް…އިޝީ…" އާވާއަށް ޖުމްލަ ފުރިހަމަކުރަން އުނދަގުވިއެވެ.\n"ތިވާހަކަ އެވީ ނުދައްކާނީ އަހަރެން ކިހިނެއް ހެދީމަ. އަހަރެންގެ ހަޔާތަށް އިތުރު އަންހެނަކު ގެންނާނެ ވަގުތެއް އައިއްސިއްޔާ އެވީ ނުބުންޏަސް އަހަރެން އެކަން ކުރާނަން" މާހިލް ބުނެލިއެވެ. މާހިލް ކޮޓަރިން ނިކުތުމާއެކު އަނެއްކާވެސް އާވާއަށް ރޮވިއްޖެއެވެ.\nހަވީރު އާވާ ކޮޓަރިން ނިކުތްއިރު މާހިލް އިނީ ސޯފާގައެވެ. ޓީވީ ނިއްވާލައިގެން އިނުމުން އާވާއަށް ހައިރާންކަމެއް ލިބުނެވެ. މާހިލްގެ ސިކުނޑީގައި ކަންތައްގަނޑެއް އެނބުރެމުންދާކަން އޭނައަށް އިނގުނެވެ. އޭނާ ބަދިގެއާއި ދިމާލަށް މިސްރާބު ޖެހުމުން އެއްފަހަރު މާހިލް އެދިމާލަށް ބަލައިލިއެވެ. އާވާ ބަދިގެއަށް ވަދެ ފެން ހޫނުކުރާ ޖަގު ޖެއްސިއެވެ. ކޮފީ ތައްޓެއް ހަދާފައި މޭޒުމަތީގައި ބެހެއްޓުމަށްފަހު އެނބުރިލީ މާހިލްއަށް ކަމުދާ ބިސްކޯދު ނެގުމަށެވެ. އޭނާ އެނބުރިލިއިރު މާހިލް މޭޒު ކައިރީގައި އައިސް ހުއްޓިއްޖެއެވެ.\n"އެވީ ސައިނުބޮންތަ؟" މާހިލް އަހައިލިއެވެ.\n"ބަނޑުހައެއްނުވޭ" އާވާ ބުނެލިއެވެ.\n"އެހެންވިއްޔާ އަހަރެން ސައިބޮންދެން މިތަނުގައި މަޑުކޮށްލާފާނަންތަ؟" މާހިލް އެދުނެވެ. އާވާ ދެބަހެއް ނުބުނެ މާހިލް ކުރިމަތީގައި އައިސް އިށީނދެއްޖެއެވެ.\n"ކާކަށް މާވަރަކަށް ތިގުޅަނީ؟" އާވާ ފޯނާ ކުޅެން އިނުމުން މާހިލް އަހައިލިއެވެ.\n"މާޔާއަށް. ސައިބޯންވެސް ނުފައިބާތީ. ވީގޮތެއް ބަލައިލަން" އާވާ ބުނެލިއެވެ. އޭނާ ވާހަކަދެއްކީ މާހިލްގެ މޫނަށް ބަލައިނުލައެވެ.\n"އެމީހުން ވަރަށް ކުއްލިގޮތަކަށް ފުރައިފި. ޝާންގެ ދައްތަ ނިޔާވީ" މާހިލް ބުނެލިއެވެ. އާވާ ކުއްލި ސިހުމަކާއެކު މާހިލްގެ މޫނަށް ބަލައިލިއެވެ.\n"ކޮންއިރަކު؟ އިންނާލިﷲ ވައިންނާ އިލައިހި ރާޖިޢޫން" މަޑުމަޑުން އާވާ ބުނެލިއެވެ.\n"މާޔާ ބުނި އެވީ ކައިރީގަ ބުނެލައްޗޭ. ވަރަށް އަވަސް އަރުވާލާފަ ދެކުދިން ތިބީ" މާހިލް ބުނެލިއެވެ ފަހުން އާވާ އެއްވެސް ވާހަކައެއް ނުދައްކައެވެ. ސައިބޮއެ ނިމިގެން މާހިލް ތެދުވެގެން ދަންދެން އާވާ މަޑުކޮށްގެން އިނެވެ.\nގޭތެރެއަށް ވަދެގެން އައި ނާސިހް ސޯފާގައި ޖައްސައިލުމަށްފަހު ޓީވީ ހުޅުވާލިއެވެ. ކަރުހިއްކައިގަނެފައި ހުރުމުން އެއްފަހަރު ބަދިގެއާއި ދިމާލަށް ބަލައިލިއެވެ. ފަލަކްނާޒް ކައިރީގައި ފެން ގެންނަން ނުބުނަން ވެގެން އޭނާ އަމިއްލައަށް ބަދިގެއާއި ދިމާލަށް ހިނގައިގަތެވެ.\nއުނދުން ކައިރީގައި ރޮށި ފިހަން ހުރި އަނުމް ފެނިފައި ނާސިހްގެ ތުންފަތަށް ހިނިތުންވުމެއް ވެރިވެގެން ދިޔައެވެ. އަނުމްއަށް ނާސިހް ފެނުނީ ވަދެގެން އައިސް އޭނާގެ ކައިރީގައި ހުއްޓުނު ފަހުންނެވެ.\n"ބައްޕަ…! ހާދަ ނުގަޑިއެއްގަ… އަދި ބަންގިވެސް ނުގޮވައެއްނު. ފިހާރަ ބަންދުކުރީތަ؟" އަނުމް އަހައިލިއެވެ.\n"ރާޖޫ ބައިންދާފަ ބައްޕަ ފާހާނާއަކަށް އައީ. ވަރުބަލި ފިލުވާލަން މަޑުކޮށްލާފަ މިތަނަށް ފެންފޮދެއް ބޯން މިއައީ" ނާސިހް އޮޅުންފިލުވައިދިނެވެ. އުނދުން މަޑުކޮށްލާފައި އަނުމް ދެއަތް ދޮވެލައިގެން ގޮސް ބިއްލޫރި ތައްޓަކަށް ފެން އަޅާފައި ނާސިހަށް ދިއްކޮށްލިއެވެ.\n"ދަރިފުޅު ރަނގަޅުތަ؟ މިއަދު ކެއިންތަ؟…" އަނުމް އަތަށް ތަށި ދިއްކޮށްލަމުން ނާސިހް އަހައިލިއެވެ.\n"އަލްހަމްދުﷲ. ވަރަށް ރަނގަޅު. ސޮރީ ބައްޕާ… އެދުވަސްކޮޅު އެހެން އުޅެވުނީމަ" އަނުމް ބުނެލިއެވެ.\n"ބައްޕަ ވަރަށް އުފާވެއްޖެ. ބައްޕަގެ ހުރިހާ ޓެންޝަނެއް ފިލައިގެން ގޮށްސި… ހާދަ ވަރަކަށް ރޮށި ތި ފިހަނީ" އަނުމްގެ ބޮލުގައި ފިރުމާލަމުން ނާސިހް އަހައިލިއެވެ.\n"އެއީ އާރިޔަން ބުނީމަ. އާރިޔަން ބުނީ މިރޭ ވަރަށް މީރު އެއްޗެއް ކައްކައިދޭށޭ. އެހެންވެ މިއުޅެނީ ކުރަނޑި ހަދަންވެގެން. ބައްޕަ ވާނެ އިޝާނަމާދު ފަހުން އަވަހަށް ގެއަށް އަންނަން" އަނުމް އަލުން އުނދުން ކައިރިއަށް ޖެހިލަމުން ބުނެލިއެވެ.\nނާސިހަށް އަނުމްގެ މޫނަށް ބަލަހައްޓައިހެން ހުރެވުނެވެ. އާރިޔަންގެ ނަން ކިޔާލި ވަގުތު އަނުމްގެ އަޑަށް ވެރިވި ޖޯޝާއި، ދެލޮލުން ފެނުނު ވިދުން ބައްޕައެއް ކަމަކު ނާސިހަށް ސިއްރެއް ނުވިއެވެ. ފުރަތަމަ ފަހަރަށް ނާސިހްގެ ހިތުގައި ވާހަކަތަކެއް ދެކެވިއްޖެއެވެ. އަނުމް ކޮޓަރިން ބޭރަށް އެނެރުނީ އާރިޔަންގެ މަސައްކަތުންކަން ނާސިހަށް އިނގިއްޖެއެވެ. އޭނާގެ ތުންފަތަށް ހިނިތުންވުމެއް ވެރިވެއްޖެއެވެ. އޭނާ ބަދިގެއިން ނިކުންނަން ދިޔައިރު ދޮރުމަތީގައި ހުރި ފަލަކްނާޒް ފެނި ހުއްޓުނެވެ. ބަހެއްނުކިޔާ އޭނާ ނިކުމެގެން ގޮސް ކޮޓަރިއަށް ވަދެއްޖެއެވެ.\nފުރިޖު ކައިރީގައި ފަލަކްނާޒް ހުރިކަން އިނގޭ އިރުވެސް އަނުމް އަޅާވެސްނުލާ މަސައްކަތައިގެން ކުރިއަށް ދިޔައެވެ. ކޮންމެ އަތްލި ހުރި ތަނުގައި ބަހައްޓަމުން ދަނީ ބާރަށެވެ. އަނުމް ކައިރިއަށް ހިނިއައި މަންޒަރު ފެނުމުން ފަލަކްނާޒްގެ ރުޅިގަނޑު ކޮންޓްރޯލުން ނެއްޓިއެވެ. އެހެންކަމުން އޭނާ ފުރިޖު ދޮރު ވަރަށް ބާރަށް ލެއްޕިއެވެ.\n"އާހް… މަންމާ… އަހަރެންނަށް ވަރަށް ތަދުވެއްޖެ" ރޮށި ފިހެ ނިމި އެ އެއްޗެއް ހުންނަ ތަނެއްގައި ބަހައްޓަމުން އަނުމް ބުނެލިއެވެ.\n"އާނ… އެހެންޏަ… ބުނަންތަ އެއީ އަހަރެންގެ ބައްޕަ ހޯދާފައި ހުރި އެއްޗެހި. އެ އެއްޗެހި ހަލާކުކުރަން އުޅޭނެކަމެއް ނެތް" އަނުމް ބުނެލިއެވެ. ވައިސޫރިއެއްހެން ފަލަކްނާޒް އައިސް ޖެހުނީ އަނުމްގެ ފައި ބުޑުގައެވެ.\n"ބަލަ. އެއީ އަހަރެންގެ ފިރިމީހާ. އަހަރެންނަށް އަތްނުލެވޭނެ އެއްޗެއް ނުހުންނާނެ. އަދި ބުނެފިއެއްނު އާރިޔަންއަށް މީރު އެއްޗެއް ކައްކަނީ އޭ" ފަލަކްނާޒް އަނގަ ހަދައިލަމުން ބުނެލިއެވެ.\n"ހެހެހެ… މަންމައެއް ކަމަކު ހާދަ ޖޭ ވެއޭ ދޯ… އަހަރެން ސުވާލެއް ކޮށްލަންތަ؟ ތިއީ ކޮންކަހަލަ މަންމައެއް؟ ޒުވާން ފިރިހެން ދަރިއެއްގެ އުފާތަކަށް ހުރަސް އަޅައިގެން ކޮން ފައިދާއެއް ވަނީ؟ ތިއީތަ މަންމައިން ދަރިން ދެކެވާ ލޯތްބަކީ…؟" އަނުމް ވާހަކަދައްކަމުން ދިޔައެވެ.\n"އޭ ބުނަންތަ ވާހަކައެއް؟ އަހަރެންގެ ދަރިންނަށް ރަނގަޅު ގޮތް އަހަރެންނަށް ވުރެ ބޮޑަށް އިނގޭނެ އެއްވެސް މީހަކު ނުހުންނާނެ" ފަލަކްނާޒް ހިތްހަމަނުޖެހިފައި ބުނެލިއެވެ.\n"އެކަމަކު މިފަހަރު މޮޅު ލިބޭނީ އަހަރެންގެ ކޮޅަށް. ގޯލު ކާމިޔާބު ކުރާނީ އަހަރެން. މިރޭ އަހަރެން މިތައްޔާރުކުރާ ކާއެއްޗެހި އާރިޔަން ކާނެ" އަނުމް ބުނެލިއެވެ.\n"އަހަރެން ބަލާނަން ތިއެއް. ތިހުރިހާ ކާއެއްޗެއް މިރޭ މިހިރަ ޑަސްބިނުން ނުފެނިއްޖިއްޔާ މަގޭ ނަންވެސް ބަދަލުކުރާނަން" ފަލަކްނާޒް އަތުގައި އޮތް ސަމްސާ މޭޒު މައްޗަށް ޖަހާފައި ބަދިގެއިން ނިކުތެވެ. އަނުމް ހީލައިގެން ހުރިއިރު އާރިޔަންގެ ލޯތްބާމެދު އޭނާގެ ހިތުގައި އޮތް ޔަޤީންކަން ވަރަށް ވަރުގަދައެވެ.\nއާވާ ވުޟޫ ކޮށްލައިގެން ނިކުތްއިރު ބެލްކަނިން މާހިލް ވާހަކަދައްކާ އަޑު އިވެމުން ދިޔައެވެ. އާވާ މަޑުމަޑުން އެދިމާލަށް ދިޔައީ މާހިލްއަށް އޭނާ ޝައްކުކުރާތީއެއް ނޫނެވެ. މާހިލްގެ އަޑު މަޑުވަމުންދާހެން ހީވުމުންނެވެ.\n"އާވާއަށް ގުޅާފައި މޮޅެތި ވާހަކަދެއްކުމުގެ ބޭނުމަކީ ކޮބާ…؟ އަހަރެން ބުނިންތަ ބައްދަލުނުކުރާނަމޭ އެއްފަހަރުވެސް" މާހިލް ބުނާއަޑު އާވާއަށް އިވުނެވެ. އޭނާ ފައި ހީވީ ހުރި ހިސާބުގައި ތަތްލި ހެންނެވެ. މާހިލް ވާހަކަ އެދައްކަނީ އޭނާގެ ސިއްރު ލޯބިވެރިޔާއާއި ހެއްޔެވެ؟ އާވާއަށް މޭގައި އަތްއަޅާލެވުނެވެ.\n"އެންމެރަނގަޅު. މިރޭ އަހަރެން ބައްދަލުކުރާނަން. އެކަމަކު ހަނދާންކުރާތި…." މާހިލް އެނބުރިލިއެވެ. ކުރިމަތީގައި ހުރި އާވާ ފެނުމުން މާހިލްއަށް އެންމެ ބަހެއްވެސް ނުކިޔުނެވެ. އޭނާގެ ދުލުގައި ތަޅެއްލެވުނު ކަހަލައެވެ. އާވާގެ ކަރުނުން ފުރިފައިވި ދެލޯ ފެނި މާހިލްގެ ހިތް ރޮއެގަތެވެ.\n"އެވީ…!" ފޯނު ކަނޑާލާފައި މާހިލް ބުނެލިއެވެ.\n"ބަންގި ގޮވައިފި. މިދަނީ ނަމާދުކުރަން" އާވާ އަވަސް އަވަހަށް އަނެއް ފަރާތަށް އެނބުރުނެވެ.\nމުސައްލަ މަތީގައި އާވާ ހުއްޓެންދެން ބަލަހައްޓައިގެން މާހިލް އެނދުމަތީގައި އިނެވެ.\n"އެވީ…" ވަރަށް ހިތްވަރުކޮށްފައި މާހިލް ގޮވައިލިއެވެ.\n"ކިހިނެއްވީ މާހިލް؟" އާވާ އަހައިލިއެވެ.\n"މަޑުކޮށްލަންވީނުން. އަހަރެން މިއަންނަނީ ވުޟޫކޮށްލައިގެން. ދެކުދިން އެކީގަ ނަމާދުކޮށްލަން" މާހިލް ބުނެލިއެވެ.\n"މާހިލްއަށް ކަމެއް ވާނީ ތިކުރަން އުޅޭ ކަންތައް ކޮށްނިމުނީމައެއްނު. އަހަރެން ވަކިން ކޮށްލާނަން" އާވާ ވާހަކަދެއްކިއެވެ. އިތުރަށް ބުނާނެ އެއްޗެއް މާހިލްއަށް ނޭނގުނެވެ. އާވާ ނަމާދުކުރާތަން ބަލަހައްޓައިގެން އިންއިރު މާހިލް އިނީ ހަދާނެގޮތް ހުސްވެފައެވެ. ނައިޝީ ބުނި ފަދައިން އޭނާ ކުރަންއުޅޭ ކަންތައްތައް އެދަނީ ކާމިޔާބު ކުރަމުންނެވެ.\nއޭނާ ބާލީސްމަތީގައި ބޯއަޅާލިއިރު ބޮލުގައި ރިއްސަން ފަށައިފިއެވެ. އޭނާ ހަދާނެ ގޮތް ހުސްވެ ސިކުނޑި ސުމަކަށް ގޮށްސިއެވެ. ކޮންމެހެންވެސް އޭނާ މިރޭ ނައިޝީ އާ ބައްދަލުކުރަން ޖެހޭނެއެވެ. އެހެންނޫނީ ނައިޝީ ކުރާނެ ކަމެއްވެސް އިނގެނީއެއް ނޫނެވެ. އިތުރަށް އާވާއަށް ދޮގެއް ހަދަންވެސް ބޭނުމެއްނުވެއެވެ. ތެދެއް ހަދައިގެން އާވާގެ އުފާވެރިކަން ވެއްޔާއި މޮޑެލާނީވެސް ކިހިނެއް ހެއްޔެވެ؟\n"މާތްކަލާކޮ… އަހަރެން ދެން ކިހިނެއް ހަދާނީ" މާހިލް ހިތާހިތުން ކިޔައިލިއެވެ.\nއާވާ ނަމާދުން ފޭބިއިރު މާހިލް އޮތީ އޮށޯވެގެންނެވެ. ދެލޯ މެރިފައި އޮތްއިރު އެމޫނަށް ބަލަހައްޓައިގެން އާވާއަށް ހުރެވުނީ ބަސްހުއްޓިފައެވެ.\n"މާހިލް…! ތިއޮތީ ނަމާދުވެސް ނުކޮށެއްނު. ނަމާދުކޮށްގެން އާދޭ ކާން. މިދަނީ ކާން ހަދަން" އާވާ ބުނެލިއެވެ. އާވާ އެހާ ރީތިކޮށް ވާހަކަދައްކާފައި ދިޔުމުން މާހިލްއަށް އޮވެވުނީ ބަލަހައްޓައިގެންނެވެ. އެހެން އަންހެނުންނާ އާވާ ހާދަހާ ތަފާތެވެ. އެހެން އަންހެނެއްނަމަ މިހާރު ގަޔަށްބޮލަށް އަރާ ހިސާބަށް ކަންތައް ދުއްވާލައިފާނެއެވެ. ފިރިމީހާގެ ބޮލަށް އުނދަގުވާވަރަށް ހަޅޭއްލަވައި ގަނެފާނެއެވެ. މުޅި ގޭތެރޭގެ މަސްލަހަތު ގެއްލޭވަރު ކުރާނެއެވެ. އާވާ ހާދަ ކެތްތެރިއެވެ. އެކަހަލަ އަންބެއް ލިބޭނީ ނަސީބުވެރިޔަކަށެވެ.\n"ސޮރީ އެވީ… އަހަރެންނަކީ ކުށްވެރިއެއް. އަހަރެންނަށް ގޯސްތަކެއް ހެދިއްޖެ. އަންހެނެއް އަހަރެންގެ ދިރިއުޅުމަށް ޒަހަރު ލައިފި. ހުރިހާވެސް މައްސަލައަކީ އަހަރެން. އޭނަގެ ދިރިއުޅުން އަހަރެން ކުޅިވަރަކަށް ހެދީމަ ވީގޮތް މީ" މާހިލް އަމިއްލަ ނަފްސާ ވާހަކަދައްކަމުން ދިޔައެވެ.\nއާރިޔަން ކާމޭޒު ކައިރީގައި އިށިންތަން ފެނުމުން ފަލަކްނާޒް ހީވީ ތަނުގައި ބޮމެއް ގޮށްވާލި ހެންނެވެ. މާދުރުގައި ހުރެފައި އައިސް ކާމޭޒު ކައިރީގައި ހުއްޓިއްޖެއެވެ. އާރިޔަން ހަމަ އަޅާވެސްނުލާ އިނެވެ. އަނުމް ދިއްކޮށްލި ތަށީގައި ހިފި ވަގުތު ދެކުދިން ބަދަލުކޮށްލި ހިނިތުންވުން ފެނި ފަލަކްނާޒް މޭނުބައިކޮށްގަތެވެ.\n"އާރިޔަން….!!" ފަލަކްނާޒް ބާރަކަށް ގޮވައިލިއެވެ. ނާސިހާއި އާރިޔަން ސިހިފައި ފަލަކްނާޒަށް ބަލައިލިއެވެ.\n"ކިހިނެއްވީ ނާޒް…؟" ނާސިހް ބުނެލިއެވެ. އެތަނުގައި ނާސިހް އިންކަން އޭނާއަށް އިނގުނީވެސް އަދި ކިރިޔާއެވެ.\n"ކަ…. ކަމެއްނުވޭ. ދެންމެގަ ހަމްނާގެ ފޯނެއް އައީ. މާކުރިންވެސް އާރިޔަން ކައިރީގައި ބުނެފަޔޯ އޮންނާނީ އެގޭގައި މިރޭ ޑިނަރއެއް އޮތް ވާހަކަ. އެމަންޖެގެ ބައްޕަ އެބައިނޯ މަޑުކޮށްގެން އާރިޔަން އަންނަންދެން" ފަލަކްނާޒް ވާހަކައެއް ހަދައިލިއެވެ.\n"ސޮރީ މަންމާ… މިތާ މިހުރި ކާއެއްޗެހީގެ ރަހަ ކަރުބުޑުގައި ލައިފި. މިތަނުން ކާން ބޭނުމީ" އާރިޔަން ބުނެލިއެވެ. ފަލަކްނާޒް ވަރުގަދައަށް ދެލޯ އަޅައިލުމުންވެސް އާރިޔަންއަށް އެއްވެސް އަސަރެއް ނުކުރިއެވެ.\n"ތިއީ ގޮތެއްތަ؟ ކައިވެނިކުރަން ރަންކިޔާފަ އާރިޔަން ހިތުހުރި ގޮތަކަށް ކަންތައްކުރެވޭތަ؟" ފަލަކްނާޒް ކިޔައިގަތެވެ.\n"ކާކު ރަންކިއީ…؟ ކޮންއިރަކު…؟" އާރިޔަން ބުނެލިއެވެ. ފަލަކްނާޒަށް ހީވީ މީހަކު ކަންފަތްމަތީގައި އެތިފަހަރެއް އަޅުވާލި ހެންނެވެ. ނާސިހްވެސް ހައިރާންކަމާއެކު އެއްފަހަރު އާރިޔަންއަށް އަނެއްފަހަރު ފަލަކްނާޒަށް ބަލަމުން ދިޔައެވެ.\n"ކޮންފާޑަކަށް ވާހަކަ ތިދައްކަނީ… ކައިވެނިކުރަން ތިރީސް ރުފިޔާއަށް އެމަންޖެ ރަންކިއި ކަމެއް އާރިޔަންއަށް ނޭނގޭތަ؟ ނޫނީ ނޭނގޭކަމަށް ހަދަނީތަ…؟" ފަލަކްނާޒް ބުނެލިއެވެ.\n"ނުދެނަހުރިން… ރަންކިޔުއްވަން އެގެއަށް މީހުން ފޮނުވީ މަންމައެއްނު. އެރޭ މަންމަ ކައިރީގަ ނުބުނަންތަ މިކަން ކުރަން ބޭނުމެއްނޫނޭ… ދެން ހުއްޓާލަންވެއްޖެއްނު" އާރިޔަން ވާހަކަދެއްކިއެވެ. އެއްފަރާތުގައި ހުރި އަނުމް ހީލަހީލަ ހުއްޓެވެ.\n"އާރިޔަން… އެކަމަކު ދަރިފުޅާ… ތިއީ އެންމެ ރަނގަޅު ގޮތްތަ…؟" ނާސިހް އަހައިލިއެވެ.\n"އެންމެފުރަތަމަ ދުވަހުވެސް މަންމަ ކައިރީގައި ބުނިން މިކަން ކުރަން ބޭނުމެއްނޫނޭ. މަންމަ މަޖުބޫރުކުރަނީ" އާރިޔަން މަޑުމައިތިރިކަމާއެކު ބުނެލިއެވެ.\n"އެއީ ތެދެއްތަ ނާޒް. އާރިޔަން ލައްވާ މިކަމަށް މަޖުބޫރުކޮށްގެން އޭނާގެ ބޮލުގައި ބޮޑު ޒިންމާއެއް އެޅުވުމުގެ ބޭނުމަކީ ކޮބާ؟" ނާސިހް ފަލަކްނާޒާއި ސުވާލުކުރިއެވެ.\n"އެއީ ނާސިހް ބަލަންޖެހޭ ކަމެއްނޫން. އޭނަ އެ އުޅެނީ މިހިރަ ފެންނަ އަނުމް އާ ހިތާވެގެން. އަހަރެން ދިރި ދުނިޔޭގައި ހުއްޓާ އެއީ ވާނެކަމެއް ނޫން…" ފަލަކްނާޒް ބުނެލިއެވެ.\nކުއްލިއަކަށް ތަށި ދުރަށްލާފައި ނާސިހް ކޮޅަށް ތެދުވިއެވެ. ނިކުންނަން ހިނގައިގަނެފައި ފަސްއެނބުރި އަނުމްއަށް ބަލައިލިއެވެ. ނާސިހްގެ ރުޅިއައިސްފައި ހުރި ދެލޯ ފެނި އަނުމްއަށް ހިންދިރުވާލެވުނެވެ.\n"ފަލަކްނާޒް…..!! ހަމަ މިހާރު ކޮޓަރިއަށް އާދޭ…" ނާސިހް އަޑުހަރުކޮށް ފަލަކްނާޒަށް އެންގިއެވެ.\n"މިބުނީނު ހަމަ މިހާރު. ކުރިއަށް މިއޮތް ދެތިން މިނިޓް ތެރޭގައި އަހަރެންނަށް ކޮޓަރިން ފަލަކްނާޒް ނުފެނިޖިއްޔާ އެހިސާބުން އަހަރެންގެ އަނބިމީހާގެ މަގާމުގައި ކަލެއަށް ނީނދެވޭނެ. ހަނދާންކުރާތި" އެންމެފަހުގެ އިންޒާރު ދިނުމަށްފަހު ނާސިހް ހިނގައިގަތެވެ. އަނުމްއަށް ދެލޯއަޅާލުމަށްފަހު ފަލަކްނާޒް ހިނގައިގަތެވެ.\nއިރުކޮޅެއްގެ ހިމޭންކަމަށްފަހު އާރިޔަން އަނުމްއަށް ބަލައިލިއެވެ. ދެކުދިން އެކަކު އަނެކަކަށް ހިނިތުންވުމެއް ބަދަލުކޮށްލިއެވެ.\n"އެހާ ބަނޑުހައިވެގެން ހުރެފައިވެސް ބައްޕަ އެދިޔައީ އެއްވެސް އެއްޗެއް ނުކައެއްނު. ވަރަށް ދެރަވެއްޖެ" އަނުމް މަޑުމަޑުން ބުނެލިއެވެ.\n"އަދި ނިކުންނާނެ ކާން" އާރިޔަން ކޮޅަށް ތެދުވެ އަނުމް ކައިރިއަށް ފިޔަވަޅެއް އަޅައިލިއެވެ. އަނުމް ފަހަތަށް އެނބުރުނު ވަގުތު އާރިޔަން ހުޝިޔާރު ކަމާއެކު އެއްލި އަތުން އަނުމްގެ އަތުގައި ހިފިއެވެ. އަދި ގާތަށް ދަމާލާފައި އޭނާގެ މޭގައި އަނުމް ތަތްކޮށްލިއެވެ.\n"އާރިޔަން… މްމް..މީހަކު އައިސްދާނެ.." އަނުމް ބުނެލިއެވެ.\n"ހާދަ ލޯބިކޮށް ތިބުނީ…" ލަދުރަކި ހިނިތުންވުމަކާއެކު އަނުމް އެސްފިޔަތައް ތިރިކޮށްލުމާއެކު އާރިޔަންއަށް ހެވިއްޖެއެވެ. އަނުމްގެ މޫނާއި މޫނު ގާތްކޮށްލާފައި އަނުމްގެ ނޭފަތުކޮޅުގައި އާރިޔަން ބޮސްދިނެވެ.


Raajje Ai Bengaluru Team Ge Emmen Covid Ah Nassi - Vaguthu\nރާއްޖެ އައި ބެންގަލޫރު ޓީމުގެ އެންމެން ކޮވިޑަށް ނައްސި\nމާލެ އައިސް ހެންވޭރު ދަނޑުގައި ބެންގަލޫރު ޓީމު ބޭއްވި ފަރިތަކުރުންތަކުގެ ތެރެއިން-- ފޮޓޯ: ބެންގަލޫރު އެފްސީ\nއޭއެފްސީ ކަޕުގެ ކޮލިފައިން ޕްލޭއޮފުގައި ރާއްޖޭގެ ކުލަބު އީގަލްސްއާ ވާދަކުރުމަށް ރާއްޖެ އައި އިންޑިއާގެ ބެންގަލޫރު އެފްސީގެ ހުރިހާ ކުޅުންތެރިން ރާއްޖެ އައުމަށްފަހު ހަދަން މަޖުބޫރު ކޮވިޑް ޓެސްޓުން ހުރިހާ ކުޅުންތެރިން ނައްސިވެެއްޖެ އެވެ.\nއަންނަ އަންގާރަ ދުވަހު ކުޅުމަށް ހަމަޖެހިގައިވާ މި މެޗަށް ބެންގަލޫރު އެފްސީ ޓީމު ރާއްޖެ އައީ އޭއެފްސީގެ ހަރުކަށި އުސޫލުތަކާއެކު އެވެ. އެގޮތުން މާލެ އައި އިރު ބެންގަލޫރުގެ ހުރިހާ ކުޅުންތެރިން ތިބީ ރައްކާތެރިކަމުގެ ގޮތުން ހަޒްމަތް ސޫޓުގައެވެ. މި ކުޅުންތެރިންނާ އެހެން އެއްވެސް ފަރާތަކާއި ބައްދަލެއް ނުވާނެއެވެ.\nމި ހުރިހާ ކުޅުންތެރިންވެސް ކޭމްޕުކޮށްގެން ތިބީ ހޮޓެލް ޖެންގައެވެ. ހުކުރު ދުވަހު ރާއްޖެއައި ޓީމު ކޭމްޕުކުރާނީ ހަރުކަށި އުސޫލުތަކާއެކު އެވެ. އެގޮތުން ކޮންމެ ދުވަހަކު ދެ ފަހަރަށް ހުން ބެލުމާއި ދަނޑަށް މެޗު ކުޅެން ދާއިރު އެކަމަށް ހާއްސަ ޕީސީއާރު ޓެސްޓެއް ހަދަން އޭއެފްސީގެ އުސޫލުތަކުގައި ބުނެއެވެ.\nބެންގަލޫރު ޓީމުން މިއަދު މެންދުރު ހެންވޭރު ދަނޑުގައި ބޭއްވި ފަރިތަކުރުންތަކުގެ ތެރެއިން-- ފޮޓޯ: ބެންގަލޫރު އެފްސީ\nބެންގަލޫރުގެ ކުޅުންތެރިންނަށް ހޮޓަލުން ދެން ނުކުމެވޭނީ ހަމައެކަނި ތަމްރީނުތަކަށާއި މެޗުތައް ކުޅެން އެކަންޏެވެ. އަދިބޭނުންވި ކޮންމެ ހިނދެއްގައި ރޭންޑަމް ސާމްޕަލް ދޭން ޖެހޭނެއެވެ. ބެންގަލޫރު ޓީމުގެ ކުޅުންތެރިންނާއި އޮފިޝަލުން ފާއިތުވި އަށް މަހެއްހާ ދުވަހު އުޅުނީ އަމިއްލަ "ބަބްލް" އެއްގެ ތެރޭގައެވެ. އަދި މި މުބާރާތުގެ ކުރިން އެ ޓީމު ކޭމްޕްކޮށްގެން ތިބީ އިންޑިއާގެ ގޯއާގައެވެ.\nއޭއެފްސީ ކަޕްގެ ކޮލިފައިން ޕްލޭއޮފްގައި ކްލަބް އީގަލްސްއާ ދެކޮޅަށް ބެންގަލޫރު އެފްސީ ކުޅެ މެޗް ކުޅުމަށް ހަމަ ޖެހިފައިވަނީ 11 ވާ އަންގާރަ ދުވަހުގެ ރޭ 21:00 ގައި ގަލޮޅު ދަނޑުގައެވެ. މި މެޗު ކާމިޔާބުކުރާ ޓީމަކަށް މުބާރާތުގެ ގްރޫޕް ސްޓޭޖުން ޖާގަ ލިބިގެންދާނެ އެވެ.


Canareef Resort Alun Hulhuvaifi - Vaguthu\nކެނެރީފް ރިސޯޓް އަލުން ހުޅުވާލައިފި\nއައްޑޫސިޓީގައި ހިންގަމުން އަންނަ ކެނެރީފް ރިސޯޓް އަލުން ހުޅުވައިފިއެވެ.\nކޮވިޑް-19ގެ ސަބަބުން މާލީ ހާލާތު ދަށްވެ އެ ރިސޯޓު ބަންދު ކޮށްފައިވަނީ 2020 ވަނަ އަހަރުގެ ޖޫން މަހުގެ ތެރޭގައެވެ. އޭރު ރިސޯޓު ބަންދު ކުރުމުގެ ސަބަބުން އެތަނުގައި ވަޒީފާ އަދާ ކުރަމުން ދިޔަ އައްޑޫގެ ގިނަ ބައެއްގެ ވަޒީފާ ވަނީ ގެއްލިފައެވެ.\nއައްޑޫ ކައިރި ރިސޯޓްތައް ބަންދުކޮށްފައި އޮންނަތާ އަހަރަކަށްވުރެ ގިނަ ދުވަސްވެފައިވާއިރު، އެ ތަންތަން ނުހުޅުވުމުގެ ސަބަބުން އެތަންތަނުގައި ވަޒީފާ އަދާ ކުރަމުންދިޔަ އައްޑޫ ގިނަ ރައްޔިތުންތަކެއް ޝަކުވާކޮށްފައި ވެއެވެ. އަދި އައްޑޫގެ ފަންނުވެރިންނާއި ދަނޑުވެރިންނަށްވެސް ގެއްލުންތަކެއް ވިއެެވެ.\nއެ ރިސޯޓުން މިއަދު ނެރުނު ބަޔާާނެއްގައި ބުނީ، އެ ރިސޯޓް އަލުން ހުޅުވާފައި ވަނީ ބައެއް މަސައްކަތްތައްވެސް ކުރުމަށްފަހު ކަމަށެވެ. އަދި މިހާރުވެސް ބައެއް މަސައްކަތްތައް ދަނީ ކުރަމުންނެވެ.\nމި ރިސޯޓަކީ 271 ކޮޓަރި ހުންނަ ރިސޯޓެެކެެވެ. އެ ރިސޯޓުން ބުނީ މިފަހަރު ހުޅުވަނީ އެރައިވެލް ޖެޓީ އާއި ރިސެޕްޝަންގެ އިރުމައްޗަށްވާ ގޮތަށް ހުންނަ 142 ކޮޓަރި ކަމަށެވެ.\nއަދި މީގެ ތެރެއިން 140 ރޫމް ރިސޯޓް ލައިފް އިން ބުކްކޮށްފައިވާކަމަށްވެސް އެ ބަޔާނުގައި ވެއެވެ.\nއެ ރިސޯޓުން ވަނީ ޓޫރިޒަމް މިނިސްޓްރީ އާއި ކަމާއި ގުޅުން ހުރި އިދާރާތަކަަށް އަލުން އެ ރިސޯޓް ހުޅުވުމަށް ވެދިން އެހީތެރިކަމަށް ޝުކުރު އަދާކޮށްފައެވެ.\nމި ރިސޯޓް ހުޅުވަން އެ ކުންފުނިން ފުރަތަމަ ގަސްތުކޮށްފައި އޮތީ މި އަހަރުގެ އޭޕްރިލް މަސް ތެރޭގައެވެ. ރިސޯޓް ހުޅުވުމުގެ ކުރިން ރިސޯޓަށް މުވައްޒަފުންވެސް ނަގާފައިވާކަން ފާހަގަކޮށްލަން ޖެހެއެވެ.\nކެނެރީފް ރިސޯޓު މި މަހު 15 ގައި ހުޅުވަނީ\nޖެނުއަރީ 16, 2022 09:36\nއަހަރެންނަކީ ތިތަނުގަ މަސައްކަތް ކުރާ މީހެއް. ދިވެހި ސްޓާފުންގެ 50 މީހުން ހަމަނުވާއިރު 80 އިންސައްތަ ސްޓާފުންނަކީ އިންޑިއާ ، ލަންކާ އަދި ބަންގާޅު މީހުން. ކުރިން ޑޮލަރުން ދެމުން އައި މުސާރަވެސް މިހާރު ދެނީ ދިވެހި ރުފިޔާއިން. އެކަމަކު ބޭރު މީހުނަށް ދެނީ ޑޮލަރުން. މީ ހަގީގަތް.


America in Huawei aa Dhekolhah Bodethi Dhauvaathakeh Ufulaifi\nއެމެރިކާ އިން ވާވޭ އާ ދެކޮޅަށް އުފުލި ދައުވާތައް ޖަސްޓިސް ޑިޕާޓްމަންޓުން ހާމަކުރަނީ.-- ފޮޓޯ: ރޮއިޓާސް\nއެމެރިކާ އިން ވާވޭ އާ ދެކޮޅަށް ބޮޑެތި ދައުވާތަކެއް އުފުލައިފި\nއެމެރިކާގެ ޖަސްޓިސް ޑިޕާޓްމަންޓުން ޗައިނާގެ މަޝްހޫރު ވާވޭ އާ ދެކޮލަށް ބޮޑެތި ދައުވާތަކެއް އުފުލައިފި އެވެ.\nދުނިޔޭގެ ދެ ވަނަ އަށް އެންމެ ބޮޑު ސްމާޓްފޯން މެނުފެކްޗަރާ އާ ދެކޮޅަށް އެމެރިކާ އިން އުފުލާފައިވާ ދައުވާތަކުގެ ތެރޭގައި ބޭންކް ފްރޯޑް، އިންސާފު ގާއިމްކުރަން ހުރަސް އެޅުން އަދި ޓެކްނޮލޮޖީން ވައްކަން ކުރުން ހިމެނޭ ގޮތަށް 23 ދައުވާ އެއް ވަނީ އުފުލާފަ އެވެ.\nއެމެރިކާ އިން އެ ދައުވާތައް އުފުލާފައިވަނީ ވާވޭ އާއި ދާދިފަހުން އެ ގައުމުން އެދިގެން ކެނެޑާ އިން ދާދިފަހުން ހައްޔަރުކޮށްފައިވާ ވާވޭގެ ސީއެފްއޯ އަދި އެ ކުންފުނީގެ ބާނީގެ އަންހެން ދަރިކަނބަލުންނާ ދެކޮޅަށެވެ.\nއެގޮތުން އެމެރިކާގެ ދައުވާގައި އެ ކުންފުނިން އޮޅުވާލައިގެން، އެމެރިކާ އިން ދަތިކުރުމުގެ ފިޔަވަޅު އަޅާފައި ވަނިކޮށް އީރާނާ އެކު ވިޔަފާރި ކުރުމާއި، ޓީ-މޯބައިލްގެ "ޓެޕީ" ކިޔާ ޓެކްނޮލޮޖީއެއް ސިއްރުން ހޯދައިގެން ވާވޭން ބޭނުންކުރި ކަމަށް އެމެރިކާ އިން ބުނެ އެވެ. ބޭންކް ފްރޯޑްގެ މައްސަލަ އަކީ ވާވޭން އެމެރިކާގެ އިދާރާތަކާއި ދުނިޔޭގެ ބޭންކުތަކަށް، އެ ކުންފުނީގެ ސަބްސިޑަޔަރީ ކުންފުންޏެއް ކަމަށްވާ ވާވޭ ޑިވައިސް ޔޫއެސްއޭ އާއި ސްކައިކޮމް ޓެކްނޮލޮޖީ އާ ދެމެދު އޮތް ގުޅުންތައް އޮޅުވާލުމެވެ.\nއެމެރިކާ އާއި ޗައިނާގެ އިގްތިސާދީ ގުޅުންތައް ވަރަށް ބޮޑަށް ހީނަރުވެ، ދެ ގައުމުގެ އިގްތިސާދަށް ވެސް އެކަމުގެ ނޭދެވޭ އަސަރު ކޮށްފައި ވަނިކޮށް ވާވޭ އާ ދެކޮޅަށް އެ ގައުމުން ދައުވާ އުފުލުމުން އިތުރަށް ގުޅުންތައް ގޯސްވާނެ ކަމަށް ތަޖުރިބާކަރުން ލަފާކުރެ އެވެ. އެގޮތުން ޗައިނާ ސަރުކާރުގެ ތެރޭގައި ނުފޫޒުގަދަ ވާވޭ ކުންފުނީގެ ސީއެފްއޯ ހައްޔަރު ކުރުމުން ކެނެޑާ އާ އެކު އެ ގައުމުން އޮތް ގުޅުންތައް ވެސް ވަނީ ވަރަށް ބޮޑަށް ހީނަރުވެފަ އެވެ.\nއެގޮތުން ޗައިނާ އިން ވަނީ އެ ގައުމުގައި އުޅުނު ކެނެޑާ ބައެއް ރައްޔިތުން ކުއްލިއަކަށް ހައްޔަރުކޮށް "ގެއްލުވާލާފަ" އެވެ. އަދި އެ ގައުމަށް ޑްރަގް އެތެރެކުރިކަން ސާބިތުވެގެން 15 އަހަރަށް ޖަލަށް ލާފައި ހުރި ކެނެޑާ މީހެއްގެ ހުކުމް މާ ލުއި ކަމަށް ބުނެ ދާދި ފަހުން ވަނީ އޭނާ އަށް މަރުގެ ހުކުމް އިއްވާފަ އެވެ.\nޗައިނާ ބޭރު ދުނިޔެ އެމެރިކާ ވާވޭ